
Dangaus 
kūnai 


Prakeikta mergaitė 


Kai kuriems žmonėms atrodo, kad ant mėnulio yra ne tamsios 
dėmės, o mergaitė neša vandenį. 

Kadaise gyveno vargšė našlaitė, kurią pamotė vis siuntė visko 
dirbti. Labai ją skriausdavo, mušdavo. O toji pamotė buvo ragana. Kartą 
ji pasiuntė našlaitę atnešti vandens. Bet užpykusi ją prakeikė ir nusiuntė į 
mėnulį. Taip mergaitė su naščiais* ir atsiradusi ant mėnulio. 





*Naščiai - kartelė su dviem kabliais, užsidedama ant pečių, kibirams nešti. 

Supykusi mergaitė 


Kartą mergaitė ėjo vandens. O tą vakarą švietė mėnulis. Ji eidama už- 
kliuvo ir užsigavo koją. Supykusi riktelėjo: 

— Šviesk kaip reikia, o tai mano užpakalis daugiau šviečia. 

Mėnulis labai įsižeidė, pakėlė ją ir perkorė su visais naščiais per save. Ir 
dabar ji ten matyti. 


Moteris su naščiais 


Ten ant mėnulio stovi boba su vandens naščiais. Mat kai ponas Dievas, 
sukūręs Žmones, ėjo per pasaulį, tai užklydo ir į mėnulį. O ten tokie aukšti kalnai, kad 
Dievas pavargo ir atsisėdo pailsėti. Tuo laiku pro šalį ėjo boba su vandens naščiais. 
Ponas Dievas ir prašo: 

— Močiute, duok atsigerti, labai troškina. 





O boba ne tik kad nedavė gerti, bet dar ėmė rėkti: 

— Aš tau ne tarnaitė, kad vandenį nešiočiau! Gerk iš šulinio! 

Dievas ją peržegnojo ir nuėjo negėręs, o ta boba kaip stovėjo išsikėtusi 
su naščiais, taip ir liko. Ten ji ir dabar stovi, ir taip stovės ligi paskutinio teismo dienos. 


Ženklai ant mėnulio 


Žiloje senovėje du broliai avis ganė. Vieno vardas buvo Kainas, kito — 
Abelis. Kartą jiedu susipyko. Tada Kainas ėmė ir užmušė Abelį. Paskui grįžo su avių 
banda namo, o tėvas ir klausia: 

— Kur tavo brolis Abelis? 

Kainas atsakė: 

— Aš jį užmMušiau. 

Tada tėvas prakeikė sūnų: 

— Kad tu po mirties mėnulyje nešiotum savo brolį ant pečių! 

Nuo tada ant mėnulio ir matyti tamsūs ženklai. 


Kardickas mėnulyje 


Velnias padėdavo Kardickui visus darbus nudirbti - jis norėjo Kardicką 
pas save pasiimti. Kardickas užduodavo velniui labai sunkių darbų - jis vis tiek 
padirbdavo. 

Pritrūko darbų Kardickas, tada velnias paėmė jį ir nešė. Kardickas ėmė 
giedoti šventą giesmę: 

Karaliene maloninga, 

Kalvarijoj stebuklinga... 

Velnias metė Kardicką - ir jis pasikorė ant mėnesio. 

Ir šiandien Kardickas žiūri nuo mėnesio į Žmones. 


Sietyno atsiradimas 

Kartą Marija sijojo miltus. Kai ji išėjo į lauką, velnias puolė į vidų ir 
pavogė sietą. Grįžusi Marija pradėjo visur jo ieškoti ir rado sulankstytą po lova. Tuoj 
Marija sietą užkėlė į dangų, ir nuo tada sietas yra danguje, visų vadinamas Sietynu. 


Paukščių Tako sukūrimas 


Rudenį, rugsėjo Mėnesį, danguje atsiranda šviesi juosta, Paukščių Taku 
vadinama. Kai jie naktį lekia už marių, nieko nemato. Todėl Dievas padarė, kad 
paukšteliams būtų šviesiau, kai jie rudenį skrenda už jūrų marių - tada šita juosta ir 
mirga danguje. 

(vamtos 
reiškiniai 


Dievas prisakė šventajam Petrui tvarkyti orą. Bet Dievas kal- 
bėjo lenkiškai, nes buvo ponas, o Petras buvo iš prasčiokų ir nemokėjo 
lenkiškai, todėl jo nesuprato. Dievas pasakė 

Petrui, kad jis užleistų lietų tada, kai žmonės 
„prosit“*, o Petrui pasigirdo, kad kai „kosit“**. 













Kai tik žmonės pradeda pjauti šieną, šventasis 
Petras ir užleidžia lietų. 


*Prosit (sl.) - prašo. 
**Kosit (sl.) - šienauja. 








Vaivorykštės kilmė 
Nojus mėgo išgerti ir turėjo 
daug statinių degtinės. Kartą didžiausios statinės 
lankas trūko pusiau ir pakilo į dangų. Nuo tada danguje 
ir matome Nojaus statinės lanką - spalvotą vaivorykštę. 


Ugnies atsiradimas 


Šventasis Jurgis jojo, ir iš po arklio kanopų 
žybtelėjo žiežirbos. Žmonės nuėjo pažiūrėti, kas ten yra. 
Rado titnago gabalų, ėmė vieną į kitą skelti - ir pradėjo 
žybčioti. Tą titnagą pavadino šventojo 
Jurgio pėda. Visi jį skėlė ir iš žiežirbų „r 
įkūrė ugnį. 


A i 


k 


Kaip pragare ugnis atsirado 


Kai Jėzus nužengė į pragarą, ten jis jau rado pasikorusio Judo sielą. 
Judas jam ir sako: 

— Man ir čia gerai. 

Tada Jėzus papylė savo kraujo ir uždegė pragare ugnį. O anksčiau 
pragare buvo šalta. 

Žemė. 1f JOS 
paviršius 


Žemės sukūrimas 


Labai seniai, kai dar nė nebuvo pasaulio, gyveno tik Viešpats Dievas. Jis 
gyveno miglose, o jam po kojomis buvo vanduo. Ilgą laiką jis buvo tose miglose, 
bet galiausiai vienam nusibodo. Ir sumanė sukurti kokį gyvą padarą, su kuriuo 
galėtų linksmai leisti dienas. Todėl sukūrė angelą, su kuriuo vėl ilgai gyveno. 

Paskui angelas pradėjo nerimauti, kad reikia gyventi miglose ir nėra 
ant ko atsistoti. Tada Dievas liepė jam pasinerti į vandenį ir iš dugno išgriebti kelis 
grumstelius žemės. Angelas tuojau pasinėrė ir ilgai nardė vandenyje, bet nerado. 
Tuomet Dievas liepė antrąkart nerti, bet ir vėl tas nieko nerado. Dievas liepė ir 

trečiąkart nerti, ir kuo giliau. Tik dabar po kiek laiko angelas išnešė po nagu kelias 
smilteles, ir Dievas iš jų sukūrė plotelį žemės ir paleido jį ant vandens plaukti, o 
pats su angelu atsistojo ant jo. 

Bet ilgainiui angelui nusibodo ant žemės stovėti ir vėl prašo 
Dievo tą žemę padidinti, kad būtų galima atsisėsti ar net atsigulti. 
Išklausė Dievas savo kūrinio meldimo ir žemės plotelį padidino. 
Dabar jau pamėgino Dievas su angelu pirmąkart atsigulti ir pa- 
miegoti. Bet angelas dar neužmigo, nes norėjo Dievą nustumti 
nuo tos žemės. 

Kada jam atrodė, kad Dievas jau užmigo, pradėjo 
jis Dievą stumti nuo to plotelio krašto į vandenį, bet nieko 
nepešė, nes stumiant Dievą, žemė plėtėsi tame šone, į 
kurį stūmė. Galų gale Dievas nubudo ir paklausė, kodėl jis 
nemiegąs. Angelas visaip teisinosi, bet Dievas žinojo, kad 
jis meluoja, ir pasakė, ką jis daręs. 


Dievai kuria žemės paviršių 

Pasaulio pradžioje nebuvo nei žemės, nei saulės, 
nebuvo nieko, vien tik vanduo. Tuose vandenyse viešpatavo du 
Dievai. Pirmasis buvo vyresnis ir galingesnis už antrąjį. Pirmasis 
Dievas žinojo, jog tų vandenų dugne yra truputis žemės. 


Todėl nusiuntė antrąjį Dievą, kad atneštų jam tos žemės. Antrasis Dievas buvo 
nepatenkintas, kad jis, kaip jaunesnysis, turi tarnauti pirmajam Dievui. Todėl nuėjo 
ir, suradęs tą žemę, iš pykčio suvalgė didesniąją jos dalį, o parnešė visai nedaug. 
Pirmasis Dievas tą žemę išbarstė ant vandenų. Žemė ėmė brinkti ir didėti. Tuo 
pačiu metu pradėjo brinkti suvalgyta žemė antrojo viduriuose. Šis iš skausmo puolė 
bėgioti po žemę ir visur vemti. Kurio-je vietoje daug išvėmė, ten iškilo dideli kalnai, 
kur mažiau - mažesni kalneliai, o kur nieko neišvėmė - ten 

žemė liko lygi, todėl dabar mūsų žemė yra nelygi. 
Liko ir labai daug neužbertų vandenų, nes 














Dievui neužteko žemės. 


Adomas kuria 
žemės paviršių 
Kai Adomas ėjo per 
žemę, tai kur žengdamas koją pa- 
dėjo, ten išaugo kalnai, o kur ne- 
žengė, liko pelkės ir prasta žemė. 
O kur verkdamas apsistojo, tai čia 
nuo ašarų liko grioviai ir upeliai, 
bėgantys savo vagomis į vakarus. 


O kai viską apvaikščiojo, tada sugrįžo iš vakarų į rytus, pradėjo žemę 
kasti ir arti, kad turėtų maisto. 


Balų sukūrimas 


Kai Dievas anuomet kūrė pasaulį, tai sėjo sėklą - ir iš jos radosi žemė. O 
tuo metu šalia Dievo buvo Liuciferis, kuris dabar yra velnių viršininkas. Jis tos Dievo 
sėklos pasisėmė į burną. O ta sėkla pradėjo burnoje augti ir jam žiaunas plėšti. Tai 
jam Dievas irgi liepė sėti. Tas pasėjo, ir iš jo sėklos patvino bala. 

Paskui, kai angelai nusidėjo Dievui ir juos išvarė iš dangaus, eidami iš 
dangaus, paklausė Dievo: 

— Kur mums eiti? 

— Eikit ant tos žemės, kurią patys sukūrėte, - atsakė Dievas. 

Nuo tada velniai ir gyvena balose. 


Akmenys iš seilių 

Buvo kartą Žmogus, tikras milžinas. Jis vaikščiojo po laukus ir kur tik 
rado nederlingos žemės, ten spjaudė. Tos seilės virto akmenimis, kurie vis augo ir 
augo. Dievas, tai pamatęs, užleido šalną, kad akmenys neužkariautų pasaulio. Po tos 
šalnos jie daugiau nebeaugo. 

Pasėti akmenys 


Kada anuomet žmonės buvo labai pasileidę, tai Dievas pasėjo akmenis, 
ir jie per naktį tokie užaugo, kokie dabar visur riogso laukuose. Žmonės nusigandę 
ėmė šauktis Dievo, ir tie akmenys daugiau nebeaugo. Jei dar būtų taip augę, tai visa 
žemė būtų likusi akmeninė. 


Pėdos akmenyse 


Dievas, sukūręs pasaulį, labai puikiai viską sutvarkė: pradėjo žolė žaliuoti, 
medžiai augti. Bet velniui nepatiko toks darbas ir jis sumanė pakenkti Dievui ir gam- 
tai. Todėl užsėjo žemę akmenine sėkla, smulkiais grūdeliais, kurie smarkiai augo ir 
plėtėsi. Akmenys taip augo tris dienas, kol užėmė didelius plotus. Pamatęs velnio 
kvailumą, Dievas sumanė jam sutrukdyti. Užleido didelį šaltį, kuris sutraukė akmenis 
į didelius ir mažus grumstelius. Traukiantis akmenims nuo šalčio, velniukai kai ku- 
riose vietose šokinėjo, kad tik jie nevirstų grumsteliais. Todėl dabar daug akmenų 
randami su ženklais: atrodo, kad ten liko įsispaudusios žmogaus pėdos, o gal karvių 
kanopos. Pėdos liko jau nuo tų senų laikų, nuo pasaulio sukūrimo ir akmenų sėjos. 





Akmenų lietus 


Kadaise ir akmenys augo. Lijo lietūs akmenimis, ir kurie buvo didesni, 
tie įsmuko į žemę, o mažesni liko viršuje ir augo. Paskui gyveno žmonės, ir jie buvo 
stebuklingi, šventi. 

Viena nėščia moteris nešėsi vaiką ir užsigavo koją, nes ėjo basa. 

— O, kad jūs daugiau neaugtumėte! - pratarė ji. 

Ji susižeidė pirštą ir apkruvino akmenį. Todėl kai kur būdavo raudonų 
akmenų, tarsi krauju suteptų. Ir nuo tada tie akmenys nebeaugo. 


Akmenų augimo laikas 


Akmenys atsirado iš žemės ir augo iki Kristaus gimimo. Kai per Kalėdas 
gimė Kūdikėlis Jėzus, nugriaudėjo griausmas, ir akmenys liovėsi augti. 


Akmenų vardai 


Iš pradžių akmenys augo kaip kokie grybai ir neturėjo jokio vardo. Kara- 
lius Saliamonas suteikė ir jiems vardus. Jis tarė: 

— Čia bus akmuo. 

Kai tik gavo vardą, akmenys tuoj ir nustojo augę. Kokie buvo tuo laiku, 
tokie ir liko iki mūsų dienų. 


Žiu 


Vaikštantys akmenys 


Anksčiau ir akmenys vaikščiodavo. Bet kartą Dievas su Švenčiausiąja 
Marija ir šventuoju Juozapu vaikščiojo po žemę, ir Marija įsidūrė koją, net kraujas 
pradėjo bėgti. Ji ir tarė: 

— O, kad jūs daugiau nebevaikščiotumėt! 

Ir nuo tada akmenys nevaikšto. 


Skirtingo dydžio akmenys 

Švenčiausioji Mergelė daug kur vaikščiojo po žemę. Kartą, eidama ke- 
liu, ji susimušė dešinės kojos didįjį pirštą. Tada Mergelė sako: 

— Viešpatie, pasakyk šitiems akmenims, kad jie daugiau neaugtų. Jei jie 
visi užaugs, tai žmogus negalės čia gyventi, nes jie užims visą žemę ir žmogui nebus 
kur javų sėti ir teks iš bado mirti. 

Viešpats Dievas paklausė Švenčiausiosios Mergelės ir įsakė akmenims, 
kad jie daugiau neaugtų ir liktų tokie, kokie yra. Nuo tada akmenys 
nebeauga. 

Gausėjantys akmenys 


Kai Jėzus brido per Jordano upę, užkliuvo už ak- 
mens, parpuolė ir susitrenkė veidą. Dievas pasakė: 

— Jūs vis augsite ir augsite! 

Ir akmenys auga: vos juos išrenka iš 
dirvos, ir vėl jų atsiranda. 


Žemė prašė 
palengvinimo 
Kada po pasaulio sukūrimo 

prisiveisė daug žmonių, žemė ėmė Die- 
vui skųstis, kad nebeištversianti. Dievas 
ją išklausė ir užleido tvaną. Po to vėl pri- 
sidaugino žmonių, ir vėl žemė prašė Dievo 
palengvinti naštą. Dievas užleido marą. Tada vėl 

taip padaugėjo žmonių, kad žemė vėl Dievo 
prašė palengvinti. Dievas jai pažadėjo, 
bet nežinia, kaip ir kada tai bus. 

Pragaras 
1f TOjUS 


Pragaro sukūrimas 


Prieš pasaulio sukūrimą, kol dar nieko nebuvo, aplinkui tik tyvuliavo 
vandenys, Dievas žadėjo sukurti žemę. Taigi Liuciferis nuėjo pas Dievą ir klausia, ar 
nereikia padėti. Dievas jam paliepė: 

— Nerk į vandenų dugną ir atnešk man smėlio! 

Liuciferis tuoj nunėrė prie dugno, prisikabino saujas ir dantis smilčių, 
nunešė pas Dievą smiltis ir atidavė iš rankų, o dantyse pasiliko sau, pamanęs: 

„Ką Dievas dirbs, tai ir aš tą patį darysiu“ "J 

Dievas atėmė iš jo rankų tas smiltis ir paklausė: "4 

— Ar daugiau smilčių nebeturi? "i 





Liuciferis atsakė: 

— Ne! 

Dievas tas smilteles išbarstė virš 
vandenų, ir tuoj ten iškilo sausa žemė, pradėjo 
augti medžiai ir žolės. Bet ir Liuciferio dantyse 
tos žemės ėmė pūstis, augti. Liuciferis neištvėręs 
nubėgo pas Dievą klausti, ką daryti, nes jis 
daugiau neištvers. Dievas liepė jam spjauti, 
kur niekas negalėtų užeiti. Liuciferis 
nusispjovė ir vėl klausia Dievo: 

— O kas bus ten, kur aš išspjoviau? 





Dievas atsakė: „ 

— Ten atsiras pragaras! 

Liuciferis vėl klausia: 

— Kas tame pragare bus? 

Dievas atsako: 

— Ogi tu! 

Liuciferis buvo kitų angelų vyresnysis, tai Dievas nuo to laiko Liuciferį ir 
kitus angelus išvarė iš dangaus į pragarą, ir visi jie tapo velniais. 


Angelų ir velnių sukūrimas 


Dievas nusispjovė ir iš to spjaudalo atsirado Liuciferis. Jam matant, 
Dievas su dviem akmenėliais pritrynė daugybę angelų, o Liuciferis su tais pačiais 
akmenėliais pritrynė daugybę velnių. 


Angelo virtimas velniu 


Dievas kūrė žmones iš molio, pūtė jiems gyvybę ir jie skrido į žemę. Ir 


angelas prisižiūrėjęs irgi pradėjo lipdyti iš molio ir pūsti. Jo padaryti žmogeliai tik 
kliba, bet neskrenda. Angelas nuėjo pas Dievą ir klausia: 
— Kodėl tavo žmonės skrenda, o mano tik kliba? 





Tada jam Dievas sako: 

— Eik ir pažiūrėk į tą, kurį nulipdei. Ir tu būsi toks. 

Angelas nuėjo ir mato - Dievas jį pavertė baisiu Liuciferiu. Angelas nu- 
sigando ir pats pavirto velniu. Paskui juos Dievas pradėjo stumti žemyn ir svaidė iš 
dangaus net tris dienas. Ir dabar kartais galima pamatyti kokį velniuką, karantį ant 
debesies krašto. 


Liuciferio sukūrimas 


Dievas, sukūręs pasaulį, kartu sukūrė ir Liuciferj. Kartą Dievas vaikšto po 
dangų, sutinka Liuciferį ir klausia: 

— Kas tu esi? 

Liuciferis tyli, nežino, ką atsakyti. Tada Liuciferis ir klausia Dievo: 

— O kas esi tu? 

Dievas atsakė: 

— Kas aš? Dievas. 

O Liuciferis negalėjo suprasti, kas toks jis yra. Jam buvo liūdna gyventi 
danguje. Dievas turėjo dvylika chorų, kurie jį linksmino, o Liuciferis - tik tris. Todėl 
Liuciferis pradėjo purkštauti, kad Dievas jam davė tik tris chorus, o pats turi net 
dvylika. Dievas tai sužinojo ir Liuciferį išvarė į pragarą. 

Ankstesnis Liuciferio vardas 


Kol Liuciferis nebuvo nusidėjęs Dievui, tai buvo vardu arkangelas Liu- 
cijus, o kai nusidėjo, tai liko vardu Liuciferis, velnių kunigaikštis. Ir jis vis iš pradžių 
maištavo prieš Dievą. O kur dabar yra vadinamieji Pilies kalnai, Jurgaičių, Luponių 
ir kiti, tai vis jo darbai, ten audros apvertė mūsų bažnyčias ir ištisus sodžius. Paskui 
tuos visus velnius Dievas, prieš mirdamas ant kryžiaus, suvarė į pragarą. Iki tol vel- 
niai labai daug darė pikto. Dabar, dėkui Dievui, žemelė apvalyta. 


Liuciferio ištrėmimas 

Dievas turėjo brolį, vardu Liuciferis. Jie abu turėjo po kelis chorus 
angelų. Tik Dievas buvo kiek viršesnis. Liuciferis pasikėlė, išpuiko ir tarė: 

— Aš padarysiu tą patį, ką ir Dievas padaro. 

Supyko ant jo Dievas ir kilo tarp jų karas: kovojo jų angelai. Dievas brolį 
Liuciferį nugalėjo ir ištrėmė į žemę. Liuciferis ištremtas apsidžiaugė: štai, Dievui liko 
dangus, o man - Žemė. Tada Dievas atvėrė jam pragarą ir nugramzdino ten jį su 
angelais, kurie virto velniais. Kai Dievas trėmė iš dangaus Liuciferį su jo angelais, tai 
jie daug dienų ir naktų kaip sniegas snigo. 

Rojaus sukūrimas 


Ir vėl Dievas liepė Liuciferiui nerti į vandenį ir išnešti iš marių putų. Tas 
vieną kartą nėrė, nieko nerado, paskui antrą, o trečią kartą jau išnešė. Iš tų putų Die- 
vas padarė indą. Padažęs pirštu į putas, nuo piršto galo lašino lašus į tą indą. Ir iš 
tų lašų darėsi gražūs angelai, ir kiti pirmieji, kurie yra dabar pas Dievą. O Liuciferis, 
matydamas, kad taip galima kurti, ir pats norėjo sau angelų pasidaryti, nes dar buvo 
pasislėpęs putų už ausų ir dantų. Bet atsitiko kitaip: jam burnoje pradėjo degti liep- 
sna. Jis ėmė šaukti Dievo. Tada Dievas iš jo atėmė ugnį ir numetė į žemės vidurį. O 
tas norėjo, kad ji užgestų, bet Dievas jam sakė: 

— Ta ugnis bus nelabiesiems. 

Paskui Dievas Liuciferiui ėmė sakyti: 

— O kad tau nebūtų nuobodu, tai eik prie marių kranto, susikurk sau 
tiek angelų, kiek nori. 

Kai Dievas taip pasakė, tas nuėjo prie marių, pamirkė pirštą į vandenį ir 
lašino ant kranto. Kiek lašų lašėjo, tiek jam stojosi angelų. 

O kur Dievas ką sukūrė, viskas savo tikrą vietą turėjo. Ta vieta buvo 


pačiame žemės viduryje. Ir, kaip seneliai sako, buvo praminta rojumi. 








Naminiai 
yvuliai 


Dievo tvartai, velnio gyvuliai 








Dievas statė tvartus, o velnias lipdė visokius 
gyvulius: juodus, negražius, neperskeltomis nago- 
mis*. Prilipdė gyvulių, visą balą pristatė ir pašai- 
piai juokėsi iš Dievo: 

— Ką gi tu, Dieve, varysi į sa- 
vo tvartus, kad jokių gyvulių neturi? 

*Naga - raginis porakanopių kojos galo 


apvalkalas. 


Velnias, toje baloje tupė-damas, ir užsnūdo. O Dievas tuo tarpu sukūrė 
muses ir užleido ant tų velnio gyvulių. Tie visi kuo greičiau į Dievo tvartus subėgo. Ir 
persimainė - tapo gražūs, margi, su perskeltomis nagomis. 

Velnias nubudęs žiūri - nebėra nė vieno jo gyvulio. Nuėjo pas Dievą 
žiovaudamas ir sako: 

— Gal atbėgo čionai mano gyvulėliai? 

— Pažiūrėk mano tvartuose, jei rasi, 
tai varykis atgal. 

Velnias įėjęs žiūri: kad ir yra, bet ne 
jo - visi gražūs, margi, su perskeltomis nagomis. 
Ir išėjo nieko nepešęs. 


Gyvulių elgesio 
ypatumai 


Kadaise, kai dar gyveno Jėzus 





su Marija, jie kiekvieną dieną keliaudavo pas 
žmones rodyti stebuklų. Išeidami prisakydavo gyvu- 
liams prižiūrėti namus. Pirmą dieną paliko karvę. Vakare grįžę rado 
visur tvarką. Marija ir sako: 

— Nuo šiol būsi žmonių maitintoja, kad gerai prižiūrėjai! 

Antrą dieną paliko šunį. Šuo taip pat gerai saugojo, nieko nejįleido į na- 
mus. Jėzus su Marija grįžo ir vėl viską rado tvarkingai. Ir jie pasakė: 

— Nuo šiol būsi namų sargas ir nieko nebijosi - nei šalčio, nei plėšikų! 

Trečią dieną paliko namus saugoti arkliui. Tas visą dieną ėdė ir nieko na- 
muose nežiūrėjo. Grįžę Jėzus su Marija rado didelę netvarką. Tada jo paklausė: 

— Kodėl tu neprižiūrėjai? 

Arklys ir sako: 

— Laiko neturėjau: visą dieną ėdžiau. 

— Tai kad tu niekuomet negalėtum priėsti! 

Užtai arklys ėda ir niekaip negali priėsti. 


Žaltys, virtęs arkliais 


Kai buvo sukurtas pasaulis, dar nebuvo arklių. Adomas su Ieva, įsikibę 
į akėčias, patys jas traukė, laukus akėjo ir taip sunkiai dirbo, kad net putos dribo. 
Kartą Dievas, vaikščiodamas po pasaulį kaip senas elgeta, priėjo prie Adomo ir levos 
ir liepė pažiūrėti, kas yra ant akėčių. Šis pažiūrėjo ir pamatė bjaurų žaltį, gulintį dėl 
sunkumo ant akėčių. Senelis ir sako: 

— Perplėšk jį. 

Adomas žaltį perplėšė ir tuoj iš vienos pusės atsirado arklys, o iš kito - 
kumelė. Tada senelis pasakė: 

— Veskis, Adomai, tuos gyvulius, pakinkyk į akėčias ir akėk su jais. 
Taip ir atsirado arkliai, bet jie kilę iš pragaro žalčio. 


Arkliu paverstas ponas 


Seniau, kai dar Dievas vaikščiodavo po pasaulį, gyveno turtingas ponas. 
Vieną sekmadienį pas jį atėjo du seneliai - o tai buvo Dievas ir angelas - ir paprašė 
priimti juos pernakvoti. Ponas nenorėjo jų įleisti, bet kai jie ėmė prašyti, kad nors 
klojime leistų pernakvoti, tada sutiko. Nuėjo jie į klojimą ir rado tarnus bekuliant. Kai 
tiedu paklausė, kodėl šventadienį kulia, tarnai atsakė: 

— Ponas liepia, tai ir kuliame! 

Išgirdęs ponas, kad pakeleiviai bara jo tarnus, atbėgo ir ėmė vyresnįjį 
pakeleivį pliekti bizūnu. O ten gulėjo kamanos. Senelis liepė draugui, kad užmautų 
kamanas ponui ant galvos. Vos tik jis užmovė, tuojau ponas arkliu pavirto. Ir Dievas 
tą arklį atidavė Žmonėms. 

Taip atsirado arkliai. 


Arklio vardo kilmė 


Dievas išvarė iš rojaus Adomą ir levą ir liepė arti ir akėti, sau duoną užsi- 
dirbti. Adomas ir Ieva išėjo iš rojaus, nuėjo į tyrus laukus. Reikia arti, bet neturi kuo. 

Adomas pasikinkė levą į žambį* ir pradėjo arti. O velniai džiaugėsi, kad ne jie vieni 
bus nelaimingi: ir Adomas su leva iš rojaus išvaryti ir turės vargti. 

Bet Dievas pasigailėjo Ievos ir velnius už jų džiaugsmą dar labiau nu- 
baudė. Kai Adomas nuvarė vagą į kitą lauko galą, rado ten stovintį Dievą. Tas ir sako: 

— Adomai, kai nuvarysi vagą į aną galą ir apsisuksi varyti atgal, drožk 
botagu atgalios ir atsisukęs pažiūrėk. Ką rasi, tą kinkyk į ienas ir ark. 

Adomas taip ir padarė. Varo vagą, o velniai juokiasi. Apsisukęs varyti 
atgal, Adomas kaip drožė botagu - ir kliuvo velniui. Tada atsisukęs žiūri - velnio 
nebėra, jis virtęs kokiu gyvuliu. Adomas jį įkinkė į ienas. Pasikinkęs tarė: 

— Na, ar klys, ar ne? 

Štai nuo tų žodžių ir davė vardą „arklys“. 

Ir dabar kartais žemaičių piemenėliai sako, kad visi gyvuliai yra Dievo 
sukurti, o arklys paverstas iš velnio. Nes visi guldami ir keldami priklaupia atiduoti 
Dievui garbę, o arklys - neklaupia. Tai dėl to, kad iš velnio atsiradęs. 


Kodėl arklys klauso žmogaus 


Kai Dievas sukūrė pasaulį, Žmogų ir visus gyvulius, arkliui pasakė: 
— Tu nuo šiol turi klausyti šito padaro, - ir parodė į Žmogų. 
— Tokio mažiuko ir silpno? Aš jo neklausysiu! - atrėžė arklys. 


*Žambis - senovinis medinis arklas. 

Tada Dievas liepė arkliui triskart apsisukti. Arklys apsisuko. Dievas arklio 
ir vėl paklausė: 

— O šito ar klausysi? -— ir parodė į žmogų. 

— Šito tai klausysiu. 

Kada arklys triskart apsisuko, tai jam pasirodė, kad Žmogus yra tikras 
milžinas ir labai stiprus. Nuo tada arkliui atrodo, kad žmogus labai galingas, todėl 
jo ir klauso. Bet kai ateina laikas arkliui gaišti, tada jis pamato, koks žmogus silpnas. 
Tada jis niršta ant žmogaus: griežia dantimis, daužo kanopomis žemę. 


Kodėl arklys alkanas, o karvė soti 


Viešpats Jėzus ėjo Verbų sekmadienį ir labai pavargo. Pakelėje sutiko 
arklį ir paprašė, kad jį paneštų, bet arklys nesutiko. Mat šeimininkas jį išleidęs pasi- 
ganyti ir dabar jam reikia priėsti. Tada Jėzus tarė: 

— Tu niekada nepriėsi! 

Užtat arklys visada ir ėda. 

Kai Dievas sutiko karvę ir jos paprašė: 

— Tu mane, žaloji, pavėžėk! 

Toji sutiko, jei tik šeimininkas leis. 

Užtat karvei Dievas pasakė: 

— Tu greitai priėsi. 

Todėl karvės greitai ir priėda, kad ir prastesnį pašarą gaudamos. 

Atpildas už arklio ir veršio darbus 


Kai Jėzus gimė Betliejaus tvartelyje, tai arklys šieną ėdė, nieko nepaisė, 
o veršis - paės šieną ir savo kvapu Kūdikėlį Jėzų šildo. Todėl Jėzus padarė, kad arklys 
vis nepasisotina, turi ėsti visuomet, o veršelis paėdęs truputį pagromuluoja, ir jau 


sotus. Jis to ir nusipelnė. 


Šuns kilmė 


Žmonės senovėje nemokėjo statyti namų. Jie gyveno žagarų ir lentų 
būdelėse. Žmonės tingėdavo ir maisto pasiieškoti, todėl visados būdavo alkani. 

Kartą pas juos atėjo senas elgeta. Niekas jam nieko nedavė, nes nieko 
neturėjo. Tuomet senelis, o tai buvo Dievas, tarė: 

— Aš jums pasakysiu, kaip reikia namai statyti! 

Ir paaiškino, kaip juos statyti. 

Bet kai kurie pradėjo juoktis ir vienas jų tarė: 

— Ką? Statyti tokius namus prireiks tiek darbo ir laiko! Geriau savo bū- 
delėse toliau gyvensime! - taip jis kalbėjo, ir dauguma jam pritarė. 

Tuomet senelis tarė: 

— Kurie manęs neklausys, pavirs šunimis ir savo gyvenimą praleis tokio- 
se žagarų būdelėse! 

Ir visi tie, kurie nepaklausė Dievo, virto šunimis. O kiti pasistatė namus ir, 
sugaudę šunis, pririšo juos prie tų būdelių, kad namus saugotų. Todėl dabar šunys, 
pamatę elgetą ar kokį senelį, vis piktai loja ir nori jam įkąsti. 


Molinė šuns koja 

Kai Dievas kūrė visus žvėris, šunį sukūrė trimis kojomis. Paskui pamatė, 
kad jam labai sunku taip vaikščioti. Visi kiti turi keturias kojas, o jam teko tik trys. 
Dievas galvojo, galvojo ir sugalvojo: nulipdė molinę koją ir pridėjo ją šuniui. Todėl 
šuo ir dabar pakelia vieną koją šlapindamasis, nes bijo, kad toji nesušlaptų ir neištižtų, 
ir kad vėl nereikėtų trimis kojomis klibikščiuoti. 


Šuns balsas 


Viešpats Dievas, senų senovėje kurdamas gyvulius, suteikė jiems ir bal- 
sus. Tik vienas šuo liko be balso ir nuėjo Dievui skųstis, kodėl visi turi balsą, o jis 
vienas liko bebalsis. Dievas jam ir sako: 

— Tu visados turėsi loti, kai tik ką nors išgirsi. 

Dabar šuo, kai tiktai išgirsta, kad kas nors sukrutėjo ar žmogus prakal- 
bo, tuojau ir pradeda loti. 

Šuns lojimo prasmė 

Kartą susiginčijo šuo ir katė, kuris pirmas nustips. Šuo išgirdo, kad jau 
katė nustipo, ir pradėjo šaukti: 

— Jau! Jau! Jau! 

Bet jis prastai ištardavo raidę „j“. Tai visi girdėjo: 

— Au, au, au! 

Taip šuo ir šiandien tebesako. 


Šuns laiškas 


Šuo parašė Dievui laišką, o jame prašė, kad palengvintų jo dalią, nes 
maistas prastas ir gyvenimas blogas. Šuo laiško pats nunešti negalėjo, nes buvo 
pririštas, tai įdavė katinui, kad tas nuneštų Dievui. Katinas prižadėjo. Grįžo katinas 
namo. Pamanė, kad rytoj nuneš. Ėmė laišką ir padėjo į kertę. O padėjęs užmiršo. Po 
kelių dienų atsiminęs pasižiūri - ogi laiškas sukapotas pelių. Paskui sutiko šunį. 

— Ar nunešei? - klausia jo šuo. 

Tuomet katinas pasakė, kas nutiko. Šuo perpykes šoko ir vos neperplėšė 
katino, tas vos spėjo pabėgti. Nuo to laiko šuo nekenčia katino ir jį veja. O katinas 
vis peles gaudo. 

Šunų skundas 


Kartą šunys sušaukė seimą, nes jiems buvo labai bloga gyventi. Visi 
susitarė vieną šunį siųsti pas Dievą, kad šis apskųstų Žmogų ir palengvintų jų 
gyvenimą. Kai šuo pasiskundė Dievui, tuomet Dievas tarė: 

— Nuo šios dienos jums bus kviečių lakalas, pūkų patalas! 

Eina namo šuo patenkintas ir vis kartoja Dievo žodžius. Eidamas pasi- 
painiojo žmogui po kojų, ir tas suriko: 

— Ar tu neisi lauk! Ašakų* lakalas, spalių** patalas! 

Užmiršo šuo, ką buvo pasakęs Dievas, ir pradėjo žmogaus žodžius kar- 
toti: „Ašakų lakalas, spalių patalas“ Parėjo namo ir pasakė šunims, kad Dievas pasakė: 
„Ašakų lakalas, spalių patalas.“ 

Šunys labai nuliūdo ir išsiskirstė iš seimo. 

Nuo to laiko visuomet šuniui tenka ašakų lakalas, spalių patalas. 


Kodėl šunys uostinėja 

Senovėje šunys surengė pokylį. Vieną šunį išsiuntė į Prūsus pipirų 
parnešti. O jis ilgai neparėjo. Nuo tada šunys, kai pamato bėgantį kitą šunį, vis uosto 
jį - ar ne su pipirais grįžta iš Prūsų. 


*Ašaka - grūdo lukštas. 


**Spalis - lino ar kanapės šiaudo šapas. 

Šuns tarnyba 


Kai Dievas sukūrė žmogų, tai davė jam gyvulius ganyti. O šis gany- 
damas pamatė, kad nė vienas gyvulys jo nemyli. Žmogus sumanė nueiti pas Dievą 
ir paprašyti, kad sukurtų tokį gyvulį, kuris jį mylėtų. 

Nuėjo jis pas Dievą ir prašo, kad sukurtų tokį ištikimą gyvulį. 

— Gerai, tai bus šuo! - tarė Dievas. 

Žmogus dar paprašė, kad šuo ir supykęs būtų jam geras. Dievas sutiko. 
Bet čia šuo pratarė: 

— Tokiam padarui aš netarnausiu! O jeigu aš jam tarnausiu, tai ir valdy- 
siu jį. Nes ir aš noriu, kaip kiti gyvuliai, turėti ką nors, kas manęs bijotų! 

Tuomet Dievas tarė: 

— Jeigu taip nori, tai tavęs bijos daug gyvulių ir laukinių Žvėrių, net ir 
Žmogus. Bet tu turėsi jam tarnauti, klausyti jo ir jam ištikimas būti. Tu nieko negalėsi 
nevaldyti. O tave valdys žmogus! 

— Aš jo klausysiu, jei jis manęs nemus, ir tada aš nieko daugiau neklau- 
sysiu, net ir tavęs, Dieve! - atsakė šuo. 

Dievas supykęs tarė: 

— Jei tu nenori ir manęs klausyti, tai tave Žmogus nuolat muš ir prasčiau 
už kitus gyvulius šers! 

Tada Dievas išvarė Žmogų su šunimi, o šuniui įsakė, kad jis gerai tar- 


nautų Žmogui, būtų klusnus ir ištikimas. 

Ištikimas šuo 

Vienais metais buvo labai didelis badas. Žmonės iš bado mirte mirė. 
Vienas žmogus turėjo gerą ir ištikimą šunį. Tas šuo nuėjo į sodą ir taip graudžiai 
pradėjo kaukti, kad net buvo gaila į vargšą šunelį žiūrėti. 

Dievas, išgirdęs tokį kauksmą, pasigailėjo šunyčio ir numetė šalia jo 
duonos gabalą. Bet šuo nė žiūrėti nežiūrėjo į tą duoną, tik dar graudžiau ėmė kaukti. 
Tuomet Dievas suprato, kad šunelis prašo ir žmonėms maisto. Pagailo Dievui šuns, 
ir tik dėl to ištikimo gyvulėlio jis atsiuntė žmonėms duonos. Dėl to mes turime šunį 
labai mylėti, nes jis mus išgelbėjo nuo bado. 


Kodėl šuo gaudo kiškį 


Šuo pasisiuvo batus. Kartą jis susitiko kiškį. Kiškis ir sako: 

— O, kaip tau gerai - turi batus! Duok man juos pasimatuoti. 

Šuo davė pasimatuoti batus. Kiškis apsiavęs tuoj ir nudūmė. O šuo liko 
be savo batų. Ir nuo to laiko šuo su kiškiu nesugyvena. 

Šuns ir katės nesantaika 

Žiloje senovėje liūtas, žvėrių karalius, sušaukė žvėris į susirinkimą. Visi 
atvyko, tik trūko vieno kupranugario. Tuomet liūtas liepė šuniui eiti jo ieškoti. Bet 
šuo kupranugario niekada nebuvo matęs. Karalius jam ir sako: 

— Tu jį nesunkiai pažinsi - jis turi didelę kuprą. 

Šuo ilgai klaidžiojo, bet gyvulio su kupra nesutiko. Kur buvus, kur nebu- 
vus, pasipainiojo katė. Pamačiusi šunį, tuoj pastatė kuprą. Šuo labai nudžiugo, kad 
pagaliau rado kupranugarį. 

— Sveika, kūma. Girių karalius tave kviečia į žvėrių susirinkimą. 

— Labai malonu, - atsakė jam katė ir nusekė paskui šunį. 

Šuo, grįžęs pas liūtą, jam tarė: 

— Štai, karaliau, atvedžiau tau kupranugarį. 

Visi žvėrys ėmė juoktis, kad jis vietoj kupranugario atvedė katę. Šuo 
susigėdo ir supykęs prisiekė katei už pažeminimą niekada nedovanoti. 

Katės sukūrimas 


Gyveno kadaise toks ūkininkas. Jo namus užpuolė pelės. Bet anuomet 
nebuvo kačių. Jis ėjo verkdamas per mišką, kad negali nieko išsaugoti nuo pelių. 

O ten sutiko gražią, šviesią moteriškę. Ta moteriškė ir klausia: 

— Žmogeli, ko tu verki? 

Ūkininkas suprato, kad čia Marija, ir sako: 

— Kaip neverksiu, kad mane apipuolė pelės, jau nėra kur pasidėti. 

Marija jam padavė pirštinaites ir sako: 

— Kai parneši jas, mesk į ugnį - ir tuoj atsiras katė. 

Ūkininkas parėjo namo, metė pirštines į krosnį, ir tuoj atsirado katė. Va- 
kare, kai visi užgesino šviesą ir sugulė, tuoj ėmė visur bėgioti pelės. Katė nušoko 
nuo krosnies, ėmė pjauti peles ir dėti į krūvą. Tie ūkininkai labai pamilo savo katę. 

Nuo to laiko ir atsirado katės. 


Katė prausiasi 


Pagavo katė žvirblį ir jau ketino ėsti. O žvirblis gudrus, tuoj ir sako: 

— Ar prauseisi prieš ėsdama? 

— Ajajai, vos neužmiršau, gerai, kad pasakei, - susirūpino katė ir, pasi- 
dėjus šalia žvirblį, ėmė praustis, dailinti savo kailiuką. 

Žvirblis kiek pagulėjo nejudėdamas, kol katė prausėsi, o paskui tik 
purpt - ir užlėkė ant šakos. 

— Dabar jau kitų pusryčių paieškok, - nusijuokė žvirblis. 
O katė pabaigė praustis ir sau pažadėjo: 

— Kad jau taip, tai nuo dabar tik paėdusi prausiuos. 
Taip ir dabar daro - pirma paėda, paskui prausiasi. 


Katės poteriai 


Katė prašė Dievą, kad leistų Žmogų papjauti. O Dievas jai atsakė: 

— Pirma sukalbėk poterius, tada ir pasipjausi žmogų. 

Tai ji kalba ir kalba poterius, niekaip nepabaigia. Prie žmogaus vis glau- 
džiasi ir poterius kalba, o kai pabaigs kalbėti, tai jau ir papjaus. Tiktai kad niekada 
nepabaigia tų poterių. 


Kūrė avį, išėjo ožka 

Dievas sukūrė visokių gyvulių, o galiausiai ir avį. Velnias, žiūrėdamas 
į avį, pamanė: „Kas čia tokio, ir aš panašią galiu sukurti!“ 

Kelias dienas, pasislėpęs nuo Dievo, lipdė iš molio, kol nulipdė tą gy- 
vulį - avį. Gyvulys kaip gyvulys, jam atrodė, kad ir tobulesnis už Dievo sukurtąjį. 
Tik vargas, kad niekaip nejuda. Reikia įpūsti gyvybę. Pūtė, pūtė - kaip nejuda, taip 
nejuda. Nebeišmanė ką ir daryti. 

Ėjo pro šalį Dievas ir, pamatęs jį prie savo sukurto gyvulio, paklausė, 

ką jis čia dirba. Velniui nėra kaip išsiginti - prisipažino, kad norėjęs sukurti avį, tik 
niekaip nesiseka įpūsti jai gyvybės. Priėjo Dievas, pūstelėjo kartą, ir gyvulys tuoj 
pašoko, pradėjo bėginėti ir ėsti žolę. Bet jis skyrėsi nuo avies, nes turėjo žilą barz- 
delę, riestą uodegą, stačius ragus ir truputį smirdėjo. Pamatęs tokį nepanašų į avį 
padarą, velnias tarė: 

— Reikia jį užmušti. 

— Ne, palik gyvą, kad jau sukūrei, - atsiliepė Dievas, - nuo šiol jį vadins 
ožka, ir jis bus Žmogui naudingas. 

Taip taręs, išginė ožką į mišką. Ir nuo to laiko atsirado ožka. 


Velnias sukūrė juodą ožką 


Velnias pasidirbo juodą ožką ir pastatė ant tvoros. Dievas, eidamas pro 
šalį, bakstelėjo lazda jai į tarpuragį, ir ta nušoko į daržą. O ožkelės kakta liko balta. 
Ji buvo žebra* galva. 


Virtimas ožkaiir kalakutu 


Kitą kartą ėjo Dievas per pasaulį ir užėjo į kaimą, kuriame iš vienos tro- 
bos išbėgo merga ir pradėjo bliauti: 
— Koks elgeta, me-me-me-me, kokie jo batai, me-me! 


*Žebra - turinti margą, smulkiais lopiniukais snukį. 

Dievas tarė: 

— Tai dabar tu visą amžių bliausi! 

Ir merga pavirto ožka. O Dievas, išėjęs iš kaimo ir vakaro sulaukęs, užsu- 
ko į vieną dvarą nakvynės paprašyti. Ponas nenorėjo jo priimti ir buvo labai išpuikęs. 
Dievas jį pavertė už išdidumą kalakutu, kuris ir dabar pučiasi tartum koks karalius. 
Paskui Dievas nuėjo pas vieną Žmogų, kuris jį maloniai priėmė ir kiek galėdamas 
pavaišino, nors ir neturtingas buvo. Dievas išeidamas gausiai jį apdovanojo. 


Ožkos vardas 

Dievas paėmė gabalą molio ir nulipdė tokį gyvulėlį. Jį užkėlė ant tvoros 
ir, pasišaukęs velnią, paklausė: 

— Koks čia gyvulys? 

Velnias tarė: 

— Labai gražus, tik nežinau, kuo vardu. Pavadinsiu jį ožka. 

Dievas jam atsakė: 

— Tegul bus ožka. Tai bus vargšų gyvulėlis. 


Avino ragai 

Kai Dievas sukūrė aviną, visi jį skriaudė, kas netingėjo. Tada jis nuėjo 
pas Dievą ir ėmė melsti, kad duotų jam atsiginti kokį įrankį. Ir Dievas jam davė porą 
tvirtų ragų. Nuo tų laikų avinas liko su ragais. 

Asilo kilmė 


Kitą kartą gyveno Dievas, kuris, pasivertęs seneliu, mokino gerų gyve- 
nimo pavyzdžių. Keliaudamas jis pamatė artoją, kuris arė dirvoną ir, išvaręs vagą, 
nešė namo žagrę atgal. 

Priėjo senelis prie artojo ir tarė: 

— Pasidaryk žagrę tokią, kokią aš tau pasakysiu! 

Ir senelis išpasakojo, ką reikia daryti. Be to, dar pasakė, kad jei jo 
neklausys, tai pavirs gyvuliu. Tai pasakęs, senelis nuėjo. Artojas tik nusi- 
juokė ir neklausė senelio patarimų. Rytojaus dieną jis pamatė išaugusias 
dideles ausis ir norėjo pratarti žodį, bet subliuvo ir pavirto asilu. 


Asilas ir saulė 





Kartą saulė nusileido ant žemės. Kas tik ėjo pro šalį, ją garbino: 
vieni maldelę sukalbėjo, kiti dar kitaip. Ėjo pro šalį asilas ir paklausė: 

— Ko čia sėdi? 

— Noriu eiti toliau, bet kad niekas neneša. 

Asilas sako: 

— Sėsk ant manęs. 

Saulė atsisėdo ir asilas ją ėmė nešti. Greitai jam pradėjo kaisti kailis 
toje vietoje, kur ji sėdėjo. Jis ėmė bėgti. Saulė, kad nenukristų, griebė už ausų. 

Asilas nuo karščio stojo piestu, ir saulė nučiuožė atgal. Gyvulėliui ausys taip ir nutįso, 
o ten, kur saulė nučiuožė, liko žymė ant nugaros. 


Asilo ausys 


Kai Dievas sukūrė gyvulius, 

davė jiems ir vardus. Galiausiai liko asi- 
las. Dievas jį pasišaukė ir pasakė, kad 
jis bus asilas. Bet gyvulėlis tuojau 
pamiršo savo vardą ir vėl klausia 

Dievo. Dievas sako, kad jis esąs 

asilas. Bet tas vėl pamiršo ir 













vėl atėjo klausti. Dievas su- 
pyko, paėmė jį už ausų ir 
kratydamas kartojo: 

— Tu asilas, asilas, 
asilas... - kol tas įsiminė. 

Kai asilas parėjo 
namo, visi jį vadino tuo 
vardu, o dar ilgaausiu, nes 
jo ausys buvo ištemptos 
ir ilgos. 





Laukiniai 
gyvūnai 


Talentų dalybos 


Senų senovėje Dievas visiems savo sukurtiems gyvuliams, žvėrims ir 
paukščiams dalijo talentus: vieniems davė grožį, kitiems - greitumą, liūtui - didelę 
jėgą. Po šitų dalybų liūtas klausia Dievo: 

— O kam, Dieve, atidavei protą? 

Dievas atsako: 

— Žmogui. 

Liūtas ir sako: 

— Tada ir aš būsiu žmogaus rankose. 

Meškos kilmė 


Žiloje senovėje vaikščiojo Dievas su šventuoju Petru. Kartą jie keliavo 
pro gyvulių bandą. Piemenys, pamatę praeivius, sumanė juos pagąsdinti. Vienas 
piemuo užsitraukė išverstus kailinius ir pasislėpė krūmuose šalia kelio. O Dievas 
viską matė ir toliau ėjo. Kai jiedu su Petru priėjo krūmynus, piemuo šoko iš jų ir jau 
norėjo pakeleivius išgąsdinti, bet Dievas pratarė: 

— Norėjai būti meška, tai ir būsi! 

Ir piemuo pavirto meška. 


Vilko kilmė iš šuns 

Kadaise visi žmonės labai mylėjo šunis, nes ir šunys buvo geri. Kiekvie- 
na šeima laikė po ištikimą šunį ir jam gerai duodavo ėsti. Viena moteriškė savo gera- 
jam šuniui vietoj duonos kriaukšlės metė karštą akmenį. Šuo, pačiupęs tą akmenį, 
staugdamas nulėkė į mišką. Ten Dievas jam pasakė, kad gali nebetarnauti žmogui, 
bet nueiti į tvartą arba kur kitur ir pjauti žmonių gyvulius. Tam šuniui apdegęs snu- 
kis pasidarė juodas, ir žmonės jį pavadino vilku, nes jis visur valkiojosi. 





Vilkais virtę naktigoniai 


Labai seniai, kada dar Jėzus vaikščiojo po žemę, miške naktigoniai 
ganė arklius. Beganydami pamatė jie ateinant Jėzų su savo mokiniais ir nutarė juos 
pagąsdinti. Išvertę kailinius ir, staugdami lyg vilkai, ėmė artintis prie Jėzaus. 

— Jei norite būti vilkais, tai ir būkite! - tarė jiems Jėzus. 

Kai tik ištarė Jėzus tuos žodžius, visi tie naktigoniai ėmė ir pavirto vilkais. 
Nuo to laiko vilkai gyvena miškuose ir naktimis staugia. 


Vilkas su velnio plauku 


Kartą Dievas paėmė gabalą molio, nulipdė žmogų ir įpūtė jam gyvybę. 
Velnias irgi paėmė gabalą molio ir nulipdė vilką. Nulipdęs 

norėjo įpūsti jam gyvastį. Pučia pro vieną galą, pučia 

š Ma pro kitą, bet nieko negali padaryti - kaip negy- 

i vas, taip negyvas. Galų gale nuėjo pas 


Dievą ir klausia: 





— Kaip reikia įkvėpti vilkui gyvastį ? 

— Nueik ir sakyk jam: „Vilke, vilke, papjauk velnią!“ - tada jis atgis. 

Nuėjo velnias prie vilko ir sako: 

— Vilke, vilke, papjauk poną Dievą! 

Bet vilkas nė nejuda. Tuomet velnias įlipo į aukštą medį ir sako: 

— Vilke, vilke, papjauk velnią! 

Šoko vilkas ant velnio, o jis kaip spyrė vilkui į kaktą — ir įspyrė savo 
plauką. Vilkas nukūrė į mišką, o jam kaktoje ir šiandien tebėra velnio plaukas. 


Vilko kaltė 


Kadaise, kai po žemę dar vaikščiojo Jėzus ir velniai, kada kas nors pra- 
puldavo, tai suversdavo kaltę nelaimingam velniui. Tada žmonės sakydavo: 

— Velnias nunešė! 

Ir per ištisus metus kaltindavo velnią. Pradėjo velnias skųstis Dievui sa- 
vo likimu. Dievui pagailo velnio ir jis pasakė: 

— Padaryk gyvulį, panašų į tą, kokį aš darau. 

Velnias lipdė iš molio, stengėsi padaryti panašų, kaip jam liepė. Dar jam 
Dievas pasakė: 

— Jis bus vardu vilkas ir neš gyvulius. 

Velnias, lipdydamas iš molio, įdėjo savo plaukų. Nulipdęs pūtė jam į ausį 

taip, kaip darydavo Dievas, bet gyvūnas niekaip neatgijo. Velniui net akys išsprogo 
ant kaktos, tiek jis pūtė. Tada velnias nunešė savo dirbinį pas Dievą. O Dievas pa- 
pūtė - ir tas atsistojo. Dievas šiam gyvuliui ir pasakė: 

— Tu esi vilkas. Įsakau: gali draskyti tą gyvulį, kuris tau atrodys raudonas, 
o žmogaus neliesk. 

Ir nuo to laiko visi kaltę verčia vilkui. Todėl, kai žmogus pajunta vilką 
arba kai jį pamato, jį nukrečia šiurpas, nes tame gyvulyje yra velnio plaukų. 


Vilko bajorystės dokumentai 


Kadaise vilkas irgi buvo bajoras, nes turėjo kilmės dokumentus. Vilkas 
vis galvojo, kur juos saugiai paslėpti. Padavė šuniui palaikyti ir pasakė: 

— Tu namuose sėdi ir gali mano dokumentus pasaugoti, o man reikia po 
mišką lakstyti. 

Šuo paėmė dokumentus, bet tuoj prisiminė, kad katinas turi dar dau- 
giau vietos: gali troboje padėti ar ant aukšto. Todėl atidavė tuos dokumentus katinui. 
Katinas pamanė: „Mane kartais išvaro iš trobos, ir bus sunku juos saugoti. Geriau 
atiduosiu tuos popierius žiurkei: įkiš į urvą, ir ten bus saugiausia“ 

Katinas padavė tuos popierius žiurkei, bet užmiršo pasakyti, kad jie yra 
labai brangūs. Žiurkė paslėpė tuos popierius savo urve. Ir kada taisė lizdą, juos ir 
sukapojo į skutelius, mat nesuprato, kad čia labai svarbūs dokumentai. 

Kartą vilkas grįžo iš miško ir paprašė šuns grąžinti jo popierius. Šuo 
paprašė katino, o katinas - žiurkės. Žiurkė tada sako: 

— Man reikėjo sau lizdelį pataisyti, tai ėmiau ir sukapojau. 

Katinas pranešė šuniui, kad žiurkė sukapojo jo dokumentus, o šuo pa- 
sakė vilkui, kad iš jo popierių liko tik skuteliai. Nuo tada vilkas pjauna šunį, šuo - 
katę, o katė - žiurkę. Dėl to ir bajorų neliko, nes dingo visi jų popieriai. 


Kiškio akys 

Kiškiui buvo labai liūdna, kad jį visi gąsdina, o jo niekas nebijo. Tai jis 
nuėjo pasiskųsti Dievui. 

— Jau geriau aš nieko neregėčiau, - sako jis, - taip visi mane gąsdina! 

Dievas įtaisė kiškiui akis taip, kad jis dabar mato tik iš šono, o iš priekio, 
nors visa kariauna žygiuotų, vis tiek nieko nematytų. 


Kiškio lūpa 

Kartą senutė ganė avis. Sėdi ji sau ant akmens, o kitame šone kiškis tupi 
ir verkia. Tada senutė sako: 

— Ko tu, kiškeli, verki? 

Tas atsako: 

— Kad manęs niekas nebijo. Tuojau eisiu ir nusiskandinsiu. 

O senutė ramina: 

— Ne, kiškeli, niekur neik ir nesiskandink, tupėk čia. Kai avys ateis, tai šok 
iš už akmens ir pamatysi, kaip tada jos bėgs nuo tavęs! 

Kiškis ir tupi kur tupėjęs. Kai avys priėjo prie jo, tai kaip šoko iš už ak- 
mens! Pasibaidė avys, o tada jis pradėjo taip juoktis, kad net lūpa persprogo. 


Voverės uodega 


Dievas voverę sukūrė nedidelę, su maža uodegėle. Kiti gyvūnai turėjo 
dideles ir gražias uodegas. Jie ėmė iš voverės juoktis, kad jos uodega netiks ir 
musėms baidyti. Nuėjo tuomet vargšė pas Dievą ir pasiskundė, jog kiti gyvūnai iš 
jos juokiasi. Tada Dievas davė jai tokią uodegą, kokios iki tol nebuvo matęs nė vie- 
nas gyvas padaras. Ir dabar voverės uodega gražesnė už visų gyvūnų. 


Ežio dygliai 

Kai Dievas sukūrė gyvūnus, visiems davė labai švelnius plaukus. To- 
kius pačius gavo ir ežys. Jis tais plaukais labai didžiavosi. Kartą, eidamas pro eglę, 
susibadė į jos spyglius snukutį, todėl labai supyko. Paskui tarė eglei: 

— Jeigu turėtum tokius švelnius plaukus, kaip ir aš, tai galėtum šakas 
aukščiau laikyti. Bet kai turi tokius aštrius, tai ir laikyk juos Žemai nulenkusi, kad 
praeiviai neįsidurtų. 

Dievas labai supyko ant ežio ir tarė: 

— Tu taip didžiuojiesi savo švelniais plaukais ir pyksti ant tų, kurie turi 
aštrius dyglius, todėl nuo šios dienos turėsi juos dar aštresnius negu eglės spygliai! 

Nuo tada ežys turi aštrius dyglius, už kuriuos ir barasi ant Dievo. 


Kurmio kilmė 

Kai vienas Adomo sūnus užmušė savo brolį, tai Dievas tą, kuris užmušė, 
pavertė kurmiu. Kad jis po žeme šliaužiotų visą savo gyvenimą, neišeidamas į šviesą. 
Užtai dabar, kai tik kurmis išlenda į šviesą, tuoj ir nugaišta. 


Kurmio kojų ypatumas 


Kadaise Dievas įsakė visiems Žmonėms eiti kast griovių. Visi susirinko 
su kastuvais, tik vieno nebuvo. Nuėjo vienas pažiūrėti, kur tas žmogus. O jis guli sau 
ramiausiai. Tas, kuris atėjo, ir klausia: 


— Gal sergi? 





— Esu sveikas, - atsako tas. 

— Tai ko neini griovių kast? 

— Ar aš kvailas, kad žemę rausčiau? Man nereikia tų griovių. 

Nuėjo žmogelis prie kasėjų ir papasakojo, ką girdėjęs. Supyko kasėjai 
ant tinginio ir sako Dievui: 

— Mes dirbam, prakaituojam, o jis ten tinginiaus? 

Dievas ir sako: 

— Kad jis bijo Žemę kasti, tai nuo šiol visą gyvenimą žemę ir rausinės. 

Tas Žmogus pavirto kurmiu, tik liko su rankomis, kuriomis Žemę rausia. 


Kodėl kurmis nemato 


Kartą Dievas įsakė visiems žvėrims eiti kelių tiesti. Visi žvėrys susirinko, 
kiaurą dieną dirbo. Tiktai kurmis neatėjo. Tada Dievas jo ir klausia: 

— Tai ko, kurmi, neini dirbti? 

— Aš blogai matau ir įsakymo perskaityti negalėjau, - sumelavo kurmis. 

Bet tada jis matė ne prasčiau už kitus Žvėris. 

Supyko Dievas ir tarė: 

— Tu man meluoji, todėl nuo šios dienos visai nieko nematysi. 


Nuo tada kurmis po žeme rausiasi ir nieko nemato. 

Bausmė kurmiui 


Kartą Dievas sukvietė visus gyvulius ir žmones kelio taisyti. Visi susi- 
rinko ir kelią tuoj pataisė. Tik vienas kurmis neatėjo. Tai Dievas ir klausia jo: 

— Kodėl neatėjai taisyti kelio? 

— Kam man jis reikalingas? Aš po žeme gyvenu, savo urvus rausiu. 

Kad supyko Dievas ant kurmio ir tarė: 

— Jeigu taip, tada žinok: kai tik išlįsi iš žemės, išeisi ant kelio ar tako, tai 
ant jo išlipęs ir pastipsi. 

Ir dabar kai tik kurmis ant kelio išlenda, tuoj ir nudvesia. Kai kas mano, 


kad nuo žmogaus pėdų kvapo, bet tai netiesa. 

Paukščių išvaizdos ypatumai 





Viena mergaitė ganė pas Dievą karves. Metų gale 
jai už gerą tarnybą dovanojo pilką švarkelį, žirkles, kaltą, 










auksinį kumeliuką ir baltinius ir išleido namo. Mergaitė 
ėjo, ėjo ir pavargo, tada atsisėdo pailsėti. Pasidėjo 
ant žemės dovanotus daiktus. Skrido pro šalį 
varna ir pagriebė švarkelį. Paskui skrido šarka 
ir pačiupo kaltą. Tada atskrido kielė ir 
pačiupo auksinį kumeliuką. 
Varna, pagriebusi švar- 
kiuką, tuoj apsivilko - ir 
nuo to laiko varnos 
laksto su pilku švarkeliu. 
Kregždė, pagriebusi žirkles, 


įsikišo į uodegą - ir nuo to laiko kregždė skraido su žirklėmis uodegoje. Šarka, 
pagriebusi kaltą, įsikišo į uodegą - ir nuo to laiko jos uodega kaip kaltas. Kielė, 
pagriebusi auksinį kumeliuką, nujojo - ir nuo to laiko kielės papilvė geltona. 

Pailsėjusi mergaitė ėjo toliau per mišką ir užkliuvo jos balti marškiniai 
už beržo - ir nuo to laiko beržas būna balta žieve. 


Pelėdos gyvenimas 


Dievas sušaukė visus paukščius, kad sužinotų apie jų gyvenimą. Visi 
gyrėsi Dievui, kad linksma gyventi, tik viena pelėda buvo nepatenkinta, kam vasa- 
rą tokios ilgos dienos. Ji prašė Dievo sutrumpinti dieną, nes jai per maža poilsio. 
Tada Dievas sako: 

— Tu daugiau nebematysi dienos šviesos, tik naktį ieškosi sau maisto. 

Ir nuo to laiko pelėda dieną miega, o sutemus skraido. 


Pelėda ir juodvarnis - du piemenys 

Labai seniai, kai dar tik buvo sukurti žmonės, velnias jau turėjo savo 
galvijų, kurie buvo raguoti ir juodi. Naktį tuos gyvulius ganydavo pelėda, o die- 
ną - juodvarnis. Kartą auštant, kai pelėda jau buvo pavargusi, o juodvarnis dar 
neišsimiegojęs, gyvuliai nuklydo į Dievo daržą. Dievas perskėlė visiems gyvuliams 
nagus ir išmargino juos. 

Rytą, kai velnias atėjo savo gyvulių pažiūrėti, pelėda ir juodvarnis jam 
pranešė, kad Dievas susivaręs jo gyvulius į tvartą. Velnias tuoj nudūmė pas Dievą 
išsipirkti savo gyvulių. Bet išmargintų gyvulių velnias nepažino, ir Dievas atidavė 
juos žmonėms. O tie juos pavadino karvėmis. 

Tuomet velnias liepė savo piemenims - pelėdai ir juodvarniui - surasti 
paklydusius galvijus. Pelėda dar ir dabar naktimis, kai velnias ją prispiria, lekia tų 
galvijų ieškoti šūkaudama: „U-hu-hu u u... Privysiu, privysiu, privysiu!“ Juodvarnis 
dienos metu irgi neturi ramybės, iškyla iki debesų ir šaukia: „Prrruk, prrrrrk, prrruk!“ 


Pelėdos akys 


Labai seniai, kai dar jokie gyvuliai neturėjo akių, Dievas sušaukė juos 
visus, kad galėtų padalyti jiems akis. 

— Kas atvyks anksčiau, tas ir gaus geresnes akis, - tarė Dievas. 

Visi žvėrys ir paukščiai labai skubėjo ateiti, tik pelėda vos vilkosi iš 
paskos. Jau sutemus ji pagaliau atėjo pas Dievą. Dievas surado kažkur patamsyje 
dideles akis ir atidavė pelėdai, kad ji galėtų matyti ir naktį. Dievas taip padarė todėl, 
kad tingėjo naują patalą kloti ir viešnią nakvynei priimti. Pelėda gavo dideles akis ir 
tą pačią naktį parskrido namo. Nuo to laiko pelėda mato tiktai naktį. 

Gegutė - prakeikta duktė 


Kažin kur gyveno tėvas ir duktė. Ta duktė nutekėjo į tolimą kraštą. Kele- 
rius metus tėvas pagyveno vienas. Bet pradėjo sirginėti, ir jam buvo sunku vienam. 
Sumanė eiti pas dukterį ir ten kiek pabūti, o gal ir visam laikui likti. Ir iškeliavo jis pas 
dukterį. Eidamas labai pavargo. 

Vargais negalais pasiekė dukters namus. Buvo jau vėlus vakaras. Du- 
rys buvo užrakintos, todėl ilgai beldėsi, kol į vidų įleido. Įėjęs mato, kad niekas juo 
nesidžiaugia. Priėmė jį ne kaip svečią, bet kaip svetimą keleivį. Davė valgyti, ką patys 
valgė, jam nieko geriau neparuošė. 

Taip jis prabuvo kokias keturias dienas. Jau ruošiasi iškeliauti ir mato, 
kad jam nieko neruošia į kelionę. Jau ir atsisveikina - nieko. Tai jis ir paprašė. Duktė 
ištraukė duonos plutą ir jam padavė. Tėvas labai susigraudino, kad taip nesvetingai 
pas dukterį buvo priimtas, ir išeidamas pasakė: 

— Kad tu virstum gegute ir niekad savo vaikų neaugintum. 

Tėvas išėjo, o duktė, jam išėjus, virto gegute ir išskrido iš namų į mišką. 
Dabar ji vis liūdnai kukuoja, gailisi, kad tėvą apleido ir jo nepriėmė pagarbiai. 


Gegute virtusi karaliaus duktė 


Sako, kad kai Jėzų vedė kankinti, karaliaus Arono duktė pro namų langą 
žiūrėjo ir juokėsi: 
— Aha, ponaiti, dabar prapuolei! Kuku! 

O Jėzus atsisuko ir tarė: 

— Tu dabar kukuosi amžinai ir šeimos neturėsi, nei vaikų! 

Tada karaliaus duktė pavirto gegute. O dabar gegutė tik prilėkusi į kokio 
kito paukštelio lizdą padeda kiaušinį, ir viskas. 


Gegute paversta našlė 


Toks vyras, vardu Jokūbas, numirė ir paliko savo žmoną, kurią labai 
mylėjo. Tada jo pati, kur tik eidama, vis gailiai raudojo: „Jokūb, Jokūb!“ Ir Dievui 
skundėsi, priekaištavo: 

— Kodėl, Dieve, taip padarei, kam mano vyrą paėmei! 

Dievas ir sako: 

— Kad tu manęs neprašai, o tik skundiesi, tai ir kukuok dabar per amžius. 

Tada pavertė ją gegute. Ir iki šiol ji verkia savo vyro: „Jo-kūb, Jo-kūb..“ 


Gegutė ieško karaliuko 


Kai pelėda užsnūdo, karaliukas pabėgo ir pasislėpė. O kas per patį 
pavasarį eis jo ieškoti? Visi darbo turi - lizdus suka, kiaušinius deda, vaikus peri. Ta- 
rėsi paukščiai, bet nieko nenutarė; tada atskrido gegutė, nutūpė ant šakos ir sako: 

— Aš skrisiu karaliuko ieškoti, o jūs mano vaikus auginkite. 

Paukščiai tuoj sutiko. O gegutei to ir reikia. Į vieną lizdą kiaušinį padėjo, 

į kitą, dar į trečią ir nuskrido sau. Kiti paukščiai gegužiukus augina, maitina, o gegutė 
po miškus skraido ir karaliuko ieško. O tas taip gerai pasislėpė, kad gegutė niekaip 
neranda. Todėl kiekvieną pavasarį miške girdėti jos balsas: 

— Kukū! Kuku! 

Tai vis gegutė ieško karaliuko, o kiti paukščiai jos vaikus peri. 


Gandru paverstas Dzidorius 


Kartą Dievas Dzidoriui padavė šikšninį maišą, pilną gyvačių, varlių, žiurkių 
ir visokių vabzdžių, liepė nunešti į upę ir paskandinti. Tik neleido pasižiūrėti, kas ten 
yra. Dzidorius nunešė prie upės, pasidėjo ant krašto ir mąsto: „Kaipgi nepasižiūrė- 
jęs aš skandinsiu“ Vos atrišo maišą, tuoj žiurkė išsprūdo. Tas pradėjo ją gaudyti. Tuo 
tarpu visos bjaurybės - gyvatės, varlės, kirminai - ir pabėgo iš maišo. 

Dzidorius liūdnas parėjo namo. Dievas klausia: 

— Ar paskandinai? 

Dzidorius atsako: 

— Visi pabėgo, nieko nesugavau. 

Dievas tada tarė: 

— Tai eik ir gaudyk juos per amžius. 

Dzidorius pavirto gandru ir šiandien tebegaudo po laukus, po balas 


savo paleistus gyvius. 

Piemenukai, paversti gandrais 


Kartą du piemenukai, berniukas ir mergaitė, vasarą plaukiojo upėje ir 
pamatė Dievą, ateinantį paupiu. Tuoj puolė prie drabužėlių. Marškinių nebespėjo 
apsivilkti, tik ant pliko kūno kelneles ir sijonėlį apsivilko ir stovi iki pusės nuogi, kol 
Dievas praeis pro šalį. Dievas eidamas išvydo vaikelius iki pusės baltus, nuo pusės 


juodus ir taip pasakė: 

— Kad jūs tokie ir liktumėte. 

Tuoj tie vaikeliai ir virto gandrais. Užtai gandrų pasturgalis juodas, o 
priekis baltas. O kadangi gandrai kilę iš nekaltų vaikelių, tai ponai ir visi geri žmonės 
juos mėgsta, užkelia akėčias ant stogų, kad būtų jiems kur lizdą susitaisyti. Ir niekam 
nevalia nei šauti, nei kitaip užmušti gandro, nes jis kilęs iš žmogaus. 





Gandro išvaizdos ypatumai 


Senovėje, ką tik sukūrus pasaulį, žmonės jau pradėjo skųstis Dievui, 
kad gyvatės ir visokie kiti bjaurūs padarai jiems nereikalingi, nes daug kam įkerta ir 
kai kurie nuo to net miršta. Dievas išklausė žmonių prašymą: surinko visas gyvates, 
žalčius, varles ir kitas bjaurybes į maišą, o kad pats labai neturėjo laiko, nes krosnį 
kūreno, tai pasišaukė gandrą ir padavė jam šitą maišą su visais gyviais. Tada prisakė 
nunešti ir įmesti juos su visu maišu į marias. Tik Dievas prigrasino: 

— Tu man žiūrėk, neatrišk maišo! 

Gandras užsikėlė maišą ant pečių ir tempia. Pavargęs atsisėdo pailsėti. 
Besėdint parūpo pažiūrėti, kas tame maiše sukišta. Vos tik atrišo, tuoj šmukšt viena 
gyvatė ir išlindo. Pradėjo gandras ją gaudyti, bet tą begaudant visos kitos gyvatės ir 
varlės išlindo ir išsislapstė po balas. 

Priėjo gandras, pamatė, kad maišas jau tuščias. Grįžo pas Dievą nuliūdęs 
ir papasakojo, kas atsitiko. Dievas dar tebekūreno krosnį ir išgirdęs, kad gandras jo 
nepaklausė, užpyko ir pagriebęs nuodėgulį rėžė gandrui per nugarą. 

Nuo to karto ir liko gandrui ant nugaros juodas lopas. Gandras to juo- 
dulio baisiai nekenčia. Jis atsimena, kas dėl to kaltas, ir ligi šios dienos nemėgsta 


varlių ir gyvačių: kur tik jas randa, tuoj gaudo ir ryja. 


AV. 





Garniu paversta merga 


Garnys kadaise yra buvęs merga. O buvo 

rj, 4 X taip: vieną kartą Dievas, eidamas keliu, susitiko mergą ir 

paprašė išmaldos. Merga ne tik kad nedavė išmaldos, bet 

dar visaip iš Dievo pasijuokė: ji pagavo varlę ir kišo Dievui prie 
burnos. Dievas už tai ją ir nubaudė. 


Povo kilmė 


Gyveno moteriškė, kuri labai mėgdavo puošniai rengtis. Ir pati 
mėgdavo, ir savo vyrą puošdavo. Kartą sekmadienį jie norėjo eiti į bažnyčią, bet 
pirma reikėjo pasipuošti. Žmona pirmiau vyrą papuošė, o jai pačiai dar nepabaigus 
puoštis, bažnyčioje prasidėjo pakylėjimas - ir jie abu pavirto povais. Todėl povas 
būna gražesnis už savo patelę. 


Povo uodega 


Velnias susilažino su Dievu, kuris padarys gražesnį paukštį. Dievas 
pradėjo dailinti karvelį, o velnias ėmėsi povo. Dievas nugražino visą karvelį, o vel- 
nias spėjo padailinti povui tik uodegą. Viso povo nudailinti nespėjo, nes paryčiais 
užgiedojo gaidys. 

Kalakutu virtęs ponas 


Kartą gyveno toks labai negeras ponas, jis mušdavo savo darbininkus, 
neduodavo jiems valgyti. Darbininkams buvo daug sunkiau pas jį gyventi negu 
gyvuliams. Jie gaudavo valgyti tik pelų ir gulėdavo tvartuose: vyrai - su arkliais, 
moterys - su karvėmis. 

Kartą pro tą dvarą ėjo senas elgeta ir užėjo paprašyti nakvynės. Ponas 
leido jam pasilikti tvarte su darbininkais ir davė jam peludės pavalgyti. Elgeta, o tai 
buvo pasivertęs Dievas, kitą dieną atsisveikindamas paprašė nors duonos kąsnio, nes 
jis negalįs pelų net praryti. Ponas užpyko ant jo už tokią drąsą ir užpjudė šunimis. 
Tada Dievas pavertė jį kalakutu. 

Ponia ir ponaičiai atsikėlę rado kieme kalakutą. Jie labai nustebo, nes 
nebuvo matę tokio paukščio, ir liepė uždaryti tvarte. Paskui visur ieškojo savo 
pono, bet nerado. Dievas už išdidumą 
pavertė poną kalakutu. Bet ir dabar jis 
didžiuojasi iškėlęs savo raudoną pa- 
gurklį, nors ir tvarte gyvendamas. 

Kregždės kilmė 

Viena mergaitė pavogė iš Marijos raudoną siūlų kamuoliuką ir žirklu- 
tes. Užtat Marija tą mergaitę pavertė kregžde. Ir dabar jos uodegoje styro žirklutės, 
O po snapeliu žiba raudonas kamuoliukas - siūlų gniužulėlis. 


Kregždė ir varlė 

Labai jau seniai vaikščiojo po žemę Dievas su dviem angelais. Paskui 
prisidėjo prie jų velnias, angelu pasivertęs. O Dievas nežinojo, kuris jų yra velnias, 
ir liepė kiekvienam mesti po akmenuką. Angelų mesti akmenukai virto kregždėmis, 
o velnio - varle. Taip atsirado varlė ir kregždė, o Dievas galėjo atskirti velnią nuo 
savo angelų. 


Kodėl kregždės uodega skelta 


Kai prasidėjo tvanas, Nojus plaukė savo arka, tokiu laivu. Velnias, 
pasivertęs pele, pragraužė to laivo dugną. Tame laive visų gyvų padarų buvo po 
porą: du karveliai, dvi ožkos ir taip toliau. Tada žaltys pamatė, kad vanduo bėga į 
laivo vidų, surado greitai skylę ir užkišo savo uodega. 

Abu karveliai skraidė aukštai ir žiūrėjo, kur yra krantas. Pagaliau laivas 
pasiekė žemę. Dievas žalčiui už tai, kad išgelbėjo visą arką, dabar sako: 

— Prašyk, ko nori - aš tau viską duosiu. 

Žaltys tarė: 

— Viešpatie, aš noriu sužinoti, kieno gardžiausias kraujas. 

Dievas paleido uodą ieškoti, kieno gardžiausias kraujas. Uodas skraidė 
ir ragavo visą gyvulių, paukščių kraują, bet nerado nieko gardesnio, kaip žmogaus 
kraujas. Kregždė pamatė skrendantį uodą ir klausia: 

— Kur skrendi? 

— Lekiu pasakyti žalčiui, kad žmogaus kraujas yra gardžiausias. 

Kregždė galvoja: „Aš tada pastogės neturėsiu“. Ir dar kartą jį paklausė. 
Tas vos tik iškišo liežuvį, ji kapt ir nukando. Uodas nuskrido pas žaltį ir zirzia, bet 
nieko nepasako, o kregždė nuskridusi pratarė: 

— Uodas sako, kad varlės gardžiausias kraujas. 

Žaltys tuoj nutvėrė varlę ir ragauja kraują. Bet net nusipurtė, toks buvo 
negardus. Užpykęs kad stvėrė kregždę už uodegos ir iškando gabalą. Todėl dabar 
kregždės uodega kaip žirklės. 


Kregždė rūpinasi lizdu 
Kregždė ir vieversys susiginčijo su Dievu. Vieversys ir sako: 


— Kad Dievas duotų ir žmonių daugiau mirtų, tai man daugiau dirvonų 
liktų, niekas mano kiaušinių lizduose nenaikintų ir būtų daug mano vaikų. 

O kregždė sako: 

— Kad Dievas duotų ir žmonių vaikų daugiau gimtų, man būtų daugiau 
namų pastogių. 

Po palėpe ji nusilipdo iš molio gūžtelę ir peri vaikus. Todėl Dievas 
ir padarė, kad daugiau žmonių gimsta, o kregždei yra daugiau pastogių. 


Kodėl kregždė nepavargsta 





Kartą Dievas pamatė, kad paleido į šį pasaulį daug visokių 
piktų uodų ir musių, kurie neduoda ramybės gyvuliams ir žmonėms, net 
jų kraują siurbia. Dievas nutarė visus tuos nereikalingus vabzdžius išnaikinti. 
Sušaukė paukščius ir liepė jiems išgaudyti visus uodus ir muses. Bet vieni paukščiai 
kalbėjo, kad jiems dideliems nepatogu mažus vabzdžius gaudyti, kitiems buvo 
sunku ilgai skraidyti, treti sakė, kad prastai mato. Tik viena kregždė ėmė uoliai skrai- 
dyti ir gaudyti muses ir uodus. 

Taip skraidydama pamatė, kad jų nedaug jau liko. Paskui Dievas pasi- 
šaukė kregždę ir sako: 

— Gerai pasidarbavai, gali jau ir pailsėti! 

Kregždė jam atsakė: 

— Aš visai nepavargstu skraidydama ir gaudydama vabzdžius. Paskui 
pailsėsiu, kai visus išgaudysiu! 

Tuomet Dievas paliepė: 

— Gerai! Jei esi tokia uoli ir netingi gaudyti vabzdžių, tai aš tau suteiksiu 
dovaną: tu vis skraidysi ir niekuomet nepavarąsi! 

Ir nuo tada kregždė niekados nepavargsta. 


Kregždės prašymas 

Kitą kartą kregždė paprašė Dievo: 

— Noriu tokio gyvenimo, kad lietus lytų, o aš sau tupėčiau pastogėje, 
kur neužlyja, ir gėrėčiausi! 

Dievas buvo gana kurčias, tad velnias prišoko ir jam sumelavo: 

— Kregždė prašo, kad kai lietus lis, ji skraidytų kaip padūkusi! 

Dievas taip ir padarė. 

Kregždė atnešė ugnies 

Dievas, sukūręs pasaulį, žemėje apgyvendino ir daug visokių paukščių. 
Kai kurie atrodė kitaip nei dabar. Tada gandras ir kovas buvo balti, o kregždė dar 
neturėjo raudono pagurklio ir skeltos uodegos. 

Paskui Dievas sukūrė žmogų. O kad jam nebūtų šalta, reikėjo duoti ug- 
nies. Bet nei rojuje, nei danguje ugnies nebuvo, todėl Dievas prisakė kovui parnešti 
ugnies iš paties pragaro. 

Kovas nuskrido į pragarą ir puolė prie krosnies. Bet jį pastebėjo velnias, 
pačiupo ir į dervos statinę įmurkdė. Kovas gal ir būtų išviręs toje statinėje, bet spėjo 
iškišti snapą. Paskui ir pats išsikapanojo iš dervos. Tada žiūri, kad jo plunksnos pajuo- 
davo, tik snapas likęs baltas. Nuo tos dienos kovas juodas ir baltu snapu. 

Tada Dievas pasiuntė į pragarą gandrą. Jį prie pragaro vartų pastebėjo 
velnias ir, nutvėręs mentę, tvojo per kuprą. Gandras išsigandęs parlėkė į žemę ir nuo 
tol jam liko juodas lopas ant nugaros. 

Galiausiai Dievas pasiuntė ugnies parnešti kregždę. Ji nulėkė į pragarą, 
pagrobė ugnies ir jau lekia atgal. Velnias pagriebė šaudyklę ir šovė į ją, bet pataikė 
į uodegą ir perskėlė. 

Nuo tada Dievas leido kregždei gyventi po vienu stogu su žmogumi, 0 
kad atmintų, kaip parnešė iš pragaro ugnies, nuspalvino jai raudonai pagurklį. 


Dievas sukuria vieversį 


Pavasarį žmogus išėjo į laukus arti. O dar anksti, paukštelių nėra nė vie- 
no. Eina vargšas elgeta ir sako: 

— Padėk, Dieve. 

— Ačiū, - atsakė artojas. - Na, seneli, tu vis keliauji per pasaulį, matai 
žmones, 0 ar tau linksma? 

Senelis atsako: 

— Tai kaip ir visiems. 

— O man kažko labai liūdna. 

— O ko tau liūdna? - senelis paklausė. 

— Užtat, kad anksti, ir joks paukštelis dar nečiulba. 

Senelis paėmė žemės, kur buvo žmogaus prakaito lašelis nuvarvėjęs, 
tą grumstelį pamėtėjo, ir pakilo aukštyn vieversys. O iškilęs aukštai padangėje su- 
čiulbo. Todėl dabar artojo paukštelis yra vieversys. 


Žmogus sukuria vieversį 


Kai buvo baudžiava, žmonės neturėjo laikrodžių. Vis dirbo ir laukė 
vakaro, kol saulė nusileis. Diena laukiant prailgdavo, bet kaip saulę pasiekti ir nu- 
traukti? Kartą Žmogus iš vagos pasiėmė saują smėlio ir metė į saulę. Iš šito smėlio į 
dangų pakilo vieversys ir pradėjo giedoti. Nuo tos dienos ir atsirado vieversys. 

Vieversys ir rupūžė 

Dievas kartą paėmė molio gabalėlį ir sviedė aukštyn. Tas gabalėlis virto 
vieversiu, kuris parskrido į žemę ir pradėjo čiulbėti. O velnias tupėjo už akmens, 
viską regėjo ir sumanė pats sukurti paukštelį. Paėmė gerą dumblo saują ir taip pat 
sviedė aukštyn. Dumblas nukrito ir, palindęs po akmeniu, pradėjo kurkti, net ir vel- 
nias išsigando. Taip atsirado iš dumblo rupūžė. 


Žvirblio kilmė 

Dievo sukurti paukščiai giedojo jo garbei giesmes. Velnias tuo pasipik- 
tino, ėmė ir sau padarė paukštelį - žvirblį, kad šis jam giedotų, o žmonėms javus 
naikintų. Žvirblis, kaip ir velnias, bijo šventų daiktų. Todėl ūkininkai, kada eina sėti 
miežių, delnus pasitrina per Velykas šventintos mėsos kaulais, ir nė vienas žvirblis 
nedrįsta paliesti tų miežių. 


Čiauškalius žvirblis 

Kitados Žvirblis nuskrido pas vieversį prašyti, kad pamokytų jį gražiai 
giedoti. Tada žvirblis dar neturėjo balso ir norėjo gražiai giedoti kaip vieversys. 
Vieversys sutiko jį mokyti, bet kai tiktai ištarė „čivir vivir“, žvirblis liovėsi jo klausyti 
ir pats pragydo: 

— Čia čiau, čia čiau! 

Tada purptelėjęs nuskrido į šalį ir sako: 
— Aš jau moku giedoti, nebenoriu daugiau Mokytis! 
Todėl žmonės žvirblį ir vadina čiauškaliu, nes jis čiauška, o ne gieda. 


Lakštingalos plunksnos 


Senų senovėje iš visų paukščių pačias gražiausias plunksnas ir puikiausią 
balsą turėjo lakštingala. Bet ji pradėjo labai tuo didžiuotis. Strikinėdama vis kartojo: 

— Kas tas Dievas, ką jis gali! Aš tokio nepažįstu! 

Tada Dievas pasiuntė vanagą, paliepęs: 

— Lėk ir nurauk jai tas gražiąsias plunksnas! 

Vanagas tuoj lakštingalą sučiupo ir nupešė. Jai vėl išdygo naujos plunk- 
snos, bet jau pilkos kaip žvirblio. Tada ji pasakė: 

— Dievas visagalis, viską padaro. 


e M4 


Lakštingalos ir žvirblio balsai 

Seniau lakštingala ir dieną kartu su kitais paukščiais čiulbėdavo. Kartą 
žvirblis pradėjo girtis, kad jo čirenimas, girdi, toks pat kaip lakštutės ir kitų gražaus 
balso paukščių. Lakštutė, išgirdusi, kad žvirblis lygina jų balsus, pradėjo iš jo visaip 
juoktis: 

— Toks vyras tinka tiktai šunims čirenti! Nieko iš tokio paukščio nėra, tik 
girtis moka! 

Žvirblis apsiverkęs nuskrido pas Dievą ir apskundė lakštingalą, kad ši jo 
čirenimą visaip išjuokia ir neduoda jam čirenti. Dievas paklausė žvirblio ir nubaudė 
lakštutę: jai liepė čiulbėti naktį, o žvirbliui leido čirenti dieną. Seniau, kai lakštingala 
čiulbėdavo, jos balselis buvo daug gražesnis, negu dabar. 


Kurapkų plunksnos 


Kartą kurapkos nuėjo pas Dievą pasiskųsti, kodėl tokios negražios 
jų plunksnos. Jos norėjo, kad jas papuoštų žvaigždžių šviesa ar bent jonvabalio 
spindėjimu. Dievas padarė, kaip jos norėjo. Bet neilgai jos džiaugėsi puošniomis 
plunksnomis: vienas šauliai iššaudė, kitas vanagai išgaudė - tokios spindinčios 
niekur negalėjo pasislėpti. Liko tik vienos raibosios, negražiomis plunksnomis. 


Kodėl karvelis neturi tulžies 


Kai buvo pasaulinis tvanas, visi medžiai buvo apsemti, net nebuvo kur 
paukščiams nutūpti. Jie visi skraidė, skraidė, o kadangi neturėjo kur nutūpti, pavargę 
prigėrė. O karvelis ištvėrė: tol skraidė, kol jam tulžis trūko, bet niekur netūpė ir 
neprigėrė. Todėl dabar, sako, karvelis neturi tulžies. 

Sėjiko čiulbesys 

Kartą Dievas sušaukė paukščius griovių kasti, nes va- 
sara buvo labai sausa, trūko vandens. Ir visi paukščiai nuėjo kasti. 
Tik vienas sėjikas neatėjo. Jis pasakė, kad apsieis be griovių, nes 
moka atsigerti nuo akmenų. Tai jam Dievas tarė: 

— Tu galėsi vandenį gerti tik nuo akmenų ir visada 


















būsi labai ištroškęs! 
Todėl sėjikas lekioja ir vis prašo lietaus: „Lyk, lyk, lyk!" 


Kranklio riksmas 


Dievas senų senovėje sušaukė visus paukš- 

čius valyti ežerų, kūdrų. Į talką neatėjo tik kranklys. Die- 

vas labai supyko ir pasakė, kad daugiau nei iš upių, 

ežerų, nei iš kūdrų jis neatsigers nė lašelio 

vandens. Tik nuo akmenų galės rinkti 

lietaus lašus. Todėl ir dabar krank- 

| lys, jei užsimano gerti, šaukia 

* Ę = lietų: „Krun! Krun!“ Ir dažnai po 

| i 95 | 22 jo krankimo pradeda lyti. 
Ą ; m 


Kielės uodega 


Kielė rengiasi eiti į vestuves. Bet kaip eis, jei neturi uodegos. Tada ji 
nulėkė pas tilviką ir prašo: 

— Paskolink man savo uodegą - noriu eiti į vestuves. 

Ėmė tilvikas ir paskolino. 

Sugrįžo kielė iš vestuvių. 

— Atiduok, - sako tilvikas, - mano uodegą. 

— Neduosiu! O nereikėjo tau skolinti! 

Ir liko tilvikas be uodegos, o kielė laksto ir viksi savo ilga uodega. 


Šikšnosparnis, varnalėša ir tilvikas 


Seniai seniai šikšnosparnis, varnalėša ir tilvikas, pasisamdę laivą, išplau- 
kė į užjūrį prekių nusipirkti. Šikšnosparnis neturėjo savo pinigų, tai pasiskolino. Kai 
nuplaukė į užjūrį, ten prisipirko daug prekių. Nelabai kas žino, ką pirko šikšnospar- 
nis, bet varnalėša prisiėmė daugybę gelumbių, o tilvikas - brangiųjų deimantų. Kai 
jie plaukė namo, paskendo samdytas laivas su visomis prekėmis, tik jie patys vos 
spėjo išsigelbėti nuo mirties. 

Tos nelaimės šikšnosparnis iki šiol negali pamiršti. Jis nebeturi pinigų 
skolai grąžinti, todėl dieną slapstosi, išlekia tik naktį, idant nesutiktų savo skolintojo. 

Varnalėša iki šiol patvoriuose ir šalikelėse tyko savo gelumbių. Kai kas nors eina pro 
šalį, ji griebia už drapanų, čiupinėja, gal tai bus jos gelumbės. O tilvikas paupiais 
laksto ir ieško savo brangiųjų akmenėlių. 


Dagilio plunksnų margumas 


Anais laikais, kada dar tik buvo sukurta žemė, Dievas dalijo paukščiams 
plunksnas. Visus paukščius, laukinius ir naminius, papuošė įvairių spalvų apdarais. 
Galų gale neliko nė vienos plunksnos. Tada ateina dagilis - mat seniau paukščiai 
negalėjo skraidyti ir pėsti visur vaikštinėdavo. Paukščiai ėmė iš jo juoktis, o Dievas ir 
klausia dagilio: 

— Kur taip užtrukai? 

Dagilėlis atsako: 

— Iš namų išėjau laiku, labai skubėjau, bet pakeliui bėda ištiko. Pikti 
šunys užpuolė mažą kiškelį. Aš tų užpuolikų irgi išsigandau, įlindau į krūmus ir tenai 
pratupėjau, kol jie nubėgo! 

Dievas nebeturėjo vienodos spalvos plunksnų, todėl parinko jų nuo 
visų paukščių po kelias ir aptaisė jomis vargšą dagilį. Kai dagilis jau buvo aprengtas, 
visi paukščiai žiūrėjo į jį ir stebėjosi, koks jis dabar gražus. Dagilis padėkojo Dievui ir 
linksmas grįžo namo. 

Ir dabar dagilio apdaras yra įvairių spalvų. 

Sniegenos plunksnų spalva 


Kartą lauke ant akmens sėdėjo senelis. Jis turėjo dažų ir dailino visus 
paukštelius kaip išmanė: vienam gražiai plunksneles išmargino, kitam sparnelius 
žaliai nudažė, trečiam kuodą didelį įtaisė, - visus tol gražino, kol pagaliau pristigo 
dažų. Bet atskrido pilka paukštytė sniegena ir sako: 

— Ir mane pagražink, seneliuk! 

- Tai kad neliko dažų. 

Ji labai nuliūdo. Nuskrido susikrimtusi ant kryžiaus ir ten nulaužė 
kryžiaus erškėčių dyglį. Tuoj ant gurklelio užtiško kraujo. Pradėjo ji snapeliu trinti, ir 
pasidarė gurklelis raudonas. Labai nudžiugo, bent gurkliukas bus raudonas - dėkui 
Dievui! Tokia yra sniegena ir po šiai dienai. Sniegena ir žiemos nebijo ir po sniegą 
bėginėja. 


Kodėl genys margas 


Kada Dievas sukūrė paukščius, išsivirė visokių visokiausių dažų ir 
kiekvieną paukštį dažė vis kita spalva. Kai visus paukščius nudažė, likusius dažus, 
kuriuos buvo susimaišęs, norėjo išpilti. Bet tada atskrido pavėlavęs genys ir papra- 
šė jį nudažyti. Pagailo Dievui genio, ir jis nuspalvino genį tais dažų likučiais. Todėl 


genys ir liko margas. 

Genys kalvis 


Miške buvo genys kalvis. Atlėkė pas jį gegutė ir prašo: 
— Ar neapkaustytum man ratų? 

— Apkaustysiu. Atvežk. 

Gegutė atvežė. Genys pradėjo kaustyti: 

Tak tak tak, tuk tuk tuk, 

Tak tak tak, tuk tuk tuk. 

Ir apkaustė. 

Atlėkė pempė ir prašo: 

— Man jau laikas traukti į šiltus kraštus. Apkaustyk, geneli, mano ratus. 
— Apkaustysiu, atvežk. 

Ir tai pradėjo kaustyti: 

Tak tak tak, tuk tuk tuk, 

Tak tak tak, tuk tuk tuk. 

Apkaustė, ir pempė išvažiavo. 

Paskui atlėkė pas jį didelis būrys gervių. 

— Kalveli, geneli, ar neapkaustytum mums ratų? 

— Apkaustysiu, tik atvežkit. 

Tos atvežė ratus, o jis pradėjo kaustyti: 

Tak tak tak, tuk tuk tuk, 

Tak tak tak, tuk tuk tuk. 


Baigė darbą, o paskui gerai užkando, išgėrė, net truputį pasigėrė ir už- 
migo. Svečiai išvažiavo, o jis ir liko. Kol pavargęs miegojo, prisnigo daug sniego ir 
užšalo - kurgi važiuosi. Tai ir žiemoja pas mus. 

Ir šiemet čia liks, žiemą niekur nevažiuos. 


Kodėl meletos pakaušis raudonas 


Juodoji meleta ganė velnio bandą ir praganė visus jo gyvulius. Velnias 
supykęs kaip metė akmenuką jai į pakaušį ir pramušė iki kraujo. Užtai juodosios me- 
letos pakaušis raudonas, o ji vis lekioja ir šaukia tuos nuklydusius velnio galvijus: 
„Tprus, tprus!“ 


Volungės ir putpelėsriksmai 

Kartą volungė mMmainėsi su putpele arkliais, ir volungė mainus laimėjo. 
Volungė iš to džiaugsmo sušeria arkliui ir rėkia: „Išt ci ci, išt ci ci!" O putpelė, 
norėdama arklius atsimainyti, šaukia: „Put, palauk! Put, palauk!“ 


Tingios volungėsriksmas 


Senų senovėje, kai po didžiojo tvano prasidėjo baisi sausra, Žvėrys 
ir paukščiai ėmė ir pritrūko vandens. Tada visi susitarė iškasti didelę duobę, kad 

nereikėtų daugiau trokšti. Visi gyvuliai ir paukščiai suėjo kasti duobės, kad kai lis 
lietus, ji visa prisipildytų vandens, ir būtų iš ko gerti. Taip visi žvėrys iškasė tą duo- 
bę. Ir užėjo lietus, prisipildė pilna duobė. 

Visi sunkiai dirbo, kasė, tik viena volungė nėjo į darbą, juokėsi ir savo 
giesmelę giedojo: 

— Kly-kly-kly! Aš ir taip atsigersiu, kiek tik širdis trokš! Kad ir lauksiu, iki 
paskutinioji ateis, bet dirbti neisiu! 

Volungė buvo paika ir nėjo dirbti. Bet kai vėl prasidėjo didelė sausra, tai 
volungė labai norėjo gerti, o visi žvėrys labai saugojo, kad ji neatsigertų. Neiškentusi 
ji atskrido prie duobės krašto ir norėjo nors lašelį kaptelėti, bet žvėrys ir paukščiai 
supuolė ir nuvijo ją šalin. Ir ne tik nuvijo nuo savo duobės, bet dar nutarė saugoti, 
kad volungė visai nuo žemės negertų, nė iš jokios duobelės. 

Nuo to karto volungė nebegali gerti vandens nuo žemės, tai ir prašo 
Dievo lietaus: „Kly-kly-kly!“ Dievas, pasigailėjęs volungės, visada jos išklauso. Todėl, 
kai volungė ima klykti, Žmonės spėja, kad bus lietaus. O visi žvėrys ir paukščiai serg- 
sti, kad ji negertų nuo Žemės. 


Griežlės ir dudučio nesantaika 


Kartą užėjo blogi metai. Griežlei pagailo dudučio ir ji paskolino jam tris 
kepalėlius duonos. Kai ji pati pristigo duonos, pasakė dudučiui: 
— Duduti, atiduok tris kepalėlius duonos! 

O dudutis gynėsi, kad ėmė tik du, ir vis sakė: 

— Du, du du pasiskolinau! 

Ir taip abu nesutaria iki šios dienos, abu per vasarą barasi. Griežlė rėkia: 
„Tris, tris, tris!“ O dudutis: „Du, du, du!" 


Pempėsriksmas 


Kada Jėzus Kristus buvo nukryžiuotas, visi paukščiai ir žvėrys sakė, 
kad Kristus jau mirė. Tik viena pempė klykė: „Gyvas! Gyvas!" 
Todėl ji ir dabar taip klykauja. 


Pempės ir pempiukai 

Kažkuriais metais pempės tiek daug priperėjo vaikų, 2 
kad visur laukuose buvo pilna pempiukų. Jos viską sulesdavo, vi- | r d 
sokius vabzdžius surinkdavo ir savo vaikams nešdavo. O kai viską 
nurinko, tai žmonės užpyko, kad jos pradėjo javus lesti. 





Tada žmonės ir pradėjo pempes gaudyti, o kai kiaušinių 
rasdavo, tai išdaužydavo arba parsinešdavo ir išsikepdavo. O kai jų vaikus 
rasdavo, tai išmėtydavo. Pempės išsigandusios negalėjo ten daugiau gyventi, todėl 
išsikėlė į kitus kraštus ir ten perėjo. Paskui, kai pradėjo lyti lietus, jos vėl išsigando, 
nes patvino vanduo ir jų vaikus prigirdė. Ir vėl jos neturėjo kur dėtis. 

Tuo metu ėjo šventasis Juozapas su 
Jėzumi ir pamatė, kad pempių lizdai apsemti. 
Paklausė Jėzus, kodėl pempės taip klykia. Tada 





šventas Juozapas parodė, kad jų lizdai apsemti. 
Jėzus pradėjo melstis, kad Dievas pempėms duotų 
geresnę vietą lizdams sukti, kur joms būtų saugu. 
Išklausė Dievas maldą, pasigailėjo pempių ir davė joms geresnę 
vietą. Dar suteikė tokį balsą, kad kai tik žmogų pamato, tuojau sveikina. Ir kai žmonės 
jas išgirsta, nieko joms nedaro. 


Pempės - švedų šunys 

Kadaise švedai gaudė žmones. O tie nenumanė, ką daryti. Paskui tie 
švedai parsivežė pempių. O nuo pempių neįmanoma pasislėpti. Jos sargios kaip 
šunys. Jei pempės klykia, tai žinok, kad kažkas eina: lapė ar žmogus. Tai pats ten eik 


ir rasi ką nors. Seni žmonės ir sako: pempės - tai švedų šunys. 





Varnoiir skruzdėlės ginčas 


Varnas ir skruzdėlė susiginčijo, kuris jų daugiau pakelia. Skruzdėlė 
sako, kad ji pakels tris kartus daugiau už varną. Bet varnas netikėjo ir tik juokėsi jos 
klausydamas. Į jų ginčą įsiterpė Dievas, kuris suprato, ką skruzdėlė sako. Jis paėmė 
svarstykles, pasvėrė tiek alavo, kiek svėrė skruzdėlė. Ji, žinoma, tuojau ir nusinešė 
alavo gabaliuką. O varnas savąjį gabalą vos įstengė pajudinti. Tada Dievas nubaudė 
varną: jis leido skruzdėlėms papjauti visus varniukus. 

Dabar kiekvieną pavasarį varnas peri vaikus tuo laiku, kai skruzdėlės dar 
neatgijusios. 


Paukščių karaliaus rinkimai 


Paukščiai suėjo rinkti savo karalių. Sutarė - kuris aukščiau pasikels, tas 
ir bus karalius. Pakilo skristi visi paukščiai. Mažutis paukštelis karaliukas, kuris po 
žabais slėpėsi, užskrido ereliui ant nugaros. Pasikėlė visi paukščiai aukštai aukštai, 
o erelis aukščiau už visus. Tik šast ir pakilo aukštyn karaliukas, dar aukščiau už erelį. 
Paukščiai supyko, ir paleido vanagą, kad jį sudraskytų. Karaliukas įlindo į medžio 
drevę. Nudžiugo paukščiai ir sako: 

— Tuoj tave pamokysime. 

Bet nė vienas negali įlįsti - drevės anga per maža. Paliko pelėdą sau- 
goti, o patys išlėkė ieškoti genio. 

Pelėda saugo drevę, 
o miegas baisiai marina. Karaliukas 
prašo, kad jį paleistų, pelėdą kalbina. Ji vis 





žiūri į skylę išplėtusi akis (nuo to laiko pelėdos 
akys liko išsprogusios). Paukštelis ją kalbina: 

— Kokios gražios tavo kojinės! 

Jai parūpo pasižiūrėti, o karaliukas tuoj šast 
ir išskrido, ta net nepastebėjo, vėl saugo ir žiūri į drevę. Tuo 
tarpu atskrido genys ir jau kals skylę. Bet vienas paukštis pažvelgė į vidų ir sako: 

— Karaliuko nebėra! 

Tuoj ir kiti pažiūrėjo - tikrai, nebėra. Puolė visi paukščiai barti pelėdą, 
kam paleido karaliuką, ir sako: 

— Kai tik tave pagausime, tuoj mušime. 

Užtat pelėda dieną nesirodo, o tik naktį, kad jos paukščiai nemuštų. 

Šivos, 


ropliai, 
vabzdžiai 


Žuvų sparniukai 
Žuvis buvo nepatenkinta Dievu. Jis mat davė jai sparniukus, kad galėtų 


aukštai skraidyti, vos ne už debesų. Bet ji supyko ant Dievo ir sako: 
— Kam man reikalingi tie sparniukai! Mane danguje nušaus! Verčiau leisk 


mane į vandenį. 
Dievas ir įleido su visais sparniukais į vandenį, kaip žuvis prašė. Bet da- 


bar kiekvienas vaikas gali ją pagauti. 

Pagyrūnė žuvis 

Dievas, sukūręs žuvį, paleido 
plaukti į vandenį ir sako: 

— Turėsi būti labai vikri! 

Žuvis atsakė: 

— Tas, kuris mane sugaus, galės 
nors ir gyvą išsikepti. 

Dėl to dabar žuvis ir kepama 
taip ilgai nedvesia. 





Lydys - žuvų karalius 

Jėzui kartą prireikė persikelti per upe. Jis tuo tarpu ėjo vienas, be 
apaštalų. Per upę nebuvo matyti nei liepto, nei tilto. Jau temo, ir Jėzus turėjo 
skubėti. Tada vandenyje pastebėjo plaukiantį lyną ir paprašė, kad jį perkeltų. Lynas 
nepažino Jėzaus. Mat jis buvo didelis miegalius, o jau artinosi vakaras, todėl ir visai 
apsnūdęs plaukė. Išgirdęs Jėzaus prašymą, tik sumurmėjo: 

— Noriu miego, jau vakaras! - ir nulindo į dumblą. 

— Tu visuomet lindėsi dumble! - palinkėjo jam Jėzaus. 

Nuo tada lynai visą laiką tūno dumble. 

Pro šalį plaukė ešerys. Jėzus kreipėsi ir į jį. Nors tas irgi buvo tinginys, 
tačiau apsukrus, tuoj sumanė, ką atsakyti. 

— Viešpatie, aš toks mažiukas, nepakelsiu tavęs. Mano nugara šiurkšti, 
pilna aštrių dyglių - tu įsidursi, ant manęs atsisėdęs, - teisinosi ešerys. 

— Tu visada liksi neūžauga ir tau ant nugaros augs aštrūs dygliai, - pa- 
linkėjo jam Jėzus. 

Pagaliau išniro lydys. Jis tuoj Jėzų pernešė per upę. Jėzus, atsidėko- 
damas už pagalbą, pasakė: 

— Tu savo galvoje turėsi visus mano būsimos kančios įrankius. Be to, 
būsi stipriausias ir didžiausias ežeruose ir upėse. Tavo mėsa bus skaniausia. Tave aš 
skiriu ežerų ir upių karaliumi! 

Ir tikrai lydžio galvoje darinėjant galima rasti kryžiaus, ieties, replių, 
vinių ir kūjo pavidalo kaulų. 


Lydekos pyktis 


Kadaise žuvys rinko sau karalių. Lydeka susirinkime ir sako: 

— Aš esu pati didžiausia ir stipriausia, todėl būsiu jūsų karaliumi. 

O žuvys jai atsakė: 

— Kas iš to, kad esi stipri ir didelė. Juk yra valstybių ir didelių, ir mažų, bet 
kartais didelę nugali maža valstybė. Todėl mes tavęs savo karaliumi nepripažinsime. 

— Tai ką skirsite, jei ne mane? 

— Ešerys bus mūsų karalius, nes jis labai spygliuotas. 

Supyko lydeka ir pradėjo pulti ešerį. O tas į ją vis uodegą atsuka, nes 
lydeka nuo galvos galėtų jį praryti, o nuo uodegos negali jo įveikti, nes jis pastato 
spyglius. Lydeka labai supyko, kad netapo žuvų karaliumi, todėl dabar visas žuvis 
gaudo ir ryja. 


Dievo dovana ešeriui 


Anomis dienomis ešerį gaudydavo visos kitos žuvys. Jis nuėjo pas Dievą 
pasiskųsti ir sako: 

— Duok man tokį ginklą, kad galėčiau apsiginti. 

Dievas numetė jam saują adatų ir patarė: 

— Kai kuri nors žuvis norės tave praryti, tu ir atkišk tas adatas. 

Dabar ešerys turi daug aštrių adatų ir daro taip, kaip prisakė Dievas. 


Plekšnės pavidalo kilmė 


Apaštalams per Paskutinę vakarienę buvo paduota valgyti plekšnė. 
Viena jos pusė liko nesuvalgyta, ir po vakarienės šventasis Petras įmetė ją į upę. 
Plekšnė vėl atgijo ir nuplaukė, bet nuvalgytas jos kūno šonas taip ir liko baltas. 

Plekšnės snukis 


Kai Dievas sukūrė pasaulį ir gyvulius, iš karto suteikė visiems vardus. 
Norėdamas patikrinti, ar žuvys žino savo vardus, pradėjo jas klausinėti. Visos Žuvys 
žinojo. Ir plekšnė girdėjo, kaip Dievas ją šaukė, bet tyčia neatsiliepė. Tada Dievas 
smarkiau riktelėjo: 

— Plekšne, plekšne! 

Plekšnė suraukė snukį ir mėgdžiodama atsakė: 

— Plekšne, plekšne! 

Dievas už tai labai supyko ir padarė taip, kad visos plekšnės dabar turi 
perkreiptą snukį. 


Ungurio sukūrimas 


Žydai kankino Jėzų, o kai išalko, tai jie sau valgyti atsinešė žuvų, o Jėzui 
numetė gyvatę. Tada Jėzus gyvatę pavertė unguriu, skaniausia žuvimi. 


Užsispyręs vėžys 

Kada Perkūnas sukūrė paukščius ir žuvis, tai įdėjo jiems ir akis. Bet vėžys 
norėjo, kad jam pirmam dėtų, o Perkūnas dirbo iš eilės. 
Kai priėjo eilė dėti akis ir vėžiui, jis perpykęs ištarė: 

— Kišk dabar savo akis į užpakalį. 

Perkūnas taip ir padarė: įdėjo vėžiui akis į pasturgalį ir paleido į upę. Šis 
yrėsi atbulas, bet vis tiek dar nenorėjo pasiduoti. Paėmęs žnyplėmis akmenį, norėjo 
eiti prieš Perkūną. O kada šis sujudo ir pasigirdo dundėjimas, iškrito vėžiui iš žnyplių 
akmenėlis. Todėl iki šių dienų vėžiai, išgirdę perkūniją griaudžiant, paima nors po 
žvirgždo akmenėlį, kad atsispirtų galiūnui. 


Apynys ir vėžys 

Kadaise keli šventieji ėjo per žemę mokyti žmonių. Dievas sumanė 
paklausti apynio ir vėžio, kur nuėjo šventieji, mat norėjo sužinoti, ar jiedu sako jam 
teisybę. Apynys parodė Dievui į viršų, ir Dievas liepė jam vyniotis aukštyn. Tai apy- 
nys ir raitėsi į viršų. O vėžys parodė atgal su ranka. Dievas ir jam liepė eiti atbulomis. 


Todėl ir mūsų laikais vėžys rėplioja atbulas. 

Vėžys moko vaikus 


Kartą vėžys įsižiūrėjo, kad jo vaikai plaukia atbuli. Jis tada sako: 

— Vaikai, kodėl jūs atbuli plaukiat? 

O tie vėžiukai atsako: 

— Tai tu mums parodyk, kaip reikia plaukti. 

Vėžys jau norėjo mokyti, ogi žiūri - ir jis pats atbulai plaukiąs. 

— Tai matai, - sako tėvui vėžiukai, - norėjai mus pamokyti, o pats irgi 
atbulomis plauki. 


Varlės snukis 
Kai žmonės sėjo rugius, varlė pratarė: 
— Tegu sėja, aš juos vis tiek surysiu. 
— Neprarysi! - pasakė Dievas ir užčiaupė jai snukį. 
Ir dabar, kai žmonės rugius sėja, varlių snukis būna lyg užsiūtas. 


Nubausta varlė 


Juozapas, Marija ir Jėzus bėgo į Egiptą, nes Erodas įsakė gaudyti mažus 
vaikelius. Erodo sargybiniai juos vijosi. Jie trys bėgo per lauką, o ten žmogus kaip tik 
buvo atsivežęs rugius sėti. Jie ir sako: 

— Rytoj ateik su dalgiu rugių pjauti, kuriuos šiandien sėji. O jei kas klaus, 
ar nematei bėglių, tai atsakyk: „Tada mačiau, kai rugius sėjau.“ 

Kitą dieną atėjo Žmogus, žiūri - rugiai išaugo, jau išplaukę. Atsinešė 
dalgį pjauti. O sargybiniai jau atsigena ir klausia: 

— Ar nematei bėglių? 

Jis atsako: 

— Mačiau, kai rugius sėjau. 

Tai tie ir sako: 

— Kvailas žmogau, pernai matei, o tik dabar pjaudamas sakai. 

Varlė išgirdusi atsiliepė: 

— Vakar! Vakar! 

Todėl Dievas varlei ir užrakino nasrus nuo Šventojo Baltramiejaus 
(rugpjūčio 24 dienos). Kai pradedami rugiai sėti, varlės ir nutyla. 


Kodėl varlių kraujas šaltas 


Varlės nugirdo, kad saulė išeina už vyro. Suėjo visos į krūvą ir kalba: 

- Žinot ką? Bus mums blogai! Jau dabar vasarą saulė išdžiovina daugelį 
upelių ir balų, o kai ištekės, prasimanys vaikų, kai pradės visi kaitinti, tai išdžiovins 
ne tiktai upelius ir balas, bet ir upes ir ežerus! Eikim pas Dievą skųstis! 

Varlės kvarksėdamos nuėjo pas Dievą, bet, savo nelaimei, nerado Dievo 
namie. O saulė sužinojo, kad varlės ėjo skųstis, baisiai supyko ir tarė: 

— Visus žemėje šildžiau, bet šitų bjaurybių mano šiluma nebepasieks! 

Varlės suprato blogai pasielgusios, susigėdo ir pradėjo saulės bijoti. Ir 
ligi šių dienų tik po saulės laidos varlės sujuda, kvarkia ir jokios šilumos iš niekur 
nebegauna. Taip atsirado ir priežodis - šaltas kaip varlė. 


Voras skundžia piemenis 


Vieną dieną piemenėliai ganė bandą ir valgydami pritrupino duonos 
trupinių. Tai pamatė voras, prisirinko tų trupinių ir nulėkė pas Perkūną skųsdamas 
piemenis, jog Dievo dovanas barsto, prašydamas juos nubausti. Gal Perkūnas ir 
būtų paklausęs, bet atėjo skruzdėlė ir paprašė nieko nebausti, papasakojo apie 
piemenėlių vargą ir voro sakomą neteisybę. Perkūnas supyko ant voro ir vožė 
jam taip smarkiai, kad iššoko didelė kupra, ir voras nudribo iš debesų ant Žemės. 
O skruzdėlę Perkūnas paglostė, net perspaudė per vidurį. Dėl to iki šios dienos 
skruzdėlė tokia pertrūkusi. 


Skruzdėlės kilmė 


Kadaise skruzdėlė buvo žmogus, kuris savo laukus gerai dirbo. Javus 
suvalgęs, niekados tuo nepasitenkindavo, dar vogdavo javus iš kaimyno. Dėl tokio 
šykštumo Perkūnas pavertė jį skruzdėle. Jo kūnas pasidarė kitoks, bet širdis liko to- 
kia pati: skruzdėlė iki šiol nuo svetimų laukų javus surenka ir į savo urvą neša. 

Skruzdėlės ir kranklio ginčas 


Vieną dieną ginčijosi skruzdėlė su krankliu, kuris iš jų stipresnis. Krank- 
lys sakė, kad galėtų ją praryti. O skruzdėlė atsakė: 

— Aš pakelsiu tiek alavo, kiek pati sveriu, o tu tiek neįstenąsi. 

Kranklys kėlė vieną kartą, kitą, bet nepakėlė. Skruzdėlė, paėmusi savo 
gabalą, nors ir sunkiai, bet pakėlė. Keldama net patrūko ir liko tokia persmaugta. 


Slieko piršlybos šimtakojei 
Sliekas sumanė vesti ir nuėjo pirštis šimtakojei. Nuėjęs klausia: 
— Ar tekėsi už manęs? Aš jau ir namus baigiu statyti. 
O šimtakojės seserys klausia jos: 
— Ar tu tikrai nori už jo tekėti? 
Ji atsakė: 
— Tikrai tekėsiu. Jau ir namą sliekas baigia statyti. 






Tada seserys iš pavydo ėmė ją atkalbinėti: 
— Kam tau tekėti už jo! Jis toks ilgas - reikės jam 






ilgus marškinius siūti, labai pavargsi. 





O šimtakojė neklausė seserų kalbų ir sako: 

— Eisiu, jei tik mane ims. 

Mato seserys, kad neatkalbės, tai nuėjo pas slieką ir klausia: 

— Ar tikrai ją vesi? 

— Vesiu, - atsakė sliekas. 

O tos seserys nerimsta: 

— Gerai pagalvok! Kiek jai reikės batukų: penkių šimtų raudonų, šešių 
šimtų juodų. Kai tu ją apausi, kai ji ims šokti, trepsėti, tai ir naujo namo grindys įgrius. 

Sliekas supyko, tokių kalbų prisiklausęs, ir atšaukė vestuves. Iki šiol 
sliekas tebestato po žeme namus, 0 šimtakojė liko be vyro. 


Neklusni gyvatė 


Kartą Dievas liepė visiems žvėrims austi drobes. Bet gyvatė jo nepa- 
klausė ir neaudė. Todėl dabar jeigu ir bando, negali įkąsti per drobę. 


Vėžlys, voras ir bitė 


Gyveno moteris, dieną naktį dirbo, kad išlaikytų tris savo dukteris. 
Išaugo dukterys sveikos ir linksmos. Visos ištekėjo ir paliko gimtus namus. Po ke- 
lerių metų sunkiai susirgo Motina ir pasiuntė pas dukteris voverę. 

— Pasakyk joms, kad skubėtų pas mane, labai sergu. 

Vyriausioji, išgirdusi liūdną žinią, tik atsiduso: 

— Mielai nueičiau, bet pirma turiu išmazgoti šiuos du dubenis. 

Voverėlė supyko ir tarė: 

— Tai dabar niekada su jais nesiskirsi! 

Dubenys nušoko nuo stalo ir apkabino vyriausiąją dukterį. Ji puolė ant 
žemės, pavirto dideliu vėžliu ir iššliaužė iš namų. 

Nuėjo voverė ir pas antrą dukterį. O ta jai atsakė: 

— Oi, tuojau bėgčiau pas motiną, bet turiu iki mugės drobę išausti. 

— Na, ir ausk visą gyvenimą! - palinkėjo voverėlė. 

Ir antroji duktė pavirto voru. 

O jauniausioji maišė tešlą, kai voverė pas ją pasibeldė. Duktė, netarusi 
nė žodžio, net tešlos nuo rankų nenusibraukusi, išbėgo pas motiną. Trečioji duktė 
ilgai dar gyveno, ir visi ją mylėjo. O kai atėjo laikas mirti, ji pavirto ratuota bitele. 

Visą vasarą bitutė renka per dienas medų, ir jos priekinės kojelės visada 
aplipusios saldžiu nektaru. Užtat žiemą, kai viskas žūva nuo šalčio, bitė miega, o 
nubudusi valgo tiktai medų ir cukrų. 


Velnio bitės, Dievo gyliai 


Kartą Dievas velnią labai apšovė. Velnias pasirūpino bičių, o Dievas tu- 
rėjo gylių, kurie kanda gyvulius. Dievas pamatė, kad bitės nešioja medų, ir užsino- 
rėjo to medaus. Tada sako velniui: 

— Mainomės: tu man duosi bites, aš tau - gylius. 

Velnias atsakė: 

— O gal tu mane apgausi? Jei taip bus, mainysimės atgal! 

Dievas sutiko. Ir sutarė, kaip atsimainys, jei velniui netiks jo gyliai: tada 
galės atsimainyti, kai nubyrės visų medžių lapai. 

Velnias gerai žino, kad rudenį nubyrės. O Dievas tuoj išaugino pušį ir 
eglę, kurių spygliai niekada nenubyra. Kada velnias ateina rudenį, Dievas jam rodo: 

— Negi tu aklas, apsidairyk - ar visi lapai nubyrėjo? 

Velnias apsidairė - dar ne visi. Ir paliko Dievui bites. O Dievas jas atidavė 
žmonėms ir pasakė, kad kur gyvens bitės, ten niekada netrenks perkūnas. 


Bitės puikybė 

Kai Dievas sukūrė bitę, tai paliepė: 

— Tu būsi darbštus padarėlis: neši medų, vašką, iš jo lies žvakes mano 
garbei, ir iš viso to žmonės turės naudos. O kad tavęs neužpultų jokie piktadariai, 
tau duosiu ginklą - galėsi įgelti. 

Bitė labai didžiavosi savo garbingomis pareigomis 
ir atsakė Dievui: 

— Kam aš įgelsiu, tas turės mirti. 

— Ne, - ištarė Dievas, - tai tu pati mirsi įgėlusi. 

Todėl dabar bitė, kai įgelia kam nors, pati ir miršta. 

Musės nuopelnai 


Žmonės sako, kad ugnies į pragarą pirmas buvo nulėkęs šuo. Jau 
pasivogė, nešėsi namo ir pavargęs prigulė. Pamatė jį katė, prisėlino ir pavogusi 
nunešė toliau. Bet ir ta pavargo, prisėdo ant griovio ir užsnūdo. Musė priskridusi 
pagriebė ugnį ir parnešė žmogui. Nuo tos dienos musė ėda iš vieno dubens su 


žmogumi. 


Uodų ir blusų kilmė 


Kadaise Dievas, keliaudamas per pasaulį, dirbo visokius naujus daik- 
tus. O velniui tai labai nepatiko. Jis nulipdė iš žmogaus prakaito mažus padarėlius, 
praminė uodais ir jais užleido Dievą. O jie zyzė kaip pasiutę ir siurbė kraują. Dievas 
sukūrė ugnį, ir nė vieno uodo neliko, visi sudegė. 

Paskui priėjęs šiukšlyną paspyrė koja, ir ėmė šokinėti maži juodi gy- 
viai - blusos. Tada jomis užleido velnią. Bet tas jau žinojo, kaip gintis nuo uodų ir 
susikūrė ugnį. Blusos įšilo ir dar labiau jį ėdė. Pamatė, kad nieko Dievui nepadarys. 
Tada pradėjo visur sėti blusas ir uodus, kad šie bjaurūs padarai kenktų žmonėms. 
O žmonės yra nekantrūs, kai jiems kas įkanda, jie supyksta ir greičiau gali nusidėti. 
Taigi uodai ir blusos - velnio darbas. 

Augalai 


Medžių kalba 


Seniau kalbėti mokėjo ir medžiai. Kada Žmonės nuei- 
davo versti medžių į mišką, jie gražiai prašydavo ir melsdavo jų "a 
nekirsti. Taip medžių priaugo labai daug, nes niekas jų nepjovė Lg r 
ir gailėjo. Todėl Dievas ir uždraudė jiems kalbėti. L 







Aklas uosis 


Visi medžiai turi akis ir mato, todėl pavasarį 
išsprogsta laiku. O uosis buvo išpuikęs ir kažkada 
apako. Todėl dabar kitų medžių 
vis klausinėja: 

— Ar jau laikas, ar jūs jau išsprogę? 
Medžiai leipsta, juokiasi iš jo ir atsako: 
— Tai kad ne, dar ne laikas! 
Kada medžiai jau seniai su lapais būna, tada pasako uosiui: 
— O tu vis dar nuogas? Ko lauki? Mes jau seniai išsprogę! 
Tuoj uosis skubinasi ir per vieną dieną išsprogsta. 
Ateina ruduo, ir uosis vėl klausia medžių: 
— Ar jau laikas mesti lapus? 
Medžiai, nors patys dar su lapais, jam atsako: 
— Jau seniai laikas! 
Ir vėl jis per vieną dieną numeta visus lapus. 


Kodėl alksnis 
raudonas 


Senų senovėje velnias vaikš- 
čiojo po pasaulį. Kartą užėjo tokius na- 
mus, kuriuose lakstė šuo - palaidas ir la- 
bai piktas. O velnias per daug prie namų 
prisiartino. Šuo ir puolė jį. Velnias greitai 
bėgo, dar greičiau šuo jį vijo. Nebuvo kur 


dėtis - šoko velnias į medį. Bet šuo spėjo jį privyti ir įkando į koją. Iš žaizdos pradėjo 
tekėti kraujas. Medis, į kurį velnias įšoko, buvo alksnis. Todėl dabar alksnio medie- 
na raudona, kad buvo velnio krauju sutepta. 


Gailestingi medžiai 

Kregždės yra greičiausios iš visų paukščių. Kartą paukščiai susirinko pa- 
sitarti, kur rasti tokį kraštą, kad tiktų žiemoti. Išsiuntė kregždę, ir ji surado šiltą kraštą. 
Tuoj visi paukščiai ten išskrido. 

Kregždėms buvo lengva skristi, nes jos skrisdamos ir maisto randa, todėl 
jos atsiskyrė nuo kitų. Viena kregždė susilaužė kojelę, nulėkė į mišką ir sako: 

— Kas mane priglaus, nerandu sau vietos. 

Kai priėjo prie kadagio, tas ją priglaudė ir pasakė: 

— Aš tave pamaitinsiu. 

Ir pušis, eglė ją guodžia: 

- Ateik, galėsi prie mūsų prisiglausti! 

Visi kiti medžiai stovi žiemą be lapų už tai, kad nepriglaudė kregždės. 


Drebulės ir eglės ypatumai 


Švenčiausioji Mergelė bėgo su Kūdikėliu Jėzumi į Egiptą, ir užėjo didelė 
audra. Jie palindo po medžiu, patogiai atsisėdo ir norėjo pailsėti. Ir staiga pamatė, 

kad šis medis virpa iš baimės, kad Erodo sargybiniai neužtiktų po juo Marijos su 
Kūdikėliu. Marija suprato jo baimės priežastį ir, pasiėmusi vaikelį, pasitraukė nuo 
medžio sakydama: 

— Nuo dabar kiekvienas tavo lapelis virpės iki pasaulio pabaigos. 

Marija palindo po kitu medžiu, kuris pajuto, jog pats Išganytojas, viso 
pasaulio Atpirkėjas, čia su savo Motina slepiasi nuo pavojaus. Medis juos apglėbė 
savo šakomis ir saugojo per visą audrą. Palikdama šį medį, Marija ištarė: 

— Tu žaliuosi per visus metus, reikšdamas amžiną jaunystę, būsi gražus 
medis, trauksi praeivių akį ir kiekvieną priglausi po savo palinkusiomis šakomis. 

Todėl ir dabar drebulė stovi išblyškusi, nes ją labai išgąsdino Marijos 
žodžiai, ir dreba kiekvienas jos lapelis, nors ir nėra jokio vėjo. O eglė - viskuo apdo- 
vanota, visada žalia, graži, ir jos šakomis puošiamos iškilmių vietos, ji visų mMėgsta- 
ma ir gerbiama. 


Rūpestinga drebulė 


Mergelė Marija su Kūdikėliu Jėzumi bėgo nuo karaliaus Erodo kareivių. 
Supratusi, kad nuo jų nepabėgs, Marija pasislėpė už drebulės kamieno. Kareiviai 
jau čia pat, o Marijos širdis iš baimės tuksi: dun, dun, dun, iš tolo girdėti. Drebulei 
pagailo Marijos, ji pradėjo smarkiai šlamėti savo lapais ir kareiviai praėjo pro šalį 
neišgirdę Marijos širdies plakimo. Todėl iki šių dienų drebulė savo lapus virpina, nors 
ir nėra jokio vėjelio. 

Minkštaširdė drebulė 


Drebulę kadaise prakeikė pats Jėzus Kristus. Mat kai Judas pardavė jį 
žydams ir paskui norėjo, graužiamas sąžinės, pasikarti, tai nė vienas medis jo ne- 
prisileido. Kai tik jis prieina, tuoj pakelia šakas, kad nepasiektų. Tik viena drebulė jo 
pasigailėjo - nepakėlė šakų. Judas ant jos ir pasikorė. Už tai, kad ji buvo minkštos 
širdies, Dievas tokią ir paliko. 

Todėl dabar retai pavyksta rasti drebulę, kad jos šerdis nebūtų išpu- 
vusi - „minkšta“. Ir ji laikoma prasčiausiu medžiu iš visų kitų. 


Gailestingas lazdynas 


Marija keliavo su Kūdikėliu Jėzumi, ir kilo smarki audra. Nė vienas medis 
nenorėjo jų priglausti, tik lazdynas juos abu savo šakomis apgaubė. Todėl dabar jo 
šakos linksta prie žemės, ir jo niekada netrenkia perkūnas. 


Liūdintys beržai 

Kai šventoji šeima - šventasis Juozapas, Mergelė Marija ir Kūdikėlis 
Jėzus - bėgo iš Egipto, tai beržai, nuleidę šakas, verkė jų ir gailėjo. 

Todėl iki šių dienų beržai pakelėse liūdi nusvėre savo šakas. 

Žiemkenčiai 

Dievas sukūrė kvietį, rugį, miežį, avižą ir paliko augti žemėje. Vasarą šilta, 
visiems gerai, bet kai atėjo žiema, javai pradėjo skųstis, kad nebeištvers. Pirmiausia 
pas Dievą skųstis dėl šalčio nubėgo aviža. Dievas jai davė vaikelį ir drobulę ir atgal 
išsiuntė į žemę. Po kurio laiko aviža su vaiku paliko žemę ir nubėgo į dangų. Paskui 
ir miežis pratrūko: 

— Utiti, šalta, nebegaliu, bėgsiu ir aš. 

Ir ėmė bėgti. Įširdęs kvietys pagriebė mietą, prisivijo ir dūrė bėgančiam 
miežiui į užpakalį. 

Užėjo dar didesni šalčiai. Tvoros braška, sniegas gurgžda. Kvietys irgi 
pradėjo šaukti: 

— Nebeišlaikysiu, bėgsiu pas Dievą, - ir ėmė bėgti. 

Supyko rugys, negi jis vienas šaltį kęs. Puolė kvietį vytis, o pasivijęs tvojo 
lazda per pilvą, tas net persprogo. Kvietys aukštielninkas apvirto ir nebegali pabėgti. 
Taip ir pragulėjo per žiemą. 

Kadangi kvietys su rugiu iškentėjo tą pirmą žiemą, tai ir iki šiol jie 
kenčia per žiemas ir vadinami žiemkenčiais. Miežis su aviža šalčio neištvėrė, todėl 
dabar tik pavasarį išeina į laukus. Aviža iki šių dienų nešiojasi vaiką ir drobulę, mie- 


Žis - įsmeigtą kuolą, kvietys liko perskeltu pilvu. 

Varpos - šuns dalis 


Senų senovėje varpos augdavo ligi pat žemės. Viena boba vis pyko, kad 
sunku pjauti - reikia žemai pasilenkti. Eidamas Dievas išgirdo, kad moteriškė keikia, 
kad sunku pjauti dideles varpas. Dievas ir sako: 

— Kiek tau sumažinti? 

Per kokį sprindį perbraukė delnu nuo žemės varpą ir vėl klausia: 

— Gana bus tiek? 

— Mažai! - sako boba. 

Tada Dievas brūkšt, pabraukė dar aukščiau ir vėl klausia: 

— Ar tiek bus gana? 

— Mažai, - sako boba. 

Dievas supykęs kad patraukė delną ir jau būtų nubraukęs viską, bet šuo 
čiupo už varpos viršūnės ir apžiojo. Tik tiek ir liko nenubraukta, kiek buvo šuns nas- 
ruose. Todėl ir dabar mes turime tik tokio dydžio varpas, kiek šuo apžioja. 


Beširdžiai dobilai 

Kai Jėzus Kristus buvo nukankintas ant kryžiaus, visos žolės nuliūdo. 
O dobilai neliūdėjo, ir toliau žydėjo kaip žydėję. Jie beširdžiai, todėl jų bažnyčioje 
nešventina ir bitės iš jų nerenka medaus. Jei ir nuneštum į bažnyčią, tai prie jų 
šventinimas neliptų. 

Rūtos kilmė 


Kada Jėzų nukryžiavo, šventoji Marija Magdalena surinko nukritusius jo 
kraujo lašelius ir pasėjo. Ir išaugo rūtos. Užtai rūtų negalima mėtyti, kad jos iš Jėzaus 
kraujo. 


Greitas grikių augimas 

Žydai norėjo Jėzų Kristų suimti ir visur jo ieškojo. Jis ėjo per laukus, ku- 
riuose žmogus aparė grikius. Dievas sako: 

— Aš atsigulsiu ant sumetimo, tu mane apark. 

Žmogus aparė, o grikiai tuoj sudygo ir iškart pražydo. Atbėgo žydai, ku- 
rie vijosi Jėzų, ir klausia: 

— Ar nematei ko nors einant? 

Žmogus atsakė: 

— Mačiau, kai grikius sėjau. 

O rupūžė, - tai buvo velnias, - baloje kurkia: „Dar dar, dar..“ (suprask: 
dabar). Bet žydai jos nesuprato ir nuėjo. 

Todėl žmonės ir stato sėdelius* ant sumetimo. O kai griaudžia griaus- 
tinis, negalima stovėti ten, kur viena vaga nuvaryta. Stotis reikia ant sumetimo, kur 
Jėzus buvo apartas, nes ten perkūnas netrenks. 


*Sėdelis - dešimt pėdų: devyni pėdai ir kepurė ant viršaus, kad neprilytų. 

Linų apdirbimo pradžia 

Linus kadaise sugalvojo Dievo Motina. Tada moterys daug darbo ne- 
turėjo ir labai apkalbas leido. Dievo Motina rado gelsvų grūdelių ir juos pasėjo. Ir 
išaugo linai. Tada ji sumanė, kaip juos verpti, austi - ir taip moterims darbo pramanė. 
Moterys pradėjo dirbti linus ir nustojo apkalbinėti. 

Velnias linų labai nemėgsta, nes juos išgalvojo Dievo Motina. 


Rugys, aviža ir miežis 

Kadaise rugio grūdas dar buvo su akuotu, kaip dabar miežio. Rugys 
buvo javų karalius. Kartą miežis nuvažiavo pas avižą pirštis ir po kiek laiko ją vedė. 
Jie susilaukė sūnaus, kurį ir dabar aviža šalia savęs nešioja. Sūnelis kiek paūgėjo, 
ir rugys sužinojo apie miežio vestuves. Supyko ir liepė atvesti miežį. Rugys pasiė- 
mė lazdą ir taip tvojo miežiui, kad net lazda sulindo. Nuo tų laikų miežio grūdas 
liko su uodega. 





Žibuoklės neapykanta 


Grybas abriedukas norėjo vesti žibuoklę. O jai jis labai nepatiko. 

— Geriau mirsiu, negu tekėsiu už tokio bjauraus grybo! 

Ir pavasarį, kai tik abriedukai ima augti, žibuoklės miršta ir daugiau vi- 
sus metus nebežydi. 


Imbiero šaknis 


Vaikai susigavo mažą gandriuką ir augino. Pavasarį tėvas liepė paukštį 
išleisti. Kai išleido, gandro nebuvo per visą vasarą. Rudenį paukščiai ėmė būriuotis. 
Gandras atskrido į tą kiemą, pakaleno ir nuskrido su kitais gandrais. Praėjo žiema, 
O pavasarį vaikai žiūri: atskrenda gandras su pagaliu snape. Jis įėjo su tuo pagaliu į 
pirkią ir padėjo. O tai buvo imbiero šaknis - iš šiltųjų kraštų atnešė. 

Nuo to laiko pas mus atsirado imbiero, ir žydai jo vis dar tebeturi (jis 
labai gardus) ir pardavinėja. 


Grybų kilmė 

Ne visi žino, iš kur atsirado grybai. Kartą ėjo Dievas su šventuoju Pe- 
tru. Petras, eidamas pro rugių lauką, nuskynė vieną varpelę. Nuskobė ir krimstelėjo 
išėmęs grūdelį. Dievas sako: 

— Ko skini? Tai ne tavo. Spjauk lauk tą grūdelį. 
Tas išspjovė, o Dievas vėl sako: 
— Iš to grūdelio išdygs grybas, tegu būna neturtingų Žmonių maistas. 


Apie grybų sėklas 

Kadaise Jėzus, vaikščiodamas po pasaulį, nuėjo prie vieno ežero, iš ku- 
rio bėgo upelis. Prie to upelio buvo pastatytas malūnas su vieneriomis girnomis. Ten 
Jėzus apsistojo. 

Visi apaštalai buvo pavargę ir išalkę, todėl Jėzus nusiuntė šventąjį Petrą 
pas malūnininko žmoną, kad iškeptų dvylika kepalėlių duonos. Petras paėmė visus 
dvylika kepalėlių ir nešdamas pagalvojo, kad gal visiems užteks pasistiprinti ir devynių 
kepalėlių, o tris paslėpė užantyje. Atnešęs padavė tuos devynis. Tada Jėzus tarė: 

— Petrai, aš prašiau pasakyti, kad iškeptų dvylika, o tu atnešei devynis... 

Petras, nenorėdamas, kad jį kiti apaštalai vagimi palaikytų, atsakė: 

— Malūnininko žmona turėjo labai mažai miltų - vos ne vos ir tuos devy- 
nis iškepė. Daugiau neliko nė dulkelės miltų. 

Kiti apaštalai sakė: 

- Viešpatie, mums užteks ir tų devynių. 

O Jėzus žinojo, kas atsitiko, todėl nusijuokęs tarė Petrui: 

— Nesuraugink, kaip žydas savo putpelėkius suraugino, ir tie pasmirdo. 

Petras, nieko nesakydamas, paėmė kepalėlį, ir kiti apaštalai pasiėmė 

duonos, pasimeldė ir pradėjo valgyti. Bet Petrui rūpėjo, kad apaštalai privalgytų iš tų 
devynių kepalėlių, dėl to jis tik truputį užkando, kad kiti apaštalai būtų sotūs. Ir visi 
privalgė, nieko neliko - vėl pasimeldė ir ėjo toliau. 

Einant Petrą apėmė silpnumas. Jis atsiminė, kad gali užvalgyti duonos, 
kurią laikė užantyje. O bijodamas kitiems pasirodyti, kad turi duonos, jis kiek atsi- 
liko ir įniko po kruopelę gnaibyti paslėptą duoną ir valgyti. Viešpats žinojo, kodėl 
Petras atsiliko, ir ėmė jį kalbinti, klausinėti, kad tas negalėtų praryti vogtos duonos. 
Todėl ką tik sugromulavęs, vis spjovė iš burnos, kad galėtų aiškiai kalbėti. Jei būtų 
nespjovęs, kiti būtų supratę, kad jis kažką turi burnoje. Taip visą duoną sukramtė ir 
išspjaudė - nė kąsnio neteko praryti! Jėzus, matydamas, kad Petras pavargo, pasakė: 

— Petrai, gal nori valgyti? 

Petras atsakė: 

— Viešpatie, iš kur aš paimsiu? 

Jėzus tarė: 

— Vargšeli, ar jau ir antį ištuštinai? Juk buvai tris kepalėlius pasislėpęs 
kitam kartui, o dabar atėjo laikas užkąsti ta duona. 

Tada Petras pratarė su didžiausiu gailesčiu: 

— Viešpatie, tikrai buvau sumanęs taip padaryti, o kai apėmė silpnumas, 
nutariau pasistiprinti ir valgiau. Tik negalėjau nė kąsnio praryti, nes reikėjo su tavimi 
kalbėti. Taip visą duoną išspjaudžiau, o kramtydamas dar labiau nuvargau. Dovanok 
man, kad apgavau apaštalus, paslėpęs duoną tam laikui, kai būsime labai nuvargę. 
Buvau silpnas, nesusilaikiau, bet ir pats nepasisotinau. 

Tada graudžiai pravirko. Matydamas, kad Petras labai gailisi, Jėzus tarė: 

— Tau atleista dėl to, kad pavogei norėdamas gero. Nors ir prastai baigėsi, 
bet tegul tai bus mano garbei, nes iš kiekvieno milto, buvusio toje duonoje, išaugs 
po grybą. Ta duona bus grybų sėkla. 

Vos tik Jėzus tai pasakė, apaštalai atsigręžė ir pamatė tris po devy- 
nis tiltus grybų. Iš kiekvieno kepalo dygo vis kitokie grybai. Kadangi buvo trys 
kepalėliai, tai ir išėjo trys po devynis tiltai grybų, kuriuos Žmonės ir šiandien renka 
sau Maistui. 


Degtinės prigimtis 

Dievas pasėjo vynuoges. Velnias atėjęs palaistė pirma beždžionės krauju, 
paskui - liūto, o trečiąkart - kiaulės. Užtat dabar Žmogus, kai išgeria degtinės - iš 
pradžių būna raudonas, linksmas, juokiasi, šoka, maivosi kaip beždžionė. Kai dar la- 
biau pasigeria - būna piktas ir stiprus kaip liūtas. O kai visiškai pasigeria, tai purvyne 
išsivolioja ir užmiega įsikniaubęs kaip kiaulė. 


Degtinė —- velnio kūrinys 

Velnias pagamino degtinę ir davė Žmogui paragauti. 

— Tai geras vaistas, gerk, - sako velnias. - Kas vieną stiklą gers - Dievui 
garbė, kas antrą - sau, o kas trečią - velniui. 

Žmogus geria: pirma išgeria sau, paskui Dievui, galiausiai išgeria ir vel- 

niui. Kai išgėrė trečią, ėmė degti jam gerklė. „Dega, dega!“ - ėmė šaukti žmogus. Iš 


čia ir degtinė, kad dega. 


Degtinės paskirtis 

Dievas pirma sukūrė pasaulį, paskui žmogų. Liuciferis pyko ant Dievo, 
kad jį išmetė iš dangaus, ir norėjo padaryti kokių nors eibių. Kada jau gyveno daug 
žmonių, daug jau buvo ir mirusių, daug ir pas jį pragare kankinosi sielų. Velnias 
sumanė paleisti į pasaulį kokį nors daiktą, kad tas žmonėms trukdytų gyventi ir jam 
dar daugiau sielų į pragarą parsiųstų. Kartą jis paėmė septynias moteriškių sielas ir 
padarė ožką, o iš tos ožkos šlapimo pagamino degtinę. 


Degtinės išplitimas 

Kai žemėje dar nebuvo Žmonių, o Liuciferis dar buvo arkangelas, jis 
pradėjo krėsti visokias šunybes. Štai kartą išspaudė iš rugių skystimą, kurį pavadino 
degtine. Tada jį išmėgino ir suprato, kad nuo jo galima pasigerti. Davė ir kitiems 
savo angelams. Dievas, pamatęs, kad Liuciferis girdo angelus, irgi atėjo pas Liuciferį 
į svečius. Tas tuoj davė Dievui paragauti. Dievas išgėrė vieną stikliuką ir sako: 

— Tai bent gėrimas! Vieną stikliuką išgeri, tai į sveikatą, antrą - irgi dar 
nieko blogo, trečią - tai jau tikras kvailys lieki. 

Bet Liuciferiui tos kalbos nepatiko ir jis ėmė angelus mokyti, kad ne- 
sveika gerti po vieną stikliuką. Taip ir paplito degtinė. 


Tabakas - apspjaudyta žolė 


Dievas sukūrė medžius ir žoles, bet nedavė jiems vardų. Tada vieną dieną 
liepė susirinkti visoms žolėms. Prisirinko jų daugybė, ir Dievas pavadino jas vardais. 
Po kurio laiko eidamas žiūri - lyg ir matyta žolė. Dievas paklausė, koks 


jos vardas, o žolė atsakė: 
— Viešpatie, neturiu vardo. 
Dievas vėl klausia: 
— Tai tu nebuvai atėjusi, kai aš visoms žolėms daviau vardus? 





— Ne, - atsakė žolė. 

— O kodėl neatėjai? 

— Todėl, kad Adomas mane paragavo ir išspjovė, o tai pamačiusios, kitos 
žolės mane dar labiau apspjaudė. Viešpatie, tai aš ir nedrįsau tau pasirodyti. 

Dievui pagailo tos vargšės žolelės ir jis pasakė: 

— Nuo šiol bus kitaip - Žmonės pradės tave gerbti, daug kas labai pa- 
mėgs ir vadins tave tabaku. 


Tabako auginimo pradžia 


Judas Išganytoją pardavė už trisdešimt sidabrinių, paskui, pamatęs, ką 
padarė, pasikorė. Žydai Išganytoją nukryžiavo. Kai jį palaidojo, žydai pastatė sargy- 
bą, kad pasergėtų, ar Jėzus kelsis iš mirusiųjų. Kai Išganytojas trečią dieną prisikė- 
lė, žydai labai persigando. Jie pamanė, kad gal ir jo apaštalai kelsis iš mirusiųjų. 

Kadangi Judas irgi buvo apaštalas, tai žydai nuėjo pažiūrėti, gal ir jis 
kelsis. Jie saugojo kabantį kūną, kol virvė nutrūko ir Judas nukrito ant žemės. Tada 
Žydai nutarė, kad jis turbūt neprisikels, nes nebuvo palaidotas. 

Jie iškasė duobę ir įvertė į ją Judą. Po kurio laiko ant Judo kapo išdygo 
kažkokia žolė. Kai ji užaugo, jos lapai pradėjo geltonuoti, paskui sudžiūvo. Vienas 
sargybinis paėmė sausų lapų, susuko juos ir uždegęs ėmė traukti. Bet kai gerai 
pritraukė dūmų, jam galva susisuko. Tada jis sako: 

— Judas gyvas buvo labai pasiutęs, tai ir žolė pasiutusi auga ant jo kapo. 

Bet kai jie ėmė daugiau rūkyti, tai ir priprato, tik vis rūkydami spjaudo, 
prisimindami Judą. Paskui jie ėmė patys sėti ir auginti tą žolę - tabaką. Tada dar 
daugiau žmonių pradėjo rūkyti. Ir dabar visi rūko, o rūkydami spjaudo, kad atmintų 
Judą. Taip buvo pradėtas auginti tabakas. 


Tabakas ir papirosai 


Numirė vieno velniuko mama. Jis nuėjo pas kaimynus ir pakvietė į ma- 
mos laidotuves. Kaimynai atėjo, bet niekas neverkė, o vis juokavo. Velniukas pamatė, 
kad jo mamos niekas negaili, ir labai nuliūdo. 

Tada velniukas atnešė uostomojo tabako ir ten papylė. Žmonės pradėjo 
čiaudėti ir verkti, o velniukas jau džiaugiasi, kad žmonės verkia jo mamos. 

Pro velniuko namus ėjo Jėzus su mokiniais. Jėzus ir sako jiems: 

— Užeikime, čia laidotuvės. 

Užėję mato: Žmonės verkia. 

— Ko jūs verkiat? Ar velniuko mamos? - klausia Jėzus. 

Tie atsakė, kad verkia nuo to, ką papylė velniukas. Tada Jėzus išėmė 
papirosų ir apdalijo visus sakydamas: 

— Rūkykit ir daugiau nereikės verkti. 

Žmonės papirosus rūko ir juokiasi - daugiau niekas neverkia. 

Taigi uostomasis tabakas yra iš velnio, o papirosai - iš Dievo. 

Žmogus 


Žmonės iš Dievo seilių 
Kadaise Dievas ėjo per vieną žemės plotą. Eidamas du kartus 


nusispjovė ir toliau nukeliavo. Jo seilės neišdžiūvo, bet virto ŽmMonėmis: 
pirmas spjaudalas - vyru, antrasis - moterimi. Jiedu tenai ir gyveno. Po 






kurio laiko vėl ten ėjo Dievas ir pamatė tuos abu žmones. Ėmė sukti 1 m 4 
galvą, kada gi galėjo tuos žmones sukurti. Tada prisiminė, kad čia 
jau buvęs ir eidamas nusispjovęs, tad iš tų seilių ir galėjo atsi- 
rasti tie žmonės. Dievas vyrą pavadino Adomu, 0 moterį - Ieva. 
Adomas ir Ieva buvo visų žmonių pirmieji tėvai. 

Žmonės iš vandens lašų 


Senų senovėje, kai dar nebuvo žmonių, gyveno 
vienas Dievas, visų karalių karalius. Bet tada jis pats dirbo visus 
prastus darbus. 

Kartą Dievas prausė vandeniu išterliotą savo veidą, 
nes krosnį kūreno ir susitepė. Jam prausiantis, vie-nas vandens 
lašas nutiško ant žemės. Tas lašas pavirto žmogumi. Taip buvo 
sukurtas pirmasis žmogus. Matydamas, kad vienam Žmogui 
nuobodu, Dievas sukūrė dar ir moterį. Vyrą pavadino Adomu, 
o Moterį - Ieva. 


Adomociir levos sukūrimas 


Dievas norėjo viską sutvarkyti ir sukurti - Žvėris, 
paukščius, žuvis, augalus. Ta vieta, tas sodas - tai rojus. Ir Dievas 
aptvėrė sodą, kad Liuciferis nejeitų, kol jis sode viską tvarko. 

Tada Dievas nulipdė žmogų. Kol dar nulipdytas 
kūnas buvo neišdžiūvęs, bet jau sustingęs, Dievas, ant dešinio 
kelio priklaupęs, įkvėpė žmogui savo dvasią. Žmogus sukrutėjo 
ir atsimerkė. O Dievas jį pašaukė vardu: „Adomai, kelkis!“ 
Jis buvo kaip ką tik iš miego pabudęs. 


Liuciferiui buvo smalsu, ką Dievas sode daro, bet niekur negalėjo įeiti, 
visur uždaryta. Ir jokios skylės. Tada Liuciferis pasivertė rupūže ir per pamatus 
pralindo į sodą, norėdamas pamatyti sodo grožybes. Ten rado Dievą, kuriantį visus 
daiktus, ir ėmė prašyti, kad jam dovanotų vieną obelj. Tas paprašė, o Dievas ir dova- 
nojo. Tada Liuciferis vėl išėjo iš sodo. 

Dievas leido Adomui viską sode tvarkyti kaip nori, tik tos vienos obels, 
kurią Liuciferiui dovanojo, nurodė neliesti. Ten buvo ir Adomo moteris, Ieva. Dievas, 
kai Adomas miegojo, iš jo kairiojo šono išėmė kaulą, padarė moterį, tada nuvedė 
pas Adomą ir perdavė kaip pačią. 

Ieva vaikščiojo po sodą ir priėjo prie užginto medžio. Ten šakose rado 
žaltį. Tai buvo Liuciferis, žalčiu pasivertęs. Jis ėmė kalbėti Ievai, kad nuskintų obuolį 
ir atsikąstų. leva jo paklausė, nuskynė obuolį ir atsikando. Ir Adomą pašaukusi įdavė 
pusę obuolio. Kai jis norėjo nuryti kąsnį, tas įstrigo gerklėje. Ten dabar pas vyrus yra 
guzas, Adomo obuoliu vadinamas. 

Tuojau visi jų drabužiai, su kuriais Dievas juos buvo sukūręs, nusinėrė 
kaip vėžiui nuo galvos ligi kojų. Tas apdaras buvo kaip koks nagas, per visą kūną, o 
plaukai nutjsę ligi žemės. Kada Adomas užgintą obuolį prarijo, tuoj nuslinko plaukai 
ir nusinėrė nagai. Ir jie liko pliki. Ėmė vienas kito gėdytis ir slėptis krūmuose. 

Dievas atėjęs Adomą išbarė ir pasakė, kad už tą darbą jie nusipelnė 
bausmės. Tada abudu su leva išvarė iš sodo. Dievas jiems liepė eiti per visas žemes 
nuo saulės tekėjimo ligi nusileidimo ir rasti sau tinkamą vietą, kur galėtų dirbti žemę, 
turėti maisto ir apdarų. 

Moters sukūrimas 


Dievas sukūrė Adomą, bet Adomui vienam rojuje buvo nuobodu. Tada 
jis paprašė sukurti jam draugę. Kai Adomas užmigo, Dievas peiliu išpjovė Adomui 
šonkaulį. Išpjautą šonkaulį pasidėjo šalimais, o žaizdą pradėjo siūti. Tuo metu pro 
šalį bėgo šuo ir pamatė kaulą. Šuo pačiupo kaulą ir nubėgo. Dievas puolė jį vytis. 
Kai šuo šoko per tvorą, Dievas spėjo jam nutverti už uodegos ir uodega nutrūko. 
Dievas nutarė iš tos uodegos sukurti Adomui moterį. Taip ir padarė. Paskui Adomui 
pasakė, kad jam žmoną sukūrė iš šuns uodegos. 

Užtat ir dabar kartais žmonės moteris vadina šunų uodegomis. 


Supinti levos plaukai 


Kai Dievas sukūrė levą iš Adomo šonkaulio, tai pamokė ją plaukus pinti. 
O kai tik ji pirmąkart susipynė plaukus, išvedė ją šokti. Nuo tada ir sakoma, kad tol 
merga gera, kol supinti plaukai, nes kasose esantis velnias tyli, o kai už vyro išeina, 
tada plaukus paleidžia, kasas išpina ir velnią išleidžia. 





Pasturgalio ir nosies ryšys 


Seni žmonės sako, kad Dievas žmogų lipdė abiem rankomis, 0 pirštų 
galus, aplipusius moliu, valė į pasturgalį. Ir visą kūną kol nulipdė, kol nudailino, tai 
vis turėjo valytis pirštų galus. Todėl ir dabar žmogaus užpakalis storesnis, taigi ir 
kaltesnis, už viską turi atsakyti. 

Kai Dievas visą kūną nulipdė, žiūri, kad nosiai neužteko molio. Tuoj pas- 
turgalyje išvarė gilų griovelį, iš ten paėmė molio ir nosį nulipdė. Todėl pasturgalis 
susijęs su nosimi: jei kas iš pasturgalio iškrenta, tuojau prie nosies prilimpa. 


Plaukų augimo pradžia 
Dievas, sukūręs pasaulį, vaikščiojo po gražius sodus, o paskui jį sekiojo 
velnias ir prašė, kad nulipdytų žmogų. Dievui nusibodo velnio kalbos ir sako: 
— Tu nulipdyk, o aš jam protą įkvėpsiu. 
Velnias greitai nulipdė iš molio kažkokią 
žmogystą. Kai jis baigė, palietė rankomis sau galvą, 









o tuo Metu ant nulipdyto žmogaus galvos pradėjo 
dygti plaukai, nelabasis nusigandęs nuleido rankas 
į tarpkojį - tuoj molinuko tarpkojyje irgi pradėjo 
želti plaukai. Tada atėjo Dievas ir įkvėpė Žmogui 
gyvybę ir protą. 

Nagai už tingėjimą 

Žmonių kūną dengė kietas apdaras, koks dabar yra ant pirštų galų, tarsi 
nagas. Jis niekuomet nenusidėvėdavo, buvo amžinas. Žmonės pradėjo labai tingėti: 
per dienų dienas drybsojo kur po medžiu, nenorėjo nieko dirbti. Tad Dievas už 
atgailą nuvilko tą drabužį. Žmonėms teko patiems pasidaryti sau drabužius: verpti, 
austi, siūti. Atminimui to senojo apdaro liko tik nagai ant pirštų. 


Adomo barzdaiir ūsai 


Adomas atėjo pas Dievą skųstis, kad Ieva jo neklauso. Dievas jam 
brūkštelėjo pirštu po nosimi, apie smakrą - ten išaugo barzda ir ūsai. Kai grįžo, tai 
Ieva pradėjo bijoti Adomo. 


Įvairių moterų atsiradimas 


Adomas turėjo dvylika sūnų ir vieną dukterį. Tie sūnūs negalėjo ja pa- 
sidalyti, nes visi norėjo vesti. Tada Adomas paėmė dvylika kubilų, pakišo po jais 
gyvatę, lape, ožką, avelę, karvę, povą, varną, pelėdą, kalytę, lakštingalą, šarką ir 
galiausiai tą savo dukrą. Paskui visi sūnūs ėjo prie tų kubilų atversti, kad pamatytų, 
kuriam teks ta dukra. Visi kubilus vertė ir visi rado pavožtas merginas. 

Todėl dabar yra visokių moterų - kaip tie apvožti gyvuliai: viena graži 
kaip povas, kita dainuoja kaip lakštingala, dar kita gudri kaip lapė. 


139 | 


Kaip atsirado davatkos* 


Kartą šventasis Vincentas vaikščiojo per Žmones ir nuėjo pas vieną 
poną. Tas ponas paklausė, kokį valgį pataisyti. Šventasis atsakė, kad tą, kuris jam 
mylimiausias. Jo žmona pagalvojo, kas jai yra mylimiausias - taigi jos pačios vaikas! 
Papjovė tą vaiką, išvirė ir sutaisė valgį. Vieną pusę kūno išvirė, o antrą išnešė šaltai 
padėti. Tą išvirtą padėjo ponui su šventuoju Vincentu. Ponas labai nusiminė, kad 
žmona jų vaiką papjovė. 

— Ką dabar daryti? - klausia. 

O šventasis atsakė: 

— Atnešk žaliąją mėsą! 

Jis tą mėsą pridėjo prie išvirtosios, peržegnojo - ir stojosi sveikas vaikas, 
gražus ir linksmas. 

O velnias turėjo prastą pačią, kumpanosę ir labai bjauraus būdo. Tada 
jis žmoną papjovė ir išvirė, o antrą kūno dalį žalią padėjo ir pasikvietė šventąjį 
Vincentą. Šventasis atėjęs sudėjo mėsas: išvirtą ir nevirtą - į krūvą, peržegnojo, ir 
stojosi sveika ir graži moteriškė. Velnias nusivedė į pragarą savo naująją pačią. Vel- 
niams labai patiko tokia grožybė, ir jie labai laukė jos vaiko. 

Netrukus naujoji, permainyta velnio pati pradėjo dėti kiaušinius, daugybę 
sudėjo, o paskui ėmė perėti. Moteriškė visus kiaušinius šildė, perėjo ir išperėjo bai- 


*Davatka - perdėtai pamaldus Žmogus. 

sius vabalus. Net pats tamsiausias pragaro valdovas Liuciferis neapsikentė, liepė jos 
vyrui išvežti perus ant žemės, kur nors toliau nuo pragaro ir išbarstyti. Velnias padarė 
kaip lieptas - išbarstė ant žemės, kur tik įmanė. 

Tuo tarpu mirė turtingas ponas, kuris turėjo patekti į pragarą. Ir prisakė 
Liuciferis vėl parnešti nuo žemės tuos perus. Tas velnias, maišą pasiėmęs, ėjo per 
žmones rinkdamas perus, per miestus, miestelius. Ieškodamas nuėjo iki Žemaičių Kal- 
varijos. Mato - ant Kalvarijos kalno sukasi kryžius. Kai jis atėjo prie kryžiaus, tas liovėsi 
suktis. Ir galvoja: „Kaip čia yra, kad pirma kryžius sukosi, o dabar nebesisuka?“ 

Maišą pakabino ant to kryžiaus gembės ir jėjo pažiūrėti. O tai buvo 
vėjinis malūnas. Velnias užmiršo, kad maišą ant sparno pakabino. Kad pradėjo malti, 
smarkiai suktis su tuo maišu: pakelia ir trenkia į žemę, net maišas praplyšo. Kol skylė 
maiše maža buvo, tol toli spriegė: ligi Kulių miestelio, ligi Tauragės ir Švėkšnos. O 
kada jau didelė skylė praplyšo, tada ten pat viskas ir iškrito. Taip atsirado davatkos. 


Velnio sukeistos galvos 


Viena moteriškė išėjo grybauti. Tame miške grybavo ir toks ponas, la- 
bai gražiai apsirengęs. Tai buvo velnias, pasivertęs žmogumi. Jis vis užeina bobai už 
akių ir išrenka geriausius grybus. O boba nieko gero ir neprisirenka. Kada ji viena 
vaikščiodavo, tai jai labai sekdavosi, parsinešdavo pilną didelį krepšj. Moteriškė ga- 
lop labai supyko ir pradėjo velnią barti. Paskui kai pamatė, kad jis vis dar neina jai iš 
kelio, tai ir iš viso puolė muštis. Jiedu susimušė kaip kokie girtuokliai, labai susipyko. 

Kiti velniai, būdami pragare, viską matė, kas miške dedasi. Jie žiūrėdami 
neteko kantrybės, todėl Liuciferis ir nusiuntė vieną velnią judviejų išskirti. Tas greitai 
nubėgo ir pradėjo juos skirti. Bet kai velnias nustoja muštis, tai boba prilenda, o kai 
nustoja boba, tai velnias eina artyn. Niekaip anas velnias jų neišskyrė. Tada sugal- 
vojo: paėmęs kirvį, nukirto abiem galvas, ir jie liovėsi. Velniūkštis apsidžiaugė, kad 
gerą darbą padarė. Grįžęs į pragarą pasigyrė, kad abu užmušė, abiem galvas nukirto. 
Liuciferis sako: 

— Ką tu padarei! Jis mums nors grybų atnešdavo, o jūs visai tingite gry- 
bauti. Jis buvo kvailas, bet mums naudingas. O tos moteriškės namuose laukia maži 
vaikai. Tėvas, vienas likęs, nemokės vaikų auginti. 

Tuoj Liuciferis išsiuntė vieną velnią ten, kur jie mušėsi, pasakęs: 

— Eik tu, esi gydytojas, gal kaip nors sugėbėsi jiems galvas uždėti, taip 
man jų abiejų gaila. 

Velnias ir nuėjo. Radęs liemenis ir galvas, pradėjo 
lipdyti. Bet jis nepažiūrėjo, kur kieno galva ir liemuo, ir 
priklijavo velniui bobos galvą, o bobai - velnio galvą. 
Tas velnio liemeniu ir nurūko į pragarą. O boba, 
parėjusi namo su velnio galva, jau galvojo kaip vel- 
nias. Taigi nuo tos bobos ir prasidėjo bedievybė: 
ji pradėjo sakyti, gundyti savo vaikus ir kitus 
žmones, kad netikėtų Dievą, kad jo visai nesą. 

Apie trejopas moteris 


Kol dar Jėzus Kristus po žemę vaikščiojo, ėjo mokydamas žmones, 
tais laikais ir velnių ten buvo, jie pasirodydavo pasivertę paukščiais, gyvuliais ir 
žmonėmis. Kada žmonės išgirdo, kad į jų šalį ateina mokytojas ir plauks per jūrą į 
Samariją, moterys ir mergaitės, toks nemažas būrys, susitarė vienos, be vyrų, eiti ir 
laukti mokytojo prie jūros. Tai nuėjusios ir laukė. 

Kol dar mokytojas neatėjo, norėdamos pakenkti toms moterims, pik- 
tosios dvasios pasivertė į panašias kaip tos moteriškes, priėjo ir pradėjo jas keikti, 
šaipytis. O pirmiau atėjusiosios irgi netylėjo. Kilo didelis triukšmas. 

Ateina mokytojas su apaštalais į pajūrį, o ten triukšmas, barniai. Nusiuntė 
šventąjį Petrą tvarką daryti, nutildyti tą triukšmą. Petras nuėjęs visaip tildė - niekas 
jo neklauso. Supykęs išsitraukė kardą ir pradėjo iš krašto kirsti galvas. Kai visas 

nukirto, grįžo pas Dievą. Moky- 
tojas jo klausia: 





— Ar susitvarkei? 

— Viešpatie, nieko negalėjau padaryti; draudžiau, tildžiau - niekas ne- 
klauso. Tai nukapojau visiems galvas. 

Dievas išbarė Petrą ir sako: 

— Juk mes einame taikyti žmonių, o ne žudyti. Eik atgalios, pridėk galvas 
prie kūnų - ir prilips, vėl bus gyvos kaip buvusios. 

Apaštalas grįžo atgal. Bet dabar nebeatskiria, kur kieno galva. Ėmė iš 
krašto ir dėjo prie kūnų, ir kai tik pridėjo, tai ir prigijo, ir visas vėl atgaivino. Bet kad 
susimaišiusios buvo, tai kai kur pridėjo moters galvą prie velnio kūno, o velnio galvą 
— prie moteriško kūno. O kitai atiteko tos pačios moteriškės kūnas ir jos galva. 

Todėl dabar yra trejopos prigimties moterų. Vienos, kurioms moteriškės 
galva buvo prilipinta prie velnio kūno, dabar yra protingos ir geriau lieka davatkos, 
netekėjusios, negu už vyro eina. Tai dėl to, kad velnio kūnas nevaisingas. O kuri turi 
moters kūną ir velnio galvą, tai tokios greitai, noriai išteka, bet, už vyro išėjusios, ima 
jam vadovauti, nori, kad jos valdžia būtų, ir su didžiausia drąsa, be gėdos, be sąžinės 
vyrą niekina, o save aukština. Jeigu vyras jos klauso, tai ji patenkinta, linksma, kad 
ir blogiausiai būtų sumaniusi. O jeigu vyras su ja ginčijasi, tai ji nesigėdija ir kitiems 
pasirodyti, kokia yra pikta ir šiurkšti. 

Trečios prigimties moterys kilusios iš tų, kurių pasiliko ta pati galva ir 
kūnas. Tos moterys yra labai geros. Kol dar mergaitės, jos labai mielos, ramaus būdo, 
paklusnios, o už vyro išėjusios, būna labai geros pačios. Visas negandas jos kantriai 

iškenčia, yra teisingos, neplepios. Tokios moterys ištekėjusios yra tarsi angelai, nes 
moka išmintimi ir dėmesingumu savo vyrus nuraminti, ir visą amžių jiedu pragy- 
vena be muštynių. 

O velniai, kai juos iškapojo šventasis Petras, visai pražuvo, nes juos 
sumaišė su moterimis, kaip žvyrą su kalkėmis. Kartais išvaizda parodo, prie kurios 
moteriškės primaišyti. Yra būdas, kaip galima atpažinti, kuri buvo sumaišyta, nors 
jos labai slepiasi: pirmosios moterys smalsios ir melagės; antrosios - keikūnės, 
neapkenčia kitų, daugelis jų - ir vagilės; trečiosios moterys - linksmos, turtinga bus 
dosni, o varginga - kantri, niekam savo vargu nesiskųs. 


Vyrų viršenybė prieš moteris 

Pirmuosius žmones, Adomą ir Ievą, Dievas sukūrė ir pavedė jiems rojų, 
kur jie ir gyveno. Kada Adomas ir Ieva nusidėjo Dievui, buvo išvaryti iš rojaus į 
dykras* ir ten turėjo įsikurti. Bet jie nežinojo, kuris jų yra vyresnis ir viršesnis ir kam 
kurio reikia klausyti. Adomas ginčijosi, kad Ieva jo turi klausyti, o Ieva nenusileido 
ir sakė, kad Adomas turi jai paklusti. Kada jie sustoję ginčijosi, pasirodė Dievas ir 
paklausė, ko jie taip nesutaria. Tada Adomas ir Ieva nusigandę sako: 

— Viešpatie, mes ginčijamės ir nežinome, kuris iš mūsų turi būti vyresnis 


ir kam kurio reikia klausyti. 


*Dykra - negyvenamas plotas. 

Dievas pamąstęs atsakė: 

— Negaliu vieno iš jūsų aukštinti, o kito žeminti. Bet kad šitaip ginčijatės, 
tai teks abiem bėgti į upelį, ir kuris pirmas nubėgs ir vandeniu burną nupraus, tas ir 
bus viršesnis. 

Adomas ir Ieva pasileido bėgti prie upelio. Bėgdama Ieva Adomą 
pralenkė ir pirma pribėgo prie vandens. Nespėjo ji ir rankų prie burnos pridėti, kai 
Adomas puolė prie vandens. Ieva pajuto apmaudą, kad Adomas gali tuo vande- 
niu nusiprausti. Griebė Adomui už burnos ir nustūmė jį nuo vandens. O stumdama 
pamatė, kad Adomui išaugo ūsai ir barzda. Tai pamačiusi Ieva nusiminė ir suprato, 
kad ji pati apsigavo. Tada nusileido ir pripažino Adomą viršininku ir savo vyru. 


Moterų sueigų galas 


Seniai, kada Dievas vaikščiojo su savo apaštalais, su šventaisiais Petru 
ir Povilu, jie eidami aptiko blaivių moterų susirinkimą - sueigą. Tos Moterys buvo 
kažko susiginčijusios ir susipykusios: barėsi, keikėsi ir pešėsi, net pasturgalius viena 
kitai rodė. Dar paėję rado vyrų sueigą. Vyrai beveik visi buvo girti, bet kas jų buvo 
tarta, tas nutarta ir jokių ginčų pas juos nebuvo. Jie visi linksmai gėrė, sveikinosi ir 
bučiavosi. Ta moterų sueiga Dievui ir jo apaštalams nepatiko, ir jie liepė, kad moterų 


sueigų daugiau nebūtų, vien tiktai vyrų, ir to gana. 

Vyro ir moters teisė 


Dievas ėjo su šventaisiais Petru ir Povilu ir užėjo į vienus namus per- 
nakvoti. Ten gyveno girtuoklis. Jo žmona ir sako: 

— Priimčiau jus, bet nėra vyro, turbūt kur geria. Kai jis ateis, tai mane 
apkuls, ir jus kartu. 

Bet Dievas su Petru ir Povilu sako: 

— Nieko baisaus - mes vis tiek liksime. 

Ir pasiliko. Juos paguldė į vieną lovą. Vyras grįžo girtas, pradėjo kulti 
žmoną, bet ji pasakė: 

— Cit, svetimi Žmonės pas mus nakvoja. 

Vyras nurimo, pavakarieniavo ir nuėjo miegoti. 

Rytą jie atsikėlė anksti ir išėjo. Petras su Povilu ir sako Dievui: 

— Dieve, vyras atėjo girtas ir dar primušė ją, tokią gerą, širdingą moterį! 

Paskui kitą naktį jie vėl ieškojo nakvynės. Vienuose namuose rado vyrą 
su vaikais verdant vakarienę. Pasiprašė 
priimti nakvoti. Vyras sako: 









— Aš galiu priimti, bet mano 
žmona labai pikta. 
Dievas sako: 
— Tai nieko. 

O Petras susijuokė ir pagalvojo: „Nors kartą moteris turi teisę“ Ir jie 
atsigulė į vieną lovą. 

Atėjo šita moteris, pradėjo bartis ant vyro, šaukti: 

— Kodėl vakarienė atšalusi? 

O Petras iš lovos krašto miegojo. Ir pradėjo žmona vyrą mušti kočėlu. Jį 
pamušusi sako: 

— Daviau vienam, dabar duosiu kitam. 

Ir pradėjo mušti šventąjį Petrą. Tada vėl pailsėjo. O Petras ir sako: 

— Leisk, Dieve, mane į lovos vidurį. 

O žmona, kiek palaukusi, tarė: 

— Daviau kitam, dar teks ir trečiam. 

Ir vėl Petrą mušė - antrą iš eilės. 

Ji paskui vėl pailso ir liovėsi mušti, o Petras prašo: 

— Dieve, leisk mane prie sienos. 

Petras jau atsigulė prie sienos. O ji vėl sako: 






— Daviau trečiam, dabar teks ir ketvirtam. 

Ir vėl Petrą mušė su kočėlu. Paskui atsigulė ir iki ryto miegojo. 
O jie trys atsikėlė anksti iš ryto ir išėjo į lauką. Petras ir sako: 

— Dieve, nebeduok moterims daugiau jokios teisės. Ir 
tegul būna taip, kaip buvo anksčiau. 

Nuo tada taip ir yra: kur tik yra moters teisė, ten nėra tvarkos. 

Lietuvių ir lenkų kilmė 


Dievas sumanė padaryti lenkus ir lietuvius. Atsinešė miltų — juodų 
ruginių ir kvietinių baltų, valcuotų. Iš ruginių miltų užminkė tešlą, iš jos nulipdė 
žmogų ir pavadino lietuviu. Tada užminkė iš kvietinių miltų tešlą ir nulipdė kitą 
žmogų. Nulipdęs jį visokiomis spalvomis išdažė, kad būtų kuo gražesnis. Vos tik 
nudažė lenką, atbėgo šuo ir capt jį prarijo. Dievas paėmė ilgą storą pagalį ir puolė jį 
vytis. Ilgai vijosi, bet niekaip neprivijo. Šuo užduso ir nudvėsė. Paskui užėjo tvanas 
ir vanduo išnešiojo šuns kaulelius po visą kraštą. Iš tų šuns kaulų atsirado daugybė 
lenkų. 


Velnio sukurtas vokietis 
Velnias, pamatęs, kaip Dievas sukūrė žmogų, apimtas pavydo, sušuko: 
— Kas čia tokio, ir aš galiu tokį padaryti! 
Ir pradėjo molį minkyti. Suminkė ŽmMogystą. Tada pūtė jai dvasią, įpūtė 


ir žmogus atgijo. Priėjo Dievas, apžiūrėjo žMogystą ir tarė: 
— Užmiršai širdį įdėti, užtat savo žmogui pridėjai du pilvus. 
— Tebūna taip, - atsakė velnias, - tai bus vokietis. 





Lenko ir velnio giminystė 


Kadaise nežinia dėl ko susiginčijo velnias ir lenkas. Dievas, matydamas 
tokį smarkų jų ginčą, liepė angelui eiti ir juos perskirti. Angelas visaip mėgino, bet 
neįstengė perskirti. Tada, išsitraukęs kardą, nukirto abiem galvas ir grįžo pas Dievą. 
Dievas klausia: 

— Ar perskyrei tuos abu? 

Angelas atsakė: 

— Negalėjau perskirti, tai nukirtau abiem galvas. 

Dievas sušuko: 

— Ką tu padarei! Bėk greičiau ir uždėk jiems galvas! 

Angelas nubėgęs čiupo ir greitai uždėjo galvas. Dėdamas net nepa- 
stebėjo, kai velnio galvą uždėjo lenkui, o lenko galvą - velniui. Tik tada juodu paten- 


kinti išsiskyrė. Nuo tos dienos lenkai yra blogi ir klastingi. 





Kodėl žydai nevalgo kiaulienos 


Kartą Jėzus atėjo į žydų sueigą. Žydai Jėzaus nemėgo ir iš jo šaipėsi. Ir 
dabar, pamatę, kad Jėzus ateina, jie pakišo žydę po kubilu. Pilotas ir klausia Jėzaus: 

— Jeigu esi Dievas, tai atspėk, kas pakišta po kubilu. 

Jėzus sako: 

— Kiaulė su dvylika paršiukų. 

O žydai juokiasi: 

—- Ką jis ten atspės! 

Bet kai atvožė kubilą, išbėgo degla kiaulė. Nusigando pamatę kiaulę su 
dvylika paršiukų. Iki tol ir Žydai valgė kiaulieną, bet nuo tos dienos jos nebevalgo. 


Čigonui galima vogti 

Kartą žydai norėjo Jėzų nukryžiuoti, prie kryžiaus keturiomis vinimis 
prikalti. Bet ten pasipainiojo čigonas ir pavogė vieną vinį. Tada jie prikalė Jėzų tri- 
mis vinimis. Todėl dabar čigonui leidžiama vogti. 


Rusų ypatybės 


Kada sargybiniai vedė Jėzų nukryžiuoti ant Kalvarijos kalno, pakelėje 
rusai pjovė lentas. Jiems pagailo Kristaus, šoko su kirviais ir nukapojo sargybiniams 
galvas, mat norėjo išvaduoti Kristų. Tada Jėzus jiems pasakė: 

— Būsite per amžius plėšikai ir vagys. 
Nuo to laiko rusai ir liko vagimis. Jie vagia, ką tik randa. Ir sau pačios ne- 
gali gražiuoju pasiimti, bet eina vogti. Jeigu jau rusas doras, tai nors pačią pasivagia. 


Lietuvių, lenkų ir rusų ypatybės 


Kartą gyveno žmogus su labai gera galva, drūtu pilvu ir tvirtomis kojo- 
mis. Jis kažką negero padarė kitiems žmonėms, ir jį nuteisę vežiojo po visą kraštą, už 
kojų pririšę. Ji vežė per Lietuvą, per Kuršą į Rusiją. Kada jį per Lietuvą vežė - galva 
nutrūko, kai per Kuršą - pilvas iškrito, o per Rusiją - ir kojos nutrūko. Užtai dabar 
lietuvių gera galva, latvių dideli pilvai, o rusų stiprios kojos. 


Rusų kalendorius 


Senais laikais žmonės nežinojo nei dienų, nei valandų. Šventasis Tėvas 
sušaukė visus dvasininkus ir jiems sudarė kalendorių. Prie Romos yra upė. Priėję tą 
upę, dvasininkai nusiavė batus. Tik rusų popas buvo su vyžomis ir kol jas nusiavė, 
jau tie kiti toli paėjo. Kol popas kojas avėsi, per tą laiką praėjo trys dienos, o dar kol 
nuėjo, praėjo ir visos dešimt dienų. Ir nuėjo popas į Romą trylika dienų pavėlavęs. 
Todėl rusų kalendorius ir rodo trylika dienų vėliau. 


152 | Žmogus 


Gimdymo kančios 


Sunku moterims gimdyti, ir jos, neištvėrusios kančių, galiausiai nuėjo 
pas Dievą prašyti, kad jas palengvintų. Dievas pasakė, kad gimdymo kančios bus 
per pusę su kaltininku. 

Štai priėjo laikas vienai moteriai gimdyti. Ji kankinasi, o jos vyras vaikšto 
kaip niekur nieko sveikas. O kitame kaimo gale toks Motiejus slenka susirietęs. Vadi- 
nasi, jis bus kaltas. Tada ir žmonės suprato, kas kaltas, ir jai pačiai buvo gėda. 

Tada moterys vėl nuėjo pas Dievą prašyti, kad liktų paslaptis. Jos sakė: 

— Tegu mes kentėsime, bet niekas nežinos. 

Nuo tada vėl gimdydamos kenčia tik moterys. 


Gailestinga motina 


Dievas moteriai atsiuntė vaikelį ir pasakė: 

— Dabar paleisk, tegul jis sau eina kaip kumeliukas ar teliukas. 

— Kaip aš tokį mažiuką galiu leisti, - sako ji. - Noriu nors vienerius me- 
tus ant rankų panešioti. 

— Tai ir laikyk sau iki metų. 

Todėl žmonių vaikai iki metų ir nevaikščioja. 

Pailsėti norinčios moterys 


Moterys pradėjo Dievo prašyti, kad vaikai ilgai nevaikščiotų, tai jos nors 
pailsės juos nešiodamos. Dievas joms atsakė: 

— Dabar nešiosite visus metus, bet darbo dar daugiau turėsite ir vis 
tiek nepailsėsite. 

Taip ir yra: moterys vaikus nešioja, o darbo dar daugiau turi. 


Kodėl moterų darbams nėra galo 


Dievas, eidamas per žmones, rado moteris, prie kūdros skalbiančias 
drabužius, ir paprašė parodyti kelią. Moteriškės atsakė neturinčios laiko. Dievas 
nuėjo toliau. Paskui rado vyrus, kieme skaldančius malkas, ir vėl paprašė paro- 
dyti kelią. Vyrai Dievą palydėjo ir gerai parodė, kur eiti. Atsisveikindamas su vyrais, 
Dievas jiems palinkėjo: 

— Jūs po darbų galėsite pasiilsėti, o moteriškės niekada neturės laiko 
pailsėti, vis dirbs ir dirbs. 

Užtat dabar moterų darbai niekada nesibaigia. 

Tinginys ir darbšti mergaitė 

Vieną vasarą ėjo Jėzus su savo mokiniais. Tuo metu daug žmonių dirbo 
laukuose. O diena buvo labai šilta. Jėzus žiūri, kad jaunas vaikinas guli po krūmu, 
pavėsyje. Jo mokiniai ir sako: 

— Matai, koks tinginys. Einam, paklausime kelio. 

Priėję ir klausia: 

— Ar mes nueisime į miestelį, ir kuriuo keliu mums eiti? 

O tinginys tik koją pakėlė ir parodęs pasakė: 

— Eikit anuo keliu. 

Tie ir nuėjo. Apaštalai sako: 

— Jis tikras tinginys! 

Jėzus su mokiniais paėjo toliau, žiūri - mergina kad dirba, net sušilusi 
visa, šlaputėlė. Ir sako jai apaštalai: 

— Nagi, parodyk mums kelią į tą miestelį. 

Mergina pribėgo, parodė kelią ir gerai nusakė, kad bus ten du keliai, 
paaiškino, kurio laikytis. Apaštalai liko patenkinti: 

— Čia tai darbininkė! Tikrai darbšti mergina. O ten tikras tinginys, net 
tingėjo atsikelti parodyti kelio. 

Jėzus tada pasakė, kad tas vaikinas ją ves. Jo mokiniai stebėjosi, kodėl 
tokia neteisybė, kad tinginiui šit tokia darbininkė teks. O Jėzus jiems paaiškino: 

— Jeigu abu tinginiai sueitų, tada jų vaikai badu mirtų. 

Senelis moko austi, arti 


Senų senovėje viena mergaitė metė audeklą ant tvoros, nes dar 
nežinojo, kas yra mestuvai. Ėjo pro šalį Dievas, pasivertęs seneliu, ir sako: 

— Kodėl meti audeklą ant tvoros? 

— Kad aš nemoku kitaip daryti, - atsakė mergaitė. 

Senelis parodė, kaip padaryti mestuvus ir kaip su jais dirbti. Mergaitė 
pasidirbdino mestuvus. 

Kitą kartą vėl eina senelis pro tą vietą. Užėjęs į trobą, rado mergaitę 
metančią audeklą, bet jau ant mestuvų. Senelis ir klausia jos: 

— Kas tave išmokė pasidaryti mestuvus? 

— Aš pati išmokau, - atsakė mergaitė, nes ji nepažino to senelio. 

Senelis supyko ant mergaitės, 
kad jo nuopelno nevertina, ir pasakė: 

— Dieną ir naktį neturėsi E 
poilsio, vis dirbsi ir dirbsi. — 

Kartą vėl eina senelis ir 
mato, kaip Žmogus aria - eina per 
lauką pats traukdamas šaką. Senelis 
sustojo ir pamokė žmogų, kaip pasi- 
daryti arklą, kad jį galėtų traukti arklys. 
Žmogus pasidarė arklą. 

Kitą kartą vėl eina senelis ir mato, kad tas žmogus aria jau arklu. Sustojo 
ir klausia Žmogaus: 

— Kas tave pamokė pasidaryti arklą? 

- Ėjo pro šalį toks senelis, tai pamokė. Aš ir pasidirbau arklą. 

Senelis jam atsakė: 

— Tu ir padirbsi, ir paskui pailsėti galėsi. 

Todėl moterys niekad neturi poilsio, o vyrai padirbę gali ir pailsėti. 


Senelis gelbsti nuo bado 


Ėjo kartą per Lietuvą Dievas, pasivertęs seneliu. Beeidamas priėjo kaimą, 
kuriame nebuvo nei duonos, nei javų. Įėjęs į kaimą, jis užsuko pas didžturtį ir tarė: 

— Pas jus nėra duonos. Paimk, nuplėšk nuo tvarto pernai dengtą šiaudais 
stogą ir iškulk. Kiek gausi grūdų, tiek pasėk! 

— Eik tu, senas kvaily! Plėšysiu, matai, aš stogą! Ten nė vieno grūdelio 
nerasi! - atsakė didžturtis. 

Senelis nieko nepasakė ir išėjo. Nuėjo jis pas didžturčio kaimyną, 
vargšą. Išpasakojo jam Dievas tą patį, ką ir didžturčiui. Vargšas, nieko ne- 
sakydamas, padarė taip, kaip buvo jam sakęs senelis - ir išaugo javai, 
atsigėrėti negalėjo. Žmonės pirko iš jo ir mokėjo didelius pinigus. 
O didžturtį Dievas supykęs pavertė šunimi. 








Dievas ir velnias šienauja 


Anksčiau velnias pačius geriausius padargus naudojo. Niekur nebuvo 
žinomi dalgiai ir kiti geri įtaisai, o jis bent vieną turėjo. Kartą per šienapjūtę velnias 
pjovė šieną dalgiu, o Dievas dalgio neturėjo, tai jis savo pievose pjovė kaltu. Die- 
vas pamatė, kad su kaltu prastas pjovimas, todėl naktį užleido velniui saldų miegą, 
paėmė jo dalgį ir kone visas savo pievas nupjovė, paskui dalgį padėjo kur buvo. 

Velnias gerai išmiegojo, o atsikėlęs pamatė, kad Dievas kone visą pievą 
nupjovė, o jo dar tik gera pradžia. Tuoj velnias pradėjo prašyti Dievo mainyti dalgį į 
kaltą. Dievas ir atidavė velniui kaltą, o pats pasiėmė dalgį. Vėl abudu pradeda pjauti, 
Dievui gerai sekasi, o velniui nekas, prastai pjauna. 

Taip Dievas kartais ir apgaudinėdavo velnią, nes jis yra kvailas. Ir prie- 
žodis mums tai primena, sakoma: „Kvailas kaip velnias“ 


Padovanotas dalgis 


Kitą kartą Dievas, eidamas per pasaulį, pamatė žmogų, pjaunantį peiliu 
rugius. Dievas paklausė, kodėl jis nepjauna dalgiu. Žmogus atsakė, kad tokio daikto 
jis dar nėra matęs. Dievas paklausė, ar galės jo namuose pernakvoti. Žmogus suti- 
ko - ir nusivedė Dievą į savo namus. Dievas jam padirbo dalgį ir išmokė juo pjauti. 
Žmogus labai dėkojo Dievui už pagalbą, nes dalgiu daug sparčiau pjauti, negu 
peiliu. Ir dabar Žmonės pjauna dalgiais. 

Senelis moko rišti gubas 


Vieną kartą ėjo per žmones Dievas, pasivertęs keleiviu. Buvo tuo metu 
pati rugiapjūtė. Eidamas pro vieną lauką, jis pamatė Žmones statant gubas. Jie 
pėdus statė didelėmis krūvomis ir patys nežinojo, kiek ten galėjo būti pėdų. Dievas, 
norėdamas juos pamokyti, paėmė vieną pėdą ir jo viršūnę užlenkė, paskui iš kraštų 
pastatė kryžmai pėdus, o jų tarpuose - dar keturis. Dešimtą paėmęs, padarė kepurę 
ir uždėjo ant jų. Kad lengviau būtų suskaičiuoti, patarė statyti eilėmis. 

Nuo to laiko žmonės taip stato gubas, kaip Dievas pamokė. 


Linų apdirbimo pradžia 

Žmonės ir seniau dirbo, bet drabužių neturėjo, o moterys visai buvo 
be darbo. Pamačiusi Švenčiausioji Mergelė paprašė numesti vieną geltoną grūdelį 
iš dangaus. Pavasarį rado žmonės gražų grūdelį ir pamanė, kad gal jis bus auksi- 
nis. Išdygo po kurio laiko tokia žolelė ir pražydo. Žmonės nežinojo, ką su ja daryti, 
bet Švenčiausioji Mergelė jiems parodė. Žmonės nudžiugo ir nuo tada išmoko linus 
doroti ir nebebuvo nuogi. Paskui visi ir sėjo. Daug darbo buvo su linais, bet Mergelė 
tai padarė dėl to, kad moterys, būdamos be darbo, daug apkalbinėjo. O kai pradėjo 
dirbti, nebereikėjo joms niekų kalbėti. 

Geležies suvirinimas 


Senų senovėje žemėje kalviai buvo tik pragaro velniai. Žmonės galėjo 
naudoti kūjį ir reples, galėjo šį tą pasidaryti, bet suvirinti geležį mokėjo tik velniai. 
Savo paslapties jie žmonėms neišdavė. Gudrus žemaitis stojo tarnauti pas velnią 
kalvį ir mano: akylai stebės meistro darbą ir sužinos, kaip suvirinti geležį. Išbuvo me- 
tus kitus, o paslapties vis dar nežino. Netekęs vilties, metė kalvę, o velniui sako: 

— Turėsiu savo kalvę, viską jau moku, tau nebevergausiu. 

— O ar moki geležį suvirinti? 

— Sugebėsiu ir tai padaryti. 

Po kiek laiko sutinka jį meistras ir klausia: 

— Kaip sekasi kalvėje? 

— Kuo puikiausiai. 

- Ir geležį suvirini? 

— Geriau už tave. 

— Turbūt smiltis barstai ant geležies? 

— Apsieinu ir be jų. 

Čia žemaitis pamanė: „Išsitarė apie smiltis, matyt, jos reikalingos geležiai 
virinti“ Nuėjo, pamėgino - tikrai, jos geležį sutraukia: du gabalai kaip vienas suaugo. 
Prisiėmė mokinių, išmokė juos amato. O velniai, darbo netekę, turėjo į pragarą keltis. 
Kas pas juos eis, kada jau ir Žmonės to amato pramoko. 

Įvairių amatų kilmė 

Kadaise Dievas sukūrė pasaulį, paskui sušaukė visus žmones, kad paskirtų 
kiekvienam kokį amatą. Suėjo žmonės aplink jo sostą ir laukia. Dievas atsinešė du 
maišus, kuriuose buvo sukrauti visi amatai. Atrišęs maišą, ėmė skirti kiekvienam iš 
eilės kokį nors amatą. Priėjo vienas žmogus, kuris turėjo didelę nosį. Dievas sako: 

— Tu būsi raštininkas. 

Priėjo kitas žmogus, kuris turėjo ilgas kojas. 

— Tu, - sako Dievas, - būsi amatininkas. 

Priėjo Žmogus ilgomis rankomis. 

— Tu būsi vagis. 

Tą, kuris turėjo ilgą liežuvį, paskyrė advokatu, kitą - artoju ir taip kiekvie- 
nas gavo kokį nors amatą. Tada toks žmogus, kuris buvo pasislėpęs už sosto, verk- 
damas atėjo ir paprašė: 

— Dieve, visiems paskyrei amatus, o ką man veikti? 

Abudu maišai buvo tušti, todėl Dievas liepė žmonėms grįžti ir kiekvie- 
nas turėjo truputį savo amato atiduoti: tas, ilgomis kojomis, davė jam pusę kojos; 
tas, kuris turėjo ilgą liežuvį, davė jam gabaliuką liežuvio. Ir visi kiti po truputį jam 
visko davė. Tada tas Žmogus tarė: 

— Dieve, mano amatas geriausias iš visų - aš būsiu agronomas. 

Taip ir atsirado agronomai. 

Sumaišytos kalbos 


Po didžiojo tvano žmonės baiminosi, kad ir vėl nepakiltų vanduo, todėl 
susitarė pastatyti labai aukštą bokštą. Jei kada kils tvanas, tai sulips į bokštą ir ne- 
prigers. Pradėjo statyti bokštą ir jau bent pusę buvo pastatę. Bet Dievui nepatiko tas 
jų darbas ir jis sumaišė kalbas. Vieni prašė paduoti vandens, o kiti manydavo, kad 
prašo akmens. Akmenį ir duodavo. O jei prašydavo akmens, tai paduodavo vėl ką 
kita. Ir kadangi jie nesusikalbėjo, tai bokšto ir nebaigė. 

Nuo tada atsirado visokių kalbų. Žmonės pradėjo kalbėti įvairiomis kal- 
bomis. Iki tol visi kalbėjo tik viena kalba. 


Įvairių kalbų ir tikėjimų kilmė 

Kadaise visi buvo vieno tikėjimo ir kalbėjo viena kalba. Žmonės susi- 
rinko ir nutarė pastatyti labai didelį bokštą ir tuo bokštu įkopti pas Dievą į dangų. 
Tada jie pradėjo statyti ir kalbėtis, ką veiks pas Dievą. Tas statinys buvo vadinamas 
Babilono bokštu. Žmonės statė, bokštas aukštėjo. 

Dievas, pamatęs tokį žmonių kvailumą, pasakė: 

— Jūs, nuodėmingi žmonės, nesimeldžiate savo Dievui, bet užtat norite 
pas jį į svečius ateiti. Todėl dabar kalbėsite dvylika kalbų ir bus dvylika tikėjimų. 

Tada žmonės jau nebegalėjo susikalbėti, nes visi kalbėjo kitokia kalba. 
Taip ir išsiskirstė jie po pasaulį. Nuo to laiko atsirado daug kalbų ir tikėjimų. 

Lotynų kalbos kilmė 


Kartą vienas ponas du mažus vaikelius uždaręs augino. Niekam nevalia 
buvo prie jų eiti ir duoti valgyti, buvo uždrausta mirtinai, kad niekas nė vieno žodžio 
netartų ir su jais nesišnekėtų. Tie vaikai augdami patys pradėjo kalbėtis lotyniškai. 


Pirmasis siuvėjas 
Dievas žmogų sukūrė nuogą. Tada reikėjo drabužiais aprengti. O kas 


juos pasius? Pats Viešpats Dievas! Užtai dabar visi siuvėjai dirba prie stalo. 


Dievas kuria ponus 


Kai Dievas sukūrė pasaulį, tai Žmones nulipdė iš prasto molio. Pamatęs, 
kad visi bus lygūs, pagalvojo, kad reikia ir šviesesnių, ir baltesnių, ir kilmingesnių. 
Tuoj primaišė kvietinės tešlos, kad keletą ponų sukurtų. Dirbdamas Dievas pavargo 
ir nuėjo pailsėti, o kalė įpuolusi suėdė tešlą ir išlėkė. Lakstydama išmėtė po miškus 
ir laukus. Kurį numetė po obelimi, tas tapo Jablonskiu, kurį paliko ant akmens - Ka- 
minskiu, kurį po lazdynu - Leščinskiu, kurį ant tilto - Mostovičiumi, kurį po egle - 
Jalovieckiu ir t. t. Kurių tik yra tokios pavardės, tai visi iš tos tešlos kilę. 

Paskui Dievas rado visus bajorus stovinčius, o vieną aptiko kalės išmestą 
ir tebegulintį. Tada Dievas pasakė: „Šalin, mėšle!“ - ir iššoko vokietis. 

Petras sukūrė bajorą 


Senovėje, kada žmonija tik neseniai buvo kilusi iš Adomo ir levos, visi 
dar buvo vienodo žemo luomo, nebuvo kam vergauti ir kam ponauti. Bet paskui 
atsirado bajorų. Žinoma, bajoras yra iš geresnės medžiagos, negu valstietis. Bajoras 
valgo pikliuotų miltų duoną, uogienę, paukštieną, negali sunkiai dirbti ir panašiai, 
o valstietis visai kitoks: jis valgo rūgščiai, sūriai, pakenčia šaltį, gali sunkiai dirbti, 
kietoje lovoje miegoti. 

Dievas viską sukūrė, tik bajoro ne. Labai daug priviso varlių, ten apie 
Varšuvą per varles niekas negalėjo gyventi. Tada Dievas šventajam Petrui ir liepia: 

— Petrai, eik, sukurk bajorą! 

Petras nužengė iš dangaus ant žemės, susikalė tokį lovį, paėmė maišą 
pačių geriausių miltų, - ne taip, kaip valstietį iš molio kad lipdė. Primaišė košės 
pilną lovį. Tik išgirdo, kad danguje didžiausias triukšmas. Tai jis lovį paliko ir nulėkė 
triukšmo numaldyti: mat visokių ten priėjo per tą laiką, kai jo nebuvo. Paskui jis 
grįžo ir žiūri, kad lovyje neliko nė trupučio košės. Kad užpyko, nežino ką daryti. O 
ten žila kiaulė sukiojosi. Jis pagriebė lentgalį ir duoda jai per šonus. Ir pradėjo kristi 
barzdočiai su apykaklėmis, lakiniais bateliais, tik kiaurais klynais. Pirmiausia iškrito 
grafas Oginskis, Kontrimas, Želigovskis, Pilsudskis ir t. t. 


Dievo pasakos, velnio mįslės 


Kartą Dievas ėjo, pasakas sekdamas, o velnias - mįsles mindamas. 

Kaip atsirado ponai ir vargšai 

Adomas, išvarytas iš rojaus, sunkiai ir neturtingai gyveno. Vaikai maži, 
darbas sunkus, dar jokių įrankių neturėjo. Labai vargo Adomas. Ieva vis rojaus rau- 
dojo, nemokėjo nei verpti, nei austi. Taigi Adomo vaikeliai buvo beveik nuogi - 
kiekvienam vis ko nors stigo. Vienas turėjo kelnes, bet buvo be marškinių, kitas 
turėjo tik batus, ir daugiau nieko. 

Dievas žinojo, kad jų padaugėjo, bet dar nebuvo vaikų matęs. Kartą jis 
nulipo į žemę, apžiūrėjo Adomo ūkį, trobesius ir tada paprašė, kad vaikus parodytų. 
Adomas, gėdydamasis savo suplyšusius vaikus rodyti, paprašė, kad jo vaikus rytoj 
apžiūrėtų - šiandien nesą namie. Kitą dieną Adomas atrinko tik kelis vaikus, juos 
nuprausė, sušukavo ir, atėmęs iš kitų drapanas, batus, marškinius, juos apvilko. Dar 
pamokė, kaip su Dievu pasisveikinti, kaip gražiai pakalbėti. O kitus - nuogus, purvi- 
nus - uždarė į tvartą, kad Dievas nepamatytų. Dievas apžiūrėjo aprengtus Adomo 
vaikus, pagyrė gražų elgesį ir jiems pažadėjo, kad visada bus laimingi, gerai apren- 
gti, gardžiai pavalgę. 

Paskui, eidamas pro tvartą, Dievas išgirdo baisų riksmą, muštynes. Jis 
atidarė duris - ir tie likę Adomo vaikai, dar purvinesni, puolė laukan iš tvarto. Dievas 
pažiūrėjo į juos ir sako: 

— Gaila man, kad jūsų nebuvo, kai aš laiminau kitus brolius. Jiems atida- 
viau visas dovanas, o jums - nieko neliko. Grįžkit į tvartą, varkite mėšlyne ir būsite 
visą amžių alkani, suvargę, purvini. 


166 | Žmogus 


Nuo tada ir atsirado dvejopų Žmonių: ponai, kurie gerai gyvena, ir 
prasčiokai, kurie vargsta ir nieko neturi. 


Sukeistos pareigos 


Kadaise buvo labai daug ponų. Kartą žmogelis pjovė javus, o penki po- 
nai, visi su botagais, prie jo stovi, bara ir muša, kad paskubėtų. Tuo metu ėjo pro šalį 
senelis. Tie ponai ir paklausė: 

— Pasakyk, seneli, ką mums daryti. Tas kaimo prasčiokas nespėja mums 
duonos uždirbti, kad ir kaip mes jį raginame ir mušame. 

Senelis atsakė: 

— Darykite taip: jūs visi penki stokite prie darbo, o jis bus jūsų ponas. 
Taip jūs geriau prasimaitinsite. 


Kodėl šluostoma burna 


Velnias Dievo paprašė, kad jam atiduotų tą žmogų, kuris, burnos 
neprausęs, eina valgyti. Dievas atsakė: 

— Ne, geriau aš tau atiduosiu tą, kuris nusiprausęs nesišluosto. 

Velnias išėjo tokio žmogaus ieškoti, bet niekur nerado. Kartą mato: vie- 
nas bernas, arklius ganydamas, burną prausia. Pradėjo velnias jo arklius ginti - gal 
tas užmirš burną nusišluostyti. Pamatęs, kad jau arkliai arti laukų, bėgo rėkdamas: 

— Tprus kur, tprus kur! - ir tuoj marškinių rankove kad brūkštelėjo per 
burną ir nusišluostė. 
Taip velniui ir neteko rasti sau Žmogaus. 


Kodėl nėra soties 


Jeigu Adomas, pirmą vagą išvaręs, nebūtų atgal atsigręžęs, tai Žmonės 
būtų turėję sotį. Bet Adomas atsigręžė, pamatė pilną vagą prikritusią visokių 
paukštelių ir gyvulėlių ir pasakė: 

— Man neužteks tos vienos vagos, reikia ir daugiau paarti. 

Tada varė antrą, trečią vagą. Todėl ir dabar žmogus nori kuo daugiau. 


Ligos kūno viduje 

Viską sukūręs, Dievas pamanė: „Reikia žmogų nulipdyti iš gryno molio“ 
O kai jau nulipdė, dar laukė, kol sustings ir sudžius molis. Tuo tarpu atbėgo Liu- 
ciferis. Pripuolęs visą to nulipdyto žmogaus kūną subadė, susmaigė pirštu. O Dievas, 
pamatęs, kas padaryta, pašaukė jį ir klausia: 

— Ką čia dabar pridirbai? 

Tas sako: 

— Va, Dieve, aš gerai padariau, nes jeigu jis, žmogus, sveikas gyvens pa- 
saulyje, tai tave visai pamirš. 

Dievas sako: 

— Kaip tai gali būti? 

— O bus taip: kiek čia yra mano subadytų skylių, tiek jis turės ligų, 
skausmų, vargų ir bėdų. O per tuos kentėjimus atmins ir tave. 

Dievas liepė jam užlipdyti moliu viską, ką subadė, kad būtų dailu, kaip 
pirma buvo. Bet Liuciferis lygindamas tiktai paviršiuje užtepliojo, o visą nešvarumą, 
skyles iš viršaus į vidų užglostė. 

Taip ir šiandien yra: kur buvo tie negražumai užlyginti, kur buvo suba- 
dytos vietos, ten ir ligų daugiausia yra kūno viduje. 


Velnio siųstos ligos 


Dievas nulipdė iš molio žmogų, įpūtė dvasią, ir šis tuoj atgijo. Velnias, 
tai matydamas, irgi žmMogystą nulipdė. Paskui pučia dvasią, pučia - jo Žmogus nė 


krust. Tada velnias supyko ir ėmė spjaudyti ant to savo žmogaus. Apspjaudęs paliko 
ir nuėjo sau. Dievas atėjęs rado tą velnio lipdytą žmogų - bjaurų, apspjaudytą. 
Išvertė vidų į lauką, lauką - į vidų, įpūtė dvasią, ir tas atgijo. 

Užtat dabar visi tie, kurie skrepliuoja, turi dusulį, kosėja, yra kilę iš velnio 
lipdyto ir apspjaudyto Žmogaus. 








Skausmo kilmė 


Adomas kelis šimtus metų gyveno ir nežinojo jokio skausmo. Angelas, 
nužengęs iš dangaus, ir klausia Adomo: 

— Tai nežinai, kas yra skausmas? Dabar žinosi. 

Ir pradėjo Adomą žnaibyti. 

— Skauda? 

— Oi, skauda, skauda! - suriko Adomas. 

- Tai štai kas yra skausmas, - atsakė angelas. 


Žmogaus metai 


Dievas sukūrė žmogų ir gyvulius. Paskui paskirstė amžių po keturias- 
dešimt metų - žmogui, šuniui, arkliui ir beždžionei. Dievas pašaukė arklį ir sako: 

— Skiriu tau gyventi keturiasdešimt metų. Ar bus gerai? 

Arklys pagalvojo ir atsakė: 

— Tiek daug metų nenoriu gyventi. Ir taip įkyrės būti plakamam. Užteks 
man ir dvidešimt. 

Dievas jam paskyrė dvidešimt metų. Dvidešimt metų dar liko. Tada pa- 
sikvietė šunį ir sako: 

— Duosiu tau keturiasdešimt metų. Ar gerai? 

Šuo pagalvojo ir sako: 


IZ 


— Tiek daug nenoriu. Įkyrės šalti, alkanam būti, žmogui tarnauti. Užteks 
man ir dvidešimt. 

Dvidešimt metų ir vėl liko. Dievas jau turi atliekamų keturiasdešimt 
metų. Tada pašaukė beždžionę ir sako: 

— Skiriu tau keturiasdešimt metų. Ar gerai? 

Ji pagalvojo ir atsakė: 

— Tiek daug metų gyventi nenoriu. Užteks man ir perpus mažiau - 
duok dvidešimt. 

Dievui jau liko šešiasdešimt metų. Jis pašaukė žmogų ir sako: 

— Gyvensi keturiasdešimt metų. Ar būsi patenkintas? 

Žmogus atsakė: 

— Būsiu. 

— Gal nori dar dvidešimt metų? 

— Gerai, pridėk dar. 

Dievas jam pridėjo likusius arklio metus. Žmogus dar labiau apsidžiaugė. 
Dievas pamatė, kad žmogui patinka ilgiau gyventi, ir sako: 

— Imk dar dvidešimt. 

Žmogus su džiaugsmu ir tuos paėmė. Tai buvo likę šuns metai. 

— O nori dar dvidešimt metų? 

— Pridėk ir tuos. 

Taigi Žmogus per amžių gyvena visokių metų. Iki keturiasdešimt gyvena 
kaip Žmogus: dirba, linksminasi, važinėja, bendrauja su kitais žmonėmis. Pasibaigus 

tiems keturiasdešimt metų, prasideda arklio 
metai. Jam neberūpi jokie pasilinksminimai, 
šventės, tik dirba ir dirba, iki pat šešiasdešimt 
metų, kol turi jėgų. Sulaukus šešiasdešimt 
metų, pasibaigia jėgos, ir jis pradeda gyventi 
šuns amžių. Dirbti nebegali, o atsisėdęs loja 
kaip šuo, vesdamas jaunesnius iš kantrybės. 
Taip amžių nugyvena iki aštuoniasdešimties. 
O kai jau baigia aštuonias dešimtis metų, 
lieka kaip beždžionė. Nebemoka su kitais 
kalbėtis, nežino, kur eiti, ką daryti. 





Mirties priežastis 
Dievas dalijo visiems darbus. Giltinei paliepė: 
— Tu eisi žmones pjaudama. 
Giltinė pasiskundė: 
— Ant manęs visi žmonės pyks. 
Dievas sako: 
— Tada duosiu ir priežastį. 
Dabar visada mirtis būna dėl kokios nors priežasties: vienas užsimuša, 
kitas paskęsta - ir nėra ko giltinės kaltinti. 

Uždegtas miškas 


Seniau žmonės žinodavo savo mirties valandą. Todėl prieš mirdami 
niekuo nesirūpindavo, tik laukdavo mirties. 

Kartą Dievas ėjo mišku ir pamatė trobelę. Iš tos trobelės išėjo žmogus, 
įskėlė skiltuvu ugnį ir uždegė mišką. Kai miškas įsidegė, tada žmogus atnešė ir 
pastatė vandens puodą. 

— Ką čia veiki, žmogau? - paklausė Dievas. 

— Vandenį šildau. 

— Tai sukurk ugnį ir šildyk, kam gi visą mišką naikini? 

— O ar man rūpi tas tavo miškas, vis tiek aš rytoj mirsiu, tai kam man jo 
reikia? Tegu kiti rūpinasi. 

Dievas pagalvojo ir tarė: 

— Na, jei taip, tai nuo šiol tu daugiau nebežinosi savo mirties valandos. 

Praslinko kiek laiko, ir vėl eina Dievas tuo pačiu keliu ir mato tą patį 
žmogų ariant žemę ir medžius sodinant. Tada jis paklausė žmogaus: 

— Kam tuos medžius sodini? 

Žmogus atsakė: 3 

— Išaugs miškas. 

Dievas sako: 

— O kam tau tas miškas? Tu jau labai senas ir gal greit mirsi, savo miško 
taip ir nepamatęs. 

Žmogus atsakė: 

— O kas žino, gal ir negreit. 

— Matai, - tarė Dievas, - kaip gerai, kad nežinai iš anksto savo mirties 


laiko, nes tavo miškas gal bus naudingas tavo vaikams. 





Palydimasis žodis 


Tautosakos kūriniai ilgus amžius buvo neatsiejama Žmogaus gyvenimo 
dalis. Įvairių darbų ar poilsio po jų metu, per šeimos ar kalendorines šventes buvo 
dainuojamos dainos, sekamos pasakos, menamos mįslės, šokami rateliai, žaidžiami 
žaidimai ir kt. Dar ir šiomis dienomis mamos kūdikiams prieš miegą dainuoja 
lopšines, o šiems nusiminus ar pravirkus, pasitelkia žaidinimus. Kiek paaugusiems 
vaikams seka vaikystėje išgirstas pasakas ar skaito jas iš pasakų knygelių. Smagu 
girdėti, kai vaikas pasakoja, jog seneliai dar dainuoja liaudies dainas, o jis gali pa- 
siklausyti jų sekamų pasakų, įminti užmintas mįsles ar atskirti gudriai į kalbą įpintas 
patarles, priežodžius. 

Šia knyga norima supažindinti su tautosakos kūriniais, kurie vadinami 
etiologinėmis sakmėmis. Kokie tai kūriniai? Greičiausiai ne vienas juos yra girdėjęs, 
gal tik nežinojo pavadinimo. Ne tik mažas vaikas, bet ir suaugęs Žmogus kartais ne- 
gali atsispirti įgimtam smalsumui ir klausia „kodėl?“ ar „iš kur?“ Dauguma šių sakmių 
ir yra kilusios iš Žmogaus noro paaiškinti aplinką: kodėl šuo veja katiną, o katinas 
gaudo peles, kodėl gegutė neperi savo vaikų ar iš kur atsirado ugnis, arklys, katė, 
gandras ir kt. Girdint ar skaitant šias sakmes, gėrimasi kiekvieno teksto savitumu. Tai 
paaiškinama tuo, jog pasakotojas į pasakojimą įlieja savo supratimą ar pastebėjimus. 
Lietuvoje šios sakmės nebuvo labai populiarios, užrašyta apie 4000 tekstų. Tačiau 
ir paskutiniu metu tautosakos rinkėjai, nuvažiavę į kaimus pas senolius, dar užrašo 
vieną ar kelias tokias sakmes. 

Knygoje yra nemažas kiekis kūrinių. Kadangi pristatoma iš kartos į kartą 
perduodama tautosaka, be abejo, iškyla svarbus klausimas, ar pateikiama medžiaga 
tikrai liaudiška. Stengtasi atmesti visus nors kiek nepatikimus tekstus, tačiau vienas 
kitas iš jų galėjo likti nepastebėtas. 

Šiose sakmėse ikikrikščioniški ir krikščioniški vaizdiniai persipynę ypač 
glaudžiai, kartais jų sąsajos aptinkamos net tame pačiame tekste. Be to, skaitant 
kūrinius, lengva pastebėti, jog tuose pačiuose siužetuose vienas veikėjas lengvai 
pakeičiamas kitu, nors ir atlieka analogiškus veiksmus. 

Kas pasakojama etiologinėse sakmėse? Jose aiškinama dangaus kūnų, 
gamtos reiškinių, žemės ir jos paviršiaus, gerų ir blogų dvasių, naminių ir laukinių 
gyvūnų, paukščių, žuvų, roplių, vabzdžių, augalų ar atskirų jų ypatybių kilmė. Taip 
pat jose vaizduojamas ir pirmųjų Žmonių sukūrimas, aiškinama, kaip atsirado tam 
tikras gyvenimo būdas, vienos ar kitos charakterio savybės, pasakojama atliekamų 
darbų, kamuojamų ligų kilmė. 

Šių kūrinių struktūra nėra sudėtinga. Juose iš pradžių pasakoma, kad 
kažko trūksta. Taip siekiama parodyti, kad pasaulis nėra įgavęs dabartinio pavidalo. 
Todėl nėra žemės, pragaro, rojaus, žmogaus, gyvūnų, augalų ir kitų veikėjų, o jeigu 
yra, tai jie neturi šių dienų pavidalo, savybių ar neatlieka dabartinių veiksmų. Įvairūs 
veikėjai padaro tam tikrą veiksmą, šį esminį trūkumą panaikina ir sukuria dabartinę 
pasaulio situaciją. 

Dažniausiai pasaulio kūrimo personažai būna Dievas ir velnias. Tokiose 
sakmėse kūrimas suvokiamas kaip dviejų priešpriešinių galių veikla. Dievas sukuria 
viską, kas gražu, naudinga, o velnias - kas negražu ar net žalinga. Be to, Dievas viską 

kuria tikslingai, o velnio kūriniai - tik nevykęs Dievo veiksmų pakartojimas. Dievas 
sakmėse vaizduojamas žemiškas, išvaizda iš aplinkinių niekuo neišsiskiriantis senelis, 
bet pasižymintis nepaprastu įžvalgumu bei išmintimi. Jo pasaulio kūrimas vaizduo- 
jamas kaip paprastas veiksmas, tarsi kasdienis darbas. Jis stato tvartus, pjauna žolę, 
prausia veidą. Be to, Dievas sakmėse yra ir teisingumo reiškėjas. Jis baudžia tingi- 
nius, šykštuolius ir melagius, o apdovanoja darbščius, teisingus, rūpestingus. Kar- 
tais bausmė būna labai griežta - Žmogus virsta gyvūnu ar paukščiu. Tuo tarpu vel- 
nias vaizduojamas komiškas. Jis stengiasi pakartoti Dievo veiksmus, tačiau jo darbų 
pasekmės sukelia juoką. Kiek rečiau pasaulį kuria kiti krikščioniškosios religijos 
personažai: Marija, Jėzus, šventasis Petras, šventasis Jurgis, šventasis Povilas ir kt. 

Išskiriami skirtingo pobūdžio veikėjų veiksmai. Kai kuriuose kūriniuose 
iš pradžių vaizduojama, kaip pasauliui ar atskiriems objektams ko nors trūko ir 
kaip tas trūkumas buvo panaikintas. Sakmėje, pasakojančioje, kaip senelis padeda 
Žmogui dirbti, sakoma, kad iš pradžių šis javus laukuose pjovęs peiliu. Senelis pado- 
vanojo jam dalgį ir nuo to laiko žmonės pjauna dalgiais. 

Siekiant panaikinti trūkumą, vienas veikėjas gali kitam paskirti užduotį. 
Kūrinyje apie arkliais pavirtusį žaltį senelis mato, kaip sunkiai Adomas su leva aria, 
nes ant akėčių guli didelis ir sunkus žaltys. Senelis liepia Adomui čiupti ir perplėšti 
žaltį. Tada iš vienos žalčio pusės atsirado arklys, o iš kitos - kumelė. Paskirdamas 
užduotį, veikėjas tiesiogiai arba užuominomis pasako, ko negalima daryti. Draudimo 
nepaisymas matomas sakmėje apie gandru paverstą Dzidorių. Dievas duoda Dzi- 
doriui maišą, pilną gyvačių, varlių, žiurkių, vabalų, ir liepia nunešti jį į upę paskan- 
dinti, tik uždraudžia žiūrėti, kas yra viduje. Nuėjęs ant kranto, Dzidorius neiškenčia ir 

pažiūri. Tada iš maišo pabėga visi gyviai. Dievas supyksta, kad Dzidorius nepaklausė 
draudimo, ir paverčia jį gandru, kad sugaudytų paleistus padarus. 

Kartais vienas veikėjas išmėgina kelis kitus veikėjus. Kūrinyje, kuriame 
aiškinama, kodėl moterys neturi laiko, Dievas išbando tiek vyrus, tiek moteris. Jis 
prašo parodyti kelią. Moteris atsako, kad ji neturinti laiko, nes reikia rugius pjauti, o 
vyras, atsitraukęs nuo darbo, parodo kelią. Moteris neišlaiko išmėginimo, todėl visos 
moterys turi daug darbų ir neturi laisvo laiko, o vyrai padirba ir gali pailsėti. Dažnai 
veikėjas siekia panaikinti trūkumą, tačiau kitas veikėjas jam sutrukdo. Nors kliūtis 
panaikinama, tačiau kenkimo pasekmės išlieka. Sakmėje, kuri aiškina, kodėl ligos 
tūno kūno viduje, sakoma, kad Dievas nulipdo Žmogų, o velnias jį subado pirštu. 
Dievas, tai pamatęs, liepia velniui užlipdyti padarytas skyles, bet šis tik užtepa jų 
paviršių, o viduje skylės išlieka. 

Sakmėse Dievas gali ir pagudrauti. Tai atsispindi tekste apie šienau- 
jančius Dievą ir velnią. Velnias šienauja dalgiu, o Dievas pjauna šieną kaltu. Naktį 
Dievas užleidžia velniui saldų miegą ir, paėmęs jo dalgį, išpjauna beveik visas savo 
pievas. Velnias, ryte pamatęs Dievo darbą, pats paprašo dalgį mainyti į kaltą. 

Taigi, iš pradžių sakmėse parodoma, koks pasaulis buvo, vėliau po 
sakmių veikėjų atliktų veiksmų jis įgauna dabartinį pavidalą ir tampa toks, kokį mes 
matome šiandien, koks yra mums įprastas. 

Tikimės, kad etiologinės sakmės senolių žodžiais patenkino kiekvieno 
skaitytojo smalsumą ir atsakė nors į vieną jūsų klausimą „kodėl?“ ar „iš kur?“ 


Edita Korzonaitė 

